Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-1-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΣΤ΄ συνεδριάσεώς του, της Πέμπτης 14 Ιανουαρίου 2016, σε ό,τι αφορά στην ψήφιση στο σύνολο του σχεδίου νόμου: «Κύρωση Αναθεωρημένου Ευρωπαϊκού Κοινωνικού Χάρτη»]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Ευχαριστούμε. Κυρίες και κύριοι συνάδελφοι, έχω την τιμή να κάνω δύο ανακοινώσεις προς το Σώμα. Η πρώτη είναι επιστολή της Προέδρου της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινής Γενηματά προς τον Πρόεδρο της Βουλής κ. Νικόλαο Βούτση, η οποία αναφέρει τα εξής: «Κύριε Πρόεδρε, σας ενημερώνω ότι ο Βουλευτής Λακωνίας Λεωνίδας Γρηγοράκος δεν ανήκει πλέον στην Κοινοβουλευτική Ομάδα της Δημοκρατικής Συμπαράταξης. Με εκτίμηση, Φώφη Γενηματά». Η δεύτερη είναι επιστολή του Προέδρου της Νέας Δημοκρατίας κ. Κυριάκου Μητσοτάκη προς τον Πρόεδρο της Βουλής κ. Βούτση, η οποία αναφέρει τα εξής: «Κύριε Πρόεδρε, σας γνωρίζω ότι, σύμφωνα με το άρθρο 17 του Κανονισμού της Βουλής, Κοινοβουλευτικοί Εκπρόσωποι της Νέας Δημοκρατίας (κατά σειρά) ορίζονται οι Βουλευτές: Νικόλαος - Γεώργιος Δένδιας, Β΄ Αθηνών. Ιωάννης Βρούτσης, Κυκλάδων. Νίκη Κεραμέως, Επικρατείας.»
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ θα συζητηθεί η πέμπτη με αριθμό 377/12-1-2016 επίκαιρη ερώτηση δευτέρου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών και Διοικητικής Ανασυγκρότησης, σχετικά με την επίθεση σε συνταξιούχους διαδηλωτές με χημικά και ξυλοδαρμούς στο κέντρο της Αθήνας. Στην επίκαιρη ερώτηση θα απαντήσει ο Υπουργός κ. Τόσκας. Kύριε Παναγούλη, έχετε τον λόγο.
Κύριε Πρόεδρε, την περασμένη Παρασκευή, όταν συνταξιούχοι και εργαζόμενοι έκαναν πορεία για να επιδώσουν κάποιο ψήφισμα στην Κυβέρνηση, δέχτηκαν σκληρή επίθεση από τα ΜΑΤ ακριβώς έξω από το κτήριο της Βουλής και στην οδό που βρίσκεται το Μαξίμου. Είδαμε εικόνες απείρου κάλλους, είδαμε να δέρνονται υπερήλικες συνταξιούχοι που έκαναν πορεία διαμαρτυρίας για να υπερασπιστούν το ελάχιστο από τη σύνταξη που τους έχει απομείνει. Οι φωτογραφίες δείχνουν τη βαρβαρότητα των οργάνων των ΜΑΤ που τους επετέθησαν. Ηλικιωμένοι βρίσκονται στο έδαφος και τους χτυπούν άντρες των ΜΑΤ. Αυτές τις σκηνές τις είχαμε ξαναδεί πριν λίγα χρόνια, όταν ήταν οι κυβερνήσεις της Νέας Δημοκρατίας. Είχαμε δει εδώ έξω από το κτήριο της Βουλής, μπροστά στον Άγνωστο Στρατιώτη να ρίχνονται χημικά σε διαδηλωτές, είχαμε δει να ρίχνονται χημικά στον ήρωα της Εθνικής μας Αντίστασης, τον Μανώλη Γλέζο, στον Μίκη Θεοδωράκη. Και είχαμε ζήσει και ένα φρικιαστικό θέαμα, όταν με χημικά ο δημοσιογράφος Μανώλης Κυπραίος έμεινε ανάπηρος με αναπηρία 95%. Και έγινε μία ΕΔΕ - και θέλω να προλάβω τον κύριο Υπουργό να μη μας πει ότι κάνει ΕΔΕ - και η ΕΔΕ για τον τραυματισμό του Μανώλη Κυπραίου που έχασε και τη φωνή του και την ακοή του απεφάνθη ότι δεν βρέθηκαν υπαίτιοι. Και θα ήθελα να μας πει ο κύριος Υπουργός αν συμμερίζεται την άποψη ότι οι δυνάμεις των ΜΑΤ, που τα τελευταία χρόνια έχουν δεκαπλασιαστεί, λειτουργούν σαν παρακρατικές συμμορίες. Εδώ θέλω να το προσέξετε, κύριε Υπουργέ. Να μας πείτε αν οι ομάδες των ΜΑΤ λειτουργούν σαν παρακρατικές συμμορίες. Έχουν ενισχυθεί τα τελευταία χρόνια τα ΜΑΤ για να αντιμετωπίσουν ποιους; Αυτούς που αγωνίζονται για καλύτερη ζωή, αυτούς που αγωνίζονται για να μη μειωθούν οι συντάξεις τους, αυτούς που αγωνίζονται για να βρουν ένα μεροκάματο. Είναι τραγικό, κύριε Υπουργέ, αντί να ενισχύσετε πλέον τα τμήματα τα οποία έχουν εξαθλιωθεί σε όλες τις περιφέρειες, σε όλους τους δήμους, κλείνετε αστυνομικά τμήματα και ενισχύετε τις δυνάμεις των ΜΑΤ. Κύριε Πρόεδρε, θα ήθελα συγκεκριμένα να μας απαντήσει ο κύριος Υπουργός εάν σκοπεύει να καταργήσει όχι τα ΜΑΤ - δυνάμεις καταστολής πρέπει να υπάρχουν - αλλά τα χημικά. Γιατί θέλω να του θυμίσω ότι η προηγούμενη φράση που είπα ότι οι ομάδες των ΜΑΤ λειτουργούν σαν παρακρατικές οργανώσεις δεν είναι δική μου, αλλά του κ. Τσίπρα. Ο κ. Τσίπρας είχε υποσχεθεί ότι θα καταργηθούν τα χημικά.
Κρατήστε τα για τη δευτερολογία, γιατί ήδη περάσαμε πολύ τον χρόνο.
Κλείνω, κύριε Πρόεδρε, σε μισό λεπτό. Είχε υποσχεθεί ότι θα καταργηθούν τα χημικά. Όχι μόνο δεν έχουν καταργηθεί, αλλά βλέπουμε ότι οι διαδηλωτές αντιμετωπίζονται με αυτόν τον τρόπο.
Κάτι τελευταίες παρτίδες είχε!
Κύριε Κωνσταντινόπουλε, παρακαλώ. Κλείστε, κύριε Παναγούλη.
Θα περιμένω την απάντηση του κυρίου Υπουργού.
Πριν δώσω τον λόγο στον Υπουργό κ. Τόσκα, έχω την τιμή να ανακοινώσω στο Σώμα, για να φύγει προς διανομή, το δελτίο επικαίρων ερωτήσεων της Δευτέρας 18 Ιανουαρίου 2016, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι. 2 και 3 του Κανονισμού της. Βουλής) 1. Η με αριθμό 380/12-1-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Υποδομών, Μεταφορών και Δικτύων, σχετικά με την επέκταση μίσθωσης ακινήτου του Δήμου Σαρωνικού στην Εταιρεία «VODAFONE Α.Ε.». 2. Η με αριθμό 387/12-1-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών, σχετικά με την υλοποίηση της απόφασης 2194/2014 του Σ.τ.Ε. για την αποκατάσταση των αποδοχών των στελεχών των Ενόπλων Δυνάμεων. 3. Η με αριθμό 363/11-1-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις προθέσεις του Υπουργείου για επανεξέταση της επιβολής ειδικού φόρου κατανάλωσης στο κρασί. 4. Η με αριθμό 384/12-1-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με την αντιμετώπιση των προβλημάτων στα χειρουργεία του Γενικού Νοσοκομείου Σάμου. 5. Η με αριθμό 371/11-1-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την επικύρωση προστίμου 50 εκατομμυρίων ευρώ στην εταιρεία «VODAFONE A.E.» από το Σ.τ.Ε. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 381/12-1-2016 επίκαιρη ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Περιβάλλοντος και Ενέργειας, σχετικά με το Πάρκο Περιβαλλοντικής Ευαισθητοποίησης «Αντώνης Τρίτσης». 2. Η με αριθμό 388/12-1-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Οικονομικών, σχετικά με την αύξηση του ειδικού φόρου καυσίμων (ΕΦΚ) στο πετρέλαιο κίνησης το 2016. 3. Η με αριθμό 374/11-1-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή πρόβλεψης του ν. 4162/2013 για τη δημιουργία του Ταμείου Αλληλεγγύης Γενεών (Εθνικός Λογαριασμός Κοινωνικής Αλληλεγγύης Γενεών «ΕΛΚΑΓ»). 4. Η με αριθμό 385/12-1-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στον Όμιλο «EUROMEDICA». 5 Η με αριθμό 362/11-1-2016 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Περιβάλλοντος και Ενέργειας, σχετικά με την παραμετροποίηση της επαύξησης των τιμών πώλησης ηλεκτρικής ενέργειας από τους κατ΄ επάγγελμα αγρότες - ιδιοκτήτες φωτοβολταϊκών σταθμών. 6. Η με αριθμό 349/5-1-2016 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ.Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του υπουργείου Υγείας». 7. Η με αριθμό 356/8-1-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κύρωση του Πρωτοκόλλου της Σύμβασης Πλαίσιο του Παγκόσμιου Οργανισμού Υγείας (Π.Ο.Υ.) για τον έλεγχο του καπνού. 8. Η με αριθμό 355/7-1-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ενεργοποίηση μονάδας εσωτερικού ελέγχου του Υπουργείου Υγείας και τα κριτήρια επιλογής διοικητών - υποδιοικητών των νοσοκομείων από την επιτροπή αξιολόγησης. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της. Βουλής) 1. Η με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως Συμβούλου της Κυβέρνησης. 2. Η με αριθμό 1919/14-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την αντιμετώπιση των προβλημάτων του ΕΚΑΒ. Τον λόγο έχει ο κύριος Υπουργός.
Ευχαριστώ, κύριε Πρόεδρε. Στην ανάπτυξη της ερώτησης του κ. Παναγούλη άκουσα περισσότερα πράγματα απ' αυτά τα οποία αναγράφονται στην ερώτηση, οπότε είναι πιθανό να χρειαστώ και εγώ πολύ περισσότερο χρόνο για να απαντήσω.
Θα έχετε ανοχή χρόνου, μην ανησυχείτε.
Ευχαριστώ, κύριε Πρόεδρε. Το πρώτο που έχω να δηλώσω με αφορμή την ερώτηση του συναδέλφου είναι ότι από την παρούσα θέση ευθύνης μου έχω αποδείξει ότι σέβομαι και υπηρετώ την ανάγκη προστασίας των ατομικών και κοινωνικών δικαιωμάτων των πολιτών και προς αυτήν την κατεύθυνση είναι οι οδηγίες, οι εντολές και τα μέτρα που έχω λάβει και επεξεργάζομαι. Μολονότι σέβομαι τις ευαισθησίες του συναδέλφου ως προς τα δικαιώματα των συνταξιούχων, είμαι υποχρεωμένος να αντιπαρατεθώ προς αυτόν σε δύο σημεία: ως προς την ακρίβεια των πληροφοριών και ως προς τα πολιτικά συμπεράσματα που διατυπώνει και τα αληθινά γεγονότα. Στη συγκέντρωση και πορεία διαμαρτυρίας των συνταξιούχων και λοιπών οργανώσεων απ' όλο το πολιτικό φάσμα ήταν παρόντες συνάδελφοι και πολιτικά στελέχη του Κομμουνιστικού Κόμματος και του ΠΑΜΕ, απ' όσο γνωρίζω, και μου κάνει εντύπωση ότι τους υποκαθιστάτε σ' αυτήν την περίπτωση, γιατί είναι απορίας άξιο για μiα κοινωνική αριστερή εκδήλωση διαμαρτυρίας να βάλλομαι από τη Δεξιά για τον τρόπο που αντιμετωπίστηκε αυτή τη κατάσταση και με λύπη μου και από εσάς, κύριε Παναγούλη. Ως προς τα γεγονότα, λοιπόν, η συγκέντρωση άρχισε στις 12.00΄ έξω από το Υπουργείο Εργασίας, συνεχίστηκε και έφτασε εδώ, απ' έξω από τη Βουλή και την ώρα που γίνονταν διαπραγματεύσεις του επικεφαλής της πορείας με την αστυνομική δύναμη ξαφνικά από το πλήθος περίπου τριακόσια άτομα έπεσαν πάνω στους αστυνομικούς απωθώντας τους. Κάποιοι τσαλαπατήθηκαν, κάποιοι τραυματίστηκαν ελαφριά και από τους αστυνομικούς και ένας μεταφέρθηκε στο νοσοκομείο. Επενέβησαν κάποιοι από τις δυνάμεις αποκατάστασης της τάξης. Η εντολή που είχαν ήταν να χρησιμοποιήσουν μόνο τις ασπίδες. Επειδή κάποιοι τσαλαπατήθηκαν, έγινε περιορισμένη χρήση από τις λεγόμενες φυσούνες και εκτόξευσαν πολύ περιορισμένη ποσότητα δακρυγόνων. Γι' αυτό θα παρακαλούσα να μη συγχέουμε γεγονότα του παρελθόντος, όπου έγινε μαζική χρήση με μια περιορισμένη χρήση όπως αυτή, που και αυτή, αν θέλετε, κακώς έγινε, αλλά ήταν πολύ περιορισμένη, γιατί αλλιώς καταφεύγουμε σε εντυπώσεις που δεν αντιστοιχούν με την πραγματικότητα και τα συμπεράσματα που απαιτούνται αυτή τη στιγμή, για να βελτιωθεί η κατάσταση. Σε ό,τι αφορά τη δακρυγόνο ουσία, έχει γίνει πολλή συζήτηση κατ' επανάληψη σ' αυτόν τον χώρο και εκτός αυτού του χώρου και στα μέσα ενημέρωσης. Παρ' ότι είναι μέσα στις διεθνείς προδιαγραφές και στις προδιαγραφές που υπάρχουν στη χώρα μας, δεν είναι κάτι το οποίο είναι αρεστό, αλλά είναι το ηπιότερο μέσο για την αποτροπή κάποιων καταστάσεων. Παρακολουθούνται οι τεχνολογικές εξελίξεις για χρήση ακόμη ηπιότερων μέσων και προσπαθήσαμε, όπως είδατε, στα γεγονότα και τη 17η Νοέμβρη και την 6η Δεκέμβρη και σε άλλες περιπτώσεις και στο κέντρο της Αθήνας δεν έγινε καμμία χρήση, εκτός από κάποιους άλλους χώρους που ήταν αναπότρεπτη ανάγκη. Βέβαια, δεν σταματήσαμε σε αυτό. Διατάχθηκε προκαταρκτική διοικητική εξέταση. Παρακαλώ, όμως, να μη συγχέετε άλλα περιστατικά, όπως του κ. Κυπραίου - δεν αναφέρεται στην ερώτηση, αλλά το αναφέρατε τώρα - το οποίο περιστατικό δεν είχε σχέση με δακρυγόνα, είχε σχέση με άλλα πράγματα και όχι με αυτήν την περίπτωση. Διατάχθηκε, λοιπόν, προκαταρκτική εξέταση, για να δούμε ακριβώς τι έγινε. Όπως ξέρετε, δεν κουκουλώνω εγώ καταστάσεις και το είδατε από τη πρώτη ημέρα που ανέλαβα αυτό το Υπουργείο. Βέβαια, η πολιτική ευθύνη ανήκει σε εμένα και θα έλεγα η κάθε ευθύνη στο Υπουργείο. Με δύο λόγια, κύριοι συνάδελφοι, θα πρέπει να χρησιμοποιούμε τις πληροφορίες που έχουμε όταν είμαστε βέβαιοι ότι είναι αληθινές και σε αυτό, όπως ξέρετε, η πόρτα του Υπουργείου είναι ανοικτή για κάθε συνάδελφο σε αυτόν το χώρο, προκειμένου να δοθούν διευκρινίσεις και να ανταλλαγούν απόψεις. Και κυρίως, σε ό,τι αφορά την ερώτησή σας, δεν πρέπει να κάνετε το λάθος να με ρωτάτε εμένα για το αν η τρόικα επιβάλλει λειτουργικά θέματα του Υπουργείου. Γιατί πάλι μπλέξατε θέματα αναδιοργάνωσης, μιλήσατε για αύξηση των ΜΑΤ, ενώ δεν έγινε καμμία αύξηση των ΜΑΤ. Ίσα - ίσα, οι μονάδες Δέλτα διαλύθηκαν, προκειμένου να ενισχυθούν αστυνομικά τμήματα σε κρίσιμες περιοχές της Αττικής, όπως είναι η δυτική Αττική και όπως είναι το Αστυνομικό Τμήμα Ομόνοιας. Επομένως, παράκληση να στεκόμαστε αντικειμενικά στα γεγονότα, να στεκόμαστε κοντά στην αλήθεια και να μην προσπαθούμε να δημιουργούμε εντυπώσεις. [[Στο σημείο αυτό, κτυπάει το κουδούνι λήξεως του χρόνου ομιλίας του κυρίου Υπουργού]] Ήδη όμως υπερέβην το χρόνο, συγνώμη, κύριε Πρόεδρε.
Όπως έδωσα στον κ. Παναγούλη, έδωσα και σε εσάς. Ο κ. Παναγούλης έχει τον λόγο για τρία λεπτά, για να δευτερολογήσει.
Δεν θα ήθελα να αναφερθώ ξανά. Πρέπει να ξέρει ο κύριος Υπουργός ότι ο δημοσιογράφος Μανώλης Κυπραίος έμεινε ανάπηρος κατά 95% από χημικά που του έριξαν στην οδό Φιλελλήνων. Δεν ανακατεύω, θέλω να σας προφυλάξω, αλλά θέλω και να σας επιστήσω την προσοχή. Περίμενα, κύριε Υπουργέ, ότι σήμερα θα ζητούσατε συγγνώμη από αυτούς που τσαλαπατήθηκαν, όπως είπατε εσείς, και επειδή τσαλαπατήθηκαν, θεώρησαν και υποχρέωση οι δυνάμεις εκείνες να τους ρίξουν και δακρυγόνα. Μπλέξατε το ΠΑΜΕ με το ΚΚΕ. Δεν έχουν ανάγκη τη δική μου υπεράσπιση ούτε οι εργαζόμενοι του ΠΑΜΕ ούτε του ΚΚΕ. Πρέπει να ξέρετε, όμως, κύριε Υπουργέ, ότι αυτές οι δυνάμεις πριν από τέσσερα - πέντε χρόνια εμπόδισαν διαδηλωτές να εισέλθουν εντός του κτηρίου της Βουλής, όταν οι δυνάμεις των ΜΑΤ και της Αστυνομίας είχαν κάνει πέρα. Πρέπει να ξέρετε και κάτι άλλο. Εάν ήμουν εγώ Υπουργός, ποτέ δεν θα έβαζα Αστυνομία όταν θα έκανε συγκέντρωση το ΠΑΜΕ. Είναι οι πιο διασφαλισμένες συγκεντρώσεις που γίνονται από το 1974 μέχρι σήμερα. Δεν έχουν δημιουργήσει ποτέ κανένα επεισόδιο. Προστατεύουν τη συγκέντρωσή τους, αντίθετα με τις δικές σας δυνάμεις. Γιατί έχω τύχει σε πολλές συγκεντρώσεις, έχω υποστεί και εγώ παλαιότερα κακοποίηση άνευ λόγου και αφορμής από δυνάμεις καταστολής. Μας είπατε ότι έχετε διατάξει ΕΔΕ. Η ΕΔΕ δεν θα βρει απολύτως τίποτα, όπως είναι η ΕΔΕ για τον Μανώλη Κυπραίο, ο οποίος τραυματίστηκε από χημικά, από δακρυγόνα και η ΕΔΕ είπε ότι δεν ευρέθη απολύτως κανένας. Κοιτάξτε, κύριε Υπουργέ. Το ξύλο είναι το ίδιο, είτε δεξιό είτε αριστερό. Ας προσέχαμε - και βάζω ας προσέχαμε, γιατί τότε ήμουν και εγώ εκεί ο ΣΥΡΙΖΑ - αυτά που είχαμε πει για τα ΜΑΤ. Εγώ ουδέποτε είπα ότι οι δυνάμεις καταστολής πρέπει να καταργηθούν. Είναι εδώ σειρά ομιλιών του Προέδρου του ΣΥΡΙΖΑ που αφόριζε και τα ΜΑΤ και το Αστυνομικό Σώμα και τα χημικά. Και είχε πει - και είναι σωστό αυτό και συμφωνώ μαζί του - ότι οι διαδηλωτές πρέπει να αντιμετωπίζονται όχι με τη βία και ιδιαίτερα τέτοιες συγκεντρώσεις. Και να το έχετε υπ' όψιν σας: Όταν συγκεκριμένοι πολιτικοί οργανισμοί κάνουν κάποια συγκέντρωση ή διαδήλωση, να μη βάζετε κανέναν αστυνομικό. Ξέρουν και προστατεύουν μόνοι τους τις συγκεντρώσεις. Κύριε Υπουργέ και κύριε Πρόεδρε, - και τελειώνω - μήπως εσείς νομίζετε ότι το αριστερό ξύλο είναι γλυκύτερο από το ξύλο της Δεξιάς; Είναι το ίδιο. Είναι και χειρότερο γιατί οι άνθρωποι αυτοί που ξυλοκοπήθηκαν, που ρίχτηκαν κάτω - οι περισσότεροι ήταν και υπερήλικες, εξήντα πέντε και εβδομήντα χρονών, συνταξιούχοι - γιατί αγωνίζονται; Αγωνίζονται για να προασπίσουν το εισόδημά τους, που τα τελευταία πέντε χρόνια βλέπουν καθημερινά να χάνεται. Και είχαμε υποσχεθεί εμείς ως ΣΥΡΙΖΑ ότι από την ημέρα που θα αναλάβουμε την εξουσία όλα θα είναι ρόδινα. Και βλέπουμε να συνεχίζεται η ίδια πολιτική. Έφθασαν στο αμήν! Τους αφαιρέθηκαν έντεκα συντάξεις. Δεν το αμφισβητεί κανένας αυτό. Τις κατακρίναμε! Ε, τώρα δεν αντέχουν άλλες μειώσεις ούτε οι συνταξιούχοι ούτε οι μισθωτοί. Γι' αυτό θα ήθελα να τελειώσω, κύριε Πρόεδρε, με το εξής: Ας προσέξει το συγκεκριμένο Υπουργείο από εδώ και πέρα - εγώ δεν το εύχομαι αυτό, αλλά αυτό δείχνει η φορά των πραγμάτων - γιατί τέτοιες συγκεντρώσεις θα πολλαπλασιάζονται μέρα με τη μέρα και αλίμονο σ' αυτόν που θα είναι στο Υπουργείο και θα έχουμε - δεν το εύχεται κανένας μας - κάποιο θύμα. Κύριε Πρόεδρε, θα περίμενα οι δυνάμεις των ΜΑΤ να υπάρχουν, να αποδυναμωθούν, δεν χρειάζονται τόσες πολλές. Να αποδυναμώσετε, κύριε Υπουργέ, αυτές τις δυνάμεις που κατά εκατοντάδες κάθε Σάββατο και Κυριακή βρίσκονται στα γήπεδα για να φυλάνε ιδιωτικές εταιρείες.
Κύριε Παναγούλη, να περιοριστούμε, όμως, στην ερώτηση. Ήδη έχετε μιλήσει έξι λεπτά. Σας παρακαλώ, ολοκληρώστε.
Τελειώνω, κύριε Πρόεδρε. Αντί να γυρνάνε στα γήπεδα, να πάνε στις γειτονιές. Και τελειώνω με αυτό, κύριε Υπουργέ. Είπατε ότι έχετε ενισχύσει το «αμαρτωλό» Τμήμα της Ομόνοιας. Εγώ ζω σε μια περιοχή που έχει εκατόν είκοσι χιλιάδες πληθυσμό. Το Τμήμα Ασφαλείας είναι έναν σε μεγάλο δήμο. Ξέρετε πόσους άνδρες έχει; Από επτά ως δώδεκα. Απελευθερώστε δυνάμεις από τα ΜΑΤ και στείλτε τους στα Τμήματα. Στείλτε τους σ' αυτές τις λεγόμενες πεζές περιπολίες, που έχουμε βαρεθεί να τις ακούμε…
Κύριε Παναγούλη, σας παρακαλώ ολοκληρώστε. Από τρία έχετε πάει στα επτά λεπτά. Δεν μπορώ να σας αφήσω περισσότερο.
Σας ευχαριστώ, κύριε Πρόεδρε, για την ανοχή σας.
Κύριε Πρόεδρε, ζητώ τον λόγο για ένα λεπτό, γιατί αναφέρθηκαν στο ΚΚΕ.
Κυρία Μανωλάκου, δεν μπορώ να σας δώσω το λόγο επ' αυτού. Ξέρετε ότι στις επίκαιρες ερωτήσεις δεν υπάρχει παρέμβαση από πουθενά αλλού. Επειδή αντιλαμβάνομαι ότι κάτι θέλετε να πείτε, γιατί έγινε αναφορά στο ΚΚΕ, αν μπορεί να είναι ο κ. Τόσκας παρών, θα σας δώσω ένα λεπτό παραπάνω, όταν θα είναι η σειρά της επίκαιρης ερώτησής σας, να πείτε τη θέση σας. Αλλά ξέρετε ότι δεν μπορώ να το κάνω αυτό, γιατί αν αρχίσουμε τέτοιο «βιολί», δεν θα τελειώσουμε ποτέ. Κύριε Υπουργέ, έχετε τον λόγο για τρία λεπτά.
Κύριε Πρόεδρε, εγώ θα είμαι πάρα πολύ σύντομος γιατί είναι γνωστό ότι και στο θέμα της αναδιοργάνωσης έχουμε προχωρήσει σε πολύ μεγάλο βαθμό, προκειμένου να ενισχυθεί η αστυνόμευση σε βάρος κατασταλτικών μηχανισμών. Τώρα, αν κάποιοι θέλουν να δημιουργήσουν εντυπώσεις, εγώ δεν μπορώ να κάνω τίποτα παραπάνω. Στο θέμα των δημοκρατικών ευαισθησιών το μονοπώλιο δεν το έχει κανένας. Παράκληση: Είναι ένα θέμα στο οποίο πολλοί μέσα σ' αυτόν τον χώρο έχουν προσφέρει, οπότε θα ζητούσα να γίνει σεβαστό. Στο θέμα της αντιμετώπισης των διαφόρων καταστάσεων, οπωσδήποτε η Αστυνομία έως ένα βαθμό χρησιμοποιεί την καταστολή. Προσπαθούμε να γίνεται με τον ηπιότερο δυνατό τρόπο. (PH) Τέλος, σε ό,τι φορά τις διαδηλώσεις του ΚΚΕ και του ΠΑΜΕ, νομίζω ότι ο όποιος έλεγχος αυτών των εκδηλώσεων γίνεται με την ελάχιστη παρουσία αστυνομικών δυνάμεων. Η συγκεκριμένη στιγμή μπορεί να ήταν ένας συνδυασμός ατυχών συγκυριών ή αν θέλετε και ατυχών χειρισμών, αλλά δεν μπορεί αυτή η Κυβέρνηση και αυτό το Υπουργείο να κατηγορείται αυτή τη στιγμή για υπερβολές σε ό,τι αφορά τα θέματα της καταστολής και τα θέματα της υπερβολικής χρήσης αστυνομικής βίας. Νομίζω ότι όλος ο κόσμος έχει καταλάβει τον ήπιο τρόπο με τον οποίο αντιμετωπίζουμε τα διάφορα θέματα, την αποτελεσματικότητα με την οποία αντιμετωπίζουμε το κοινό έγκλημα και φυσικά, τις κόκκινες γραμμές που βάζουμε σε κάποιες περιπτώσεις. Ευχαριστώ.
Κύριε Πρόεδρε, θα ήθελα τον λόγο για ένα λεπτό.
Κυριά Μανωλάκου, με συγχωρείτε, αλλά δεν έχω το δικαίωμα να σας δώσω τον λόγο. Σε επίκαιρη ερώτηση Βουλευτού θα κάνετε παρέμβαση; Τι είναι αυτά που λέτε; Προχωράμε στην επόμενη, που είναι η τρίτη με αριθμό 373/11-1-2016 επίκαιρη ερώτηση δευτέρου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με την προστασία των καταναλωτών από τις υπερβολικές χρεώσεις στις ηλεκτρονικές διατραπεζικές συναλλαγές και στη χρήση πιστωτικών και χρεωστικών καρτών. Στην ερώτηση θα απαντήσει ο Υπουργός Οικονομίας, Ανάπτυξης και Τουρισμού, ο κ. Σταθάκης. Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Το τελευταίο διάστημα, το πλήθος των ηλεκτρονικών συναλλαγών και ιδιαίτερα των διατραπεζικών έχει αυξηθεί και ως αποτέλεσμα, βέβαια, των capital controls, αλλά και ως αποτέλεσμα της συνειδητοποίησης ότι με τις ηλεκτρονικές συναλλαγές έχουμε συμβάλει στην αντιμετώπιση του ζητήματος της φοροδιαφυγής, ιδιαίτερα μέσω της χρήσης πιστωτικών και χρεωστικών καρτών. Όμως, το κόστος για τις διατραπεζικές συναλλαγές, το κόστος για την χρήση χρεωστικών και πιστωτικών καρτών, είναι υπερβολικό. Οι καταναλωτές δεν προστατεύονται. Δεν έχετε πράξει τα δέοντα, κύριε Υπουργέ, ούτως ώστε να υπάρχει προστασία των καταναλωτών και των επιχειρήσεων έναντι των χρεώσεων από την πλευρά των τραπεζών. Για απλά εμβάσματα έχουμε χρεώσεις από τράπεζα σε τράπεζα, από 2 ευρώ έως και πάνω από 10 ευρώ για ποσά από 100 μέχρι 1000 ευρώ. Για τη χρήση των πιστωτικών καρτών οι χρεώσεις είναι από 1έως 1,25 ευρώ ανά πράξη και από 0,40 έως 0,70 ευρώ για χρεωστικές κάρτες. Δεν είναι δυνατόν να συνεχιστεί η υπερβολική χρέωση για την εγκατάσταση του συστήματος POS από τις τράπεζες, που κυμαίνεται από 157 ευρώ για ενσύρματο, αλλά φτάνει και ξεπερνά τα 400 ευρώ από ορισμένες τράπεζες για το ασύρματο σύστημα. Υπάρχει, όμως, και ένα σημαντικό θέμα που αφορά στην επιβάρυνση των επιχειρήσεων που μετακυλούν αυτό το κόστος στην τιμή του προϊόντος και στους καταναλωτές. Όποιες επιχειρήσεις δεν το πράξουν, είναι σε βάρος των ίδιων και του κόστους λειτουργίας τους. Βεβαίως, θα πρέπει να πούμε ότι σε ορισμένες κατηγορίες, όπως είναι για παράδειγμα τα πρατήρια καυσίμων, το κέρδος κυμαίνεται σε πάρα πολύ χαμηλά ποσοστά έναντι του υψηλού τζίρου που έχουν. Στο 3%, περίπου το 1% είναι κόστος, όταν έχουμε ηλεκτρονική συναλλαγή, όταν έχουμε χρήση χρεωστικής ή πιστωτικής κάρτας. Καταλαβαίνετε ότι είτε ο καταναλωτής θα την πληρώσει μέσω της μετακύλησης του κόστους είτε η ίδια η επιχείρηση, το ίδιο κάνει. Γι' αυτό ζητούμε την άμεση εφαρμογή του Κανονισμού της Ευρωπαϊκής Ένωσης, ο οποίος έπρεπε να εφαρμοστεί στη χώρα μας από 9 Δεκεμβρίου και, δυστυχώς, δεν έχει εφαρμοστεί μέχρι τώρα και οι τράπεζες ανεξέλεγκτα συνεχίζουν αυτές τις χρεώσεις στις οποίες αναφέρθηκα. Ευχαριστώ πολύ
Κύριε Σταθάκη, έχετε τον λόγο.
Ευχαριστώ, κύριε Πρόεδρε. Όπως γνωρίζετε, ο Κανονισμός αυτός έχει τεθεί σε ισχύ και απαιτεί δύο επιπρόσθετες συμπληρωματικές διατάξεις. Η μία διάταξη αφορά κανονισμούς και αποφάσεις στις οποίες οφείλει να προχωρήσει η Τράπεζα της Ελλάδος αφενός και αφετέρου μία υπουργική απόφαση, η οποία θα ακολουθήσει την απόφαση που θα πάρει η Τράπεζα της Ελλάδος, εάν χρειάζονται επιπρόσθετες διευκρινίσεις. Το θέμα αυτή τη στιγμή, όπως ξέρετε, είναι πιο σύνθετο από αυτό που παρουσιάσατε. Ο Κανονισμός λέει ότι οι διατραπεζικές προμήθειες για χρήση οποιουδήποτε πιστωτικού μέσου δεν μπορούν να υπερβαίνουν το 0,2% ή το 0,3% της αξίας της συναλλαγής. Το πρόβλημα γίνεται πιο περίπλοκο, όταν έχουμε τετραμερή συστήματα, δηλαδή την εμπλοκή μίας πιστωτικής κάρτας που η διαχείρισή της γίνεται εκτός Ελλάδας, της τράπεζας, του εμπόρου και του καταναλωτή. Άρα, στα τετραμερή συστήματα, αυτό χρειάζεται μία πολύ πιο σύνθετη παρέμβαση από την πλευρά μας, προκειμένου να βρούμε τρόπους οι οποίοι και να είναι σύννομοι και να απαντούν στο ερώτημα αυτό. Εμείς έχουμε κάνει τρία πράγματα: Πρώτον, διερευνούμε τις επιπρόσθετες επιβαρύνσεις, που έχουν το δικαίωμα να βάζουν οι τράπεζες στο πλαίσιο του ελεύθερου ανταγωνισμού πέρα από το 0,2% και το 0,3%. Ευτυχώς, έγινε μία ανάλυση των κατηγοριών αυτών των επιβαρύνσεων ανά επιχείρηση διότι δεν είναι ενιαίος. Αυτή η έρευνα έγινε από το Επαγγελματικό Επιμελητήριο, όπου είδαμε ότι έχουμε διαφορετικές επιβαρύνσεις στο 25% των επιχειρήσεων που κινούνται σήμερα με επιβαρύνσεις 0,5% έως 1%. Έχουμε 65% των επιχειρήσεων που είναι οριακά πάνω από το 1%. Έχουμε και 10% των επιχειρήσεων που επιβαρύνονται με ακόμη υψηλότερες προμήθειες. Η πρόθεσή μας, λοιπόν, πρώτον, είναι να εφαρμόσουμε - επαναλαμβάνω - πλήρως την οδηγία με τον Κανονισμό της Τράπεζας της Ελλάδος και την υπουργική απόφαση, αν και εφόσον χρειαστεί, και ταυτόχρονα να δούμε αν υπάρχει επιτρεπόμενη και χωρίς να παραβιάζει τους κανόνες του ανταγωνισμού δυνατότητα πολιτικής παρέμβασης, όσον αφορά επιπρόσθετες κατηγορίες χρεώσεων, που αυτή τη στιγμή παραμένουν στη διακριτική ευχέρεια των τραπεζών. Ευχαριστώ πολύ.
Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, αν και κάνατε θετικές αναφορές και παρουσιάσατε πραγματικά στοιχεία που δείχνουν ότι το πρόβλημα είναι πολύ μεγαλύτερο, δεν δώσατε σαφείς ενδείξεις για το πώς θα αντιμετωπιστεί συνολικά το πρόβλημα. Η αναφορά σας ότι το πρόβλημα είναι περισσότερο σύνθετο, δεν θέλω να πιστεύω ότι υποκρύπτει ότι είναι και πολύ πιο δύσκολη η λύση του. Κατά την άποψή μου, δεν υπάρχουν, ακόμη και για τα πολύ δύσκολα θέματα, εμπόδια για να δώσουμε λύσεις, εάν υπάρχει βούληση. Αναφέρομαι συγκεκριμένα: Ο Κανονισμός έπρεπε να εφαρμόζεται από τις 9 Δεκέμβρη και μετά. Δυστυχώς, δεν έχει ξεκινήσει ακόμη η εφαρμογή του. Δεν ξέρω αν ευθύνεται η Τράπεζα της Ελλάδος, το Υπουργείο Οικονομικών ή οποιοσδήποτε άλλος. Εγώ απευθύνομαι στην Κυβέρνηση που είναι υποχρεωμένη να εφαρμόζει έναν Κανονισμό. Δεν χρειάζεται ενσωμάτωση στο δίκτυο. Δεν είναι οδηγία για να έρθει στη Βουλή να γίνει νόμος του κράτους. Το Υπουργείο σας, που είναι το αρμόδιο για την προστασία των καταναλωτών, δεν έχει ασχοληθεί με το θέμα ή εάν έχει ασχοληθεί και δεν το γνωρίζουμε, να μας πείτε τι έχετε πράξει επ' αυτού. Έχετε εγκαλέσει άραγε από 9 Δεκέμβρη και μετά την τράπεζα; Ποια από όλες τις τράπεζες εγκαλέσατε ή μέσω της Ένωσης Ελληνικών Τραπεζών τι κάνατε; Δεν μας είπατε. Λέτε ότι εφαρμόζετε. Αν εφαρμόζετε, σε αυτούς που παραβιάζουν τον Κανονισμό, τους έχετε επιβάλει τα προβλεπόμενα πρόστιμα; Όχι, βεβαίως. Δεν άκουσα κάτι τέτοιο. Έχετε την εξουσία, μέσα από το νομικό πλαίσιο με υπουργικές αποφάσεις, αλλά και αν θεωρείτε ότι δεν είναι αρκετή η εξουσιοδοτική διάταξη που υπάρχει μπορείτε να φέρετε νόμο, για να κανονικοποιήσετε το σύστημα. Ως αρμόδιος Υφυπουργός το 2011, στις 17 του Γενάρη, εξέδωσα υπουργική απόφαση βάσει της εξουσιοδοτικής διάταξης και κατήργησα δέκα καταχρηστικούς όρους που χρησιμοποιούσαν οι τράπεζες και πολλές χρεώσεις, που τότε ήταν και για συναλλαγές μέσα στην ίδια την τράπεζα. Ακόμη και με το ΑΤΜ της ίδιας της τράπεζας να έκανες συναλλαγή, υπήρχε χρέωση. Υπάρχει το θεσμικό πλαίσιο. Το ζήτημα είναι αν υπάρχει βούληση σήμερα. Αυτό, λοιπόν, το οποίο θέλω, είναι να δούμε πώς προστατεύουμε τον καταναλωτή, αλλά και τις επιχειρήσεις. Γιατί με την υπερβολική φορολόγηση που έχει γίνει, με τους νέους επιπλέον φόρους που εσείς έχετε επινοήσει για τη δημοσιονομική προσαρμογή, όχι μόνο για την αύξηση του ΦΠΑ, ακόμη και στο κρασί σε εξαγώγιμα προϊόντα βάλατε φόρο, θέλουμε ως Υπουργός Ανάπτυξης, ως Υπουργός Εθνικής Οικονομίας να μας πείτε πώς ενισχύετε την ανταγωνιστικότητα των ελληνικών επιχειρήσεων και δεν μετακυλίεται το κόστος στον Έλληνα καταναλωτή. ΄Αραγε, μέσα από την αναδιανομή του ΕΣΠΑ με τον όποιο τρόπο, όπου έχουμε και την επίκαιρη επερώτηση να συζητήσουμε στη συνέχεια στο Κοινοβούλιο, μόνο από αυτά θα γίνει ανάπτυξη ή από την παρέμβαση σε μια σειρά πράγματα που έχουν να κάνουν με το κόστος λειτουργίας τους και την αφαίμαξη σημαντικών ποσών από τις τράπεζες; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εάν ένα μέσο ποσό, περίπου 100 ευρώ - και θα κλείσω με αυτό, κύριε Πρόεδρε - μετακινηθεί περίπου πενήντα φορές, με το κόστος που χρεώνουν οι τράπεζες για τα εμβάσματα, το έχει πάρει η τράπεζα με πενήντα φορές μετακίνηση. Και αυτό λέμε ότι είναι σύνθετο. Ε, δεν είναι σύνθετο, απλό είναι. Θα σας δώσω χαρτιά, που από τράπεζα σε τράπεζα φτάνει από 2 ευρώ μέχρι και 12 ευρώ και είναι εντελώς απαράδεκτο αυτό να συμβαίνει. Όπως, επίσης, είναι απαράδεκτο να γίνεται η χρέωση των καρτών, ακόμη και για την εγκατάσταση του συστήματος σε τόσο υπερβολικό βαθμό. Θα είμαστε κοντά στην Κυβέρνηση στην προσπάθεια να αυξήσει το πλήθος των ηλεκτρονικών συναλλαγών, γιατί αυτό θα συμβάλει, μαζί με άλλα μέτρα φυσικά, στην πρόληψη της φοροδιαφυγής, αλλά θα είμαστε αντίθετοι στη συνέχιση των υπερβολικών χρεώσεων από την πλευρά των τραπεζών και στην αδιαφορία την οποία επιδεικνύετε. Ευχαριστώ.
Ορίστε, κύριε Υπουργέ, έχετε τον λόγο.
Κύριε Κεγκέρογλου, στις 12 Οκτωβρίου, τρεις μέρες μετά την οδηγία, η Γενική Γραμματεία Εμπορίου και Προστασίας του Καταναλωτή απέστειλε επιστολή στην Ένωση Ελληνικών Τραπεζών, που ζητάει προφανώς την άμεση εφαρμογή του 0,2% και 0,3% στις ενδοτραπεζικές συναλλαγές που χρησιμοποιούν κάρτα και ταυτόχρονα έθεσε τη σπουδαιότητα του ζητήματος για τα άλλα δύο - τρία θέματα, που σας υπέδειξα εξαρχής και τα οποία δεν λύνονται σε μία μέρα, γιατί αφορούν χρεώσεις πέρα από αυτή την κανονιστική οδηγία. Και σας επαναλαμβάνω για πολλοστή φορά ότι αφορούν τα θέματα, όχι μόνο των ενδοτραπεζικών συναλλαγών, αλλά και τα θέματα των επιπρόσθετων επιβαρύνσεων που γίνονται όταν εμπλέκονται τέσσερα μέρη στη συναλλαγή και προφανώς ανεβάζουν το κόστος διαχείρισης εάν εμπλέκονται και κάρτες ή φορείς ή επιχειρήσεις, όπως είναι οι διεθνείς επιχειρήσεις των πιστωτικών καρτών, των οποίων η διαχείριση των ηλεκτρονικών συναλλαγών γίνεται και εκτός Ελλάδας. Συνεπώς ανακεφαλαιώνω λέγοντας ότι το θέμα έχει τεθεί στις 12 Οκτωβρίου. Οι πρακτικές, όσον αφορά τον Κανονισμό, στη βάση τους εφαρμόζονται όσον αφορά το 0,2% και το 0,3%. Δεν λύνεται, όμως, το πρόβλημα. Χρειάζονται δύο επιπρόσθετες - επαναλαμβάνω - διατάξεις, που αφορούν και την οδηγία της Τράπεζας της Ελλάδος και την υπουργική απόφαση, η οποία θα επακολουθήσει, διότι θα αφορά το ύψος των προστίμων και τον φορέα, ο οποίος θα τα επιβάλλει. Αυτό ισχύει. Από την άλλη πλευρά, σας επαναλαμβάνω ότι διερευνούμε όλες τις πιθανότητες, που μπορεί να υπάρξει πολιτική παρέμβαση, χωρίς να θιγούν οι κανόνες του ανταγωνισμού. Άρα είμαστε σε στενή παρακολούθηση του θέματος και τα αναγκαία μέτρα θα ληφθούν.
Προχωρούμε στην τρίτη με αριθμό 383/12-1-2016 επίκαιρη ερώτηση δευτέρου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τους Υπουργούς Αγροτικής Ανάπτυξης και Τροφίμων και Οικονομίας, Ανάπτυξης και Τουρισμού, σχετικά με τις καθυστερήσεις στην εξόφληση παράδοσης της παραγωγής προς τους τευτλοπαραγωγούς της χώρας. Στην ερώτηση θα απαντήσει ο Υπουργός Οικονομίας, Ανάπτυξης και Τουρισμού κ. Σταθάκης. Κύρια Μανωλάκου, για λόγους ισονομίας και παρ' ότι έφυγε ο κ. Τόσκας, εγώ θα σας δώσω εξαρχής τέσσερα λεπτά. Διαχειριστείτε τα εσείς όπως θέλετε. Ορίστε, κυρία Μανωλάκου.
Κύριε Πρόεδρε, σας ευχαριστώ. Το ξέρω ότι δεν το προβλέπει ο Κανονισμός. Ωστόσο, μεταξύ των δύο ομιλητών γινόταν συζήτηση για το ΚΚΕ και δεν είναι δυνατόν να μην υπάρχει παρέμβαση. Το λέω, γιατί στην κινητοποίηση της περασμένης Παρασκευής - επειδή ήμουν εκεί - που ήταν η κινητοποίηση του ΠΑΜΕ, η οποία έγινε με υπεύθυνο και αποφασιστικό τρόπο, ολοκλήρωσε τη διαμαρτυρία του για το ασφαλιστικό που τσακίζει τη ζωή των εργαζομένων. Αυτό το λέω προς τον κ. Παναγούλη, για να έχει ολοκληρωμένη εικόνα και τονίζω ότι ο αγώνας αυτός συνεχίζεται, αλλά και προς τον Υπουργό, καθώς δεν μπορεί να βάζει εμπόδια στη διαμαρτυρία. Αντίθετα, θα πρέπει να υπάρχει σεβασμός και όταν υπάρχουν εμπόδια, όπως υπήρξαν οι κλούβες των ΜΑΤ έξω από τα λουλουδάδικα, τότε θα υπάρχει και σύγκρουση. Αυτός είναι ο ρόλος του ταξικού κινήματος. Αυτό έκαναν και οι συνεπείς ταξικές δυνάμεις. Τώρα θα έλθω στην επίκαιρη ερώτηση της ημερήσια διάταξης. Η πολιτική της Ευρωπαϊκής Ένωσης και των ελληνικών κυβερνήσεων έχει οδηγήσει στην απαξίωση της Ελληνικής Βιομηχανίας Ζάχαρης. Κάποτε, είχαμε παραγωγή ζάχαρης για τις ανάγκες του λαού και σήμερα, η βιομηχανία ουσιαστικά καταρρέει και είναι σε οριακό σημείο. Τα προβλήματα είναι πάρα πολλά. Μετά την προκαταβολή του 20% - ψίχουλα - προς τους τευτλοπαραγωγούς από την Ορεστιάδα, τις Σέρρες, το Πλατύ, τη Θεσσαλία, τη δυτική Μακεδονία, πρέπει να πάρουν το υπόλοιπο ποσό, το 80%, που τους οφείλετε. Το λέω γιατί είναι σε μία κατάσταση αναμονής και οργής ταυτόχρονα. Δεν ξέρουν πότε θα πληρωθούν. Η αναβολή πηγαίνει από μέρα σε μέρα και έχει καταντήσει κοροϊδία. Ταυτόχρονα οι υποσχέσεις που έδινε η συγκυβέρνηση ΣΥΡΙΖΑ - ΑΝΕΛ και οι μεγαλοστομίες για τη βιωσιμότητα της Ελληνικής Βιομηχανίας Ζάχαρης έχουν ξεχαστεί. Πόρους, επιδοτήσεις, φοροαπαλλαγές, αναπτυξιακούς νόμους, μειώσεις στα τιμολόγια ενέργειας και άλλα έχετε για τους βιομήχανους και τους επενδυτές του εξωτερικού, όχι όμως για την Ελληνική Βιομηχανία Ζάχαρης που λειτουργεί και θα πρέπει να λειτουργήσει σε όφελος και των μικρομεσαίων αγροτών αλλά και της ντόπιας παραγωγής για την κάλυψη των αναγκών του λαού μας. Δίκαια, λοιπόν, είναι η αγανάκτησή τους και εμείς σας ζητάμε να μας δώσετε συγκεκριμένες απαντήσεις, γιατί η περίοδος της νέας καλλιέργειας ξεκινάει το Φλεβάρη. Άρα και χρήματα πρέπει να έχουν και προγραμματισμό, για το αν θα δεσμεύσουν τα χωράφια τους ή όχι. Σας ζητάμε, λοιπόν, να μας πείτε σε πόσες μέρες θα γίνει η εξόφλησή τους. Κανονικά θα έπρεπε να έχει γίνει χθες. Δεύτερον, τι προγραμματισμός υπάρχει για την επόμενη καλλιεργητική περίοδο για την Ελληνική Βιομηχανία Ζάχαρης; Τέλος, ποιος θα είναι ο μεσοπρόθεσμος σχεδιασμός για τον εκσυγχρονισμό και την ανάπτυξη της Ελληνικής Βιομηχανίας Ζάχαρης για την κάλυψη των αναγκών μας; Θυμίζω ότι είχαμε πέντε εργοστάσια ζάχαρης και καλύπταμε εξ ολοκλήρου τις ανάγκες της χώρας. Σήμερα υπολειτουργούν τα δύο στην κυριολεξία και είναι αμφίβολο αν την επόμενη περίοδο θα συνεχίσει η λειτουργία τους. Ευχαριστώ.
Κύριε Σταθάκη, έχετε τον λόγο.
Θα ξεκινήσω λέγοντας ότι η Κυβέρνηση αυτή κληρονόμησε ένα τεράστιο πρόβλημα. Η Ελληνική Βιομηχανία Ζάχαρης ουσιαστικά ήταν σε μια διαρκή υποβάθμιση, με τεράστια συσσωρευμένα προβλήματα υπερδανεισμού, μιας τιμής παραγωγής η οποία ήταν μεγαλύτερη από την τιμή πώλησης, συσσωρεύοντας νέο κύκλο ζημιών και μ' ένα ιδιοκτησιακό καθεστώς διαχωρισμένο, μετά την πώληση της ΑΤΕ στην Τράπεζα Πειραιώς, ανάμεσα στον ιδιοκτήτη, τον εκκαθαριστή, δηλαδή, της ΑΤΕ και στον μοναδικό πιστωτή της εταιρείας, που είναι η Τράπεζα Πειραιώς. Θα ήθελα να προσθέσω, επίσης, ότι αυτή η βιομηχανία αποτέλεσε προπύργιο πολιτικών διαμεσολαβήσεων και ταυτόχρονα είχαν ληφθεί προηγουμένως προκλητικές εμπορικές αποφάσεις, που αύξησαν περαιτέρω τα χρέη της εταιρείας, με αποτέλεσμα να διενεργηθεί διαχειριστικός έλεγχος. Αυτή ήταν η Ελληνική Βιομηχανία Ζάχαρης, όπως η παρούσα Κυβέρνηση την παρέλαβε. Εμείς κάναμε μια πρώτη ουσιαστική κίνηση με την αύξηση του μετοχικού κεφαλαίου κατά 30 εκατομμύρια ευρώ, προκειμένου να δοθεί ο χρόνος για να ληφθούν όλες οι μεγάλες αποφάσεις που πρέπει να ληφθούν, προκειμένου να παραμείνει ζωντανή αυτή η βιομηχανία και φυσικά να συνεχιστεί η παραγωγή από την πλευρά των τευτλοπαραγωγών, που αποτελούν και τη βάση της βιομηχανίας αυτής. Μπορώ να σας πω αναλυτικά πώς δαπανήθηκαν αυτά τα 30 εκατομμύρια ευρώ στη διάρκεια του έτους, προκειμένου να κλείσουν υποχρεώσεις της εταιρείας, ώστε να συνεχίσει να έχει ομαλή ροή πρώτης ύλης, τόσο από τους εγχώριους τευτλοπαραγωγούς, οι οποίοι έχουν πάρει το 20%, όσο και από τις εταιρείες που προμηθεύουν πρώτη ύλη, διότι, όπως ξέρετε, μέχρι το 2017 υπάρχει ένα ευνοϊκό σύστημα προμήθειας πρώτης ύλης από φθηνότερους παραγωγούς εντός Ευρωπαϊκής Ένωσης. Αυτές ήταν οι πράξεις που κάναμε προκειμένου να συντηρηθεί. Από τούδε και στο εξής ολοκληρώνεται το επιχειρησιακό σχέδιο για την ανάπτυξη και την αναδιάρθρωση της εταιρείας για το διάστημα 2016-2019. Αυτό είναι απόλυτα κρίσιμο. Πρέπει να συμβάλουν όλοι στο να είναι βιώσιμη και να γίνουν όλες οι αλλαγές που χρειάζονται προκειμένου να συντηρηθεί και η βιομηχανία και η εγχώρια παραγωγή. Δεύτερον, είμαστε σε διαρκή συνεννόηση προκειμένου να επιτευχθεί η αναδιάρθρωση των δανείων και ταυτόχρονα η αναχρηματοδότηση της επιχείρησης. Δεν γίνεται χωρίς αναχρηματοδότηση της επιχείρησης. Τρίτον, έχουμε πάρει ορισμένες άμεσες πρωτοβουλίες προκειμένου να βρεθούν τα χρήματα, που θα καλύψουν τις ανάγκες των τευτλοπαραγωγών, με τρόπους όμως που είναι συμβατοί, δηλαδή που δεν θα εγείρουν θέματα κρατικών ενισχύσεων και οι οποίες δεν είναι συμβατές με το ισχύον θεσμικό πλαίσιο σε ευρωπαϊκό επίπεδο. Με αυτές τις πρωτοβουλίες ελπίζουμε να βρεθεί ο τρόπος άμεσης επίλυσης του χρηματοδοτικού προβλήματος σε συνδυασμό, είτε από κοινού με την τράπεζα είτε μεμονωμένα ως δημόσιο, προκειμένου να υπάρξει κάποια εκποίηση ενός περιουσιακού στοιχείου που έχει η εταιρεία και το οποίο ενδιαφέρεται το δημόσιο να αποκτήσει.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί τους από το 5ο Δημοτικό Σχολείο Γλυφάδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Μανωλάκου για τη δευτερολογία της.
Ευχαριστώ, κύριε Πρόεδρε. Κύριε Υπουργέ, δεν αμφισβητώ ότι κληρονομήσατε τεράστια προβλήματα, αλλά αυτό είναι το αποτέλεσμα της πολιτικής της Ευρωπαϊκής Ένωσης. Όταν βάζει ποσόστωση και συρρικνώνει ουσιαστικά την παραγωγή κάτω από τις ανάγκες, τότε και το κόστος παραγωγής θα αυξηθεί, είναι λογικό. Δυστυχώς, όμως, αυτή την πολιτική της Ευρωπαϊκής Ένωσης και εσείς την υπερασπίζετε, άρα τα προβλήματα θα πληθαίνουν. Σε ό,τι αφορά το ιδιοκτησιακό και τον διαχειριστικό έλεγχο, βεβαίως μπορείτε να τον κάνετε και καλώς τον κάνετε. Όμως αυτό δεν μπορεί να αποτελέσει άλλοθι στο να μη λυθούν τα προβλήματα και να μην αναπτυχθεί η συγκεκριμένη ελληνική βιομηχανία, την οποία έχει ανάγκη ο τόπος, την έχουν ανάγκη οι μικρομεσαίοι αγρότες, την έχει ανάγκη ο κάθε Έλληνας πολίτης για να καταναλώνει ελληνική ζάχαρη. Θέλω να σας πω τα εξής. Θέσαμε συγκεκριμένα ερωτήματα. Εσείς όμως απαντάτε γενικά και αόριστα. Εμείς σας ρωτάμε πότε θα πληρωθούν οι αγρότες, οι τευτλοπαραγωγοί. Αν δεν πληρωθούν, τον επόμενο μήνα δεν θα βάλουν στα χωράφια τους τεύτλα, άρα η βιομηχανία δεν θα έχει πρώτη ύλη για να λειτουργήσει. Αυτά πηγαίνουν αγκαλιά, είναι νύχι - κρέας! Και σε τελευταία ανάλυση η Ευρωπαϊκή Ένωση οδηγείται στην απελευθέρωση των ποσοστώσεων. Δεν πρέπει να υπάρξει ένας προγραμματισμός της Κυβέρνησης, να αναβαθμίσει αυτά τα εργοστάσια, ώστε να παράγουν για την κάλυψη των αναγκών μας; Μιλάτε για αναδιάρθρωση των δανείων. Πείτε μας συγκεκριμένα πράγματα. Εμείς ξέρουμε ότι από το 2010 μέχρι το 2015 για ένα δάνειο 145 εκατομμυρίων, που έχει λάβει η Βιομηχανία Ζάχαρης, έχει πληρώσει μόνο 48 εκατομμύρια τόκους. Αυτό τι σημαίνει; Δεν σημαίνει ότι ουσιαστικά αρμέγεται, στην κυριολεξία, από τη συγκεκριμένη τράπεζα; Μιλήσατε για πρωτοβουλίες για πληρωμή των αγροτών και ευχηθήκατε ή πιστεύετε ότι θα βρεθούν λύσεις. Εμείς ζητάμε συγκεκριμένα πράγματα. Τη Δευτέρα θα πληρωθούν; Θα υπάρξει αυτός ο προγραμματισμός; Θα λειτουργήσει η Βιομηχανία Ζάχαρης όπως πριν; Τελειώνοντας απευθύνομαι κυρίως προς τους τευτλοπαραγωγούς. Εμείς τους καλούμε να ενώσουν τη φωνή τους μαζί με τους αγρότες, που βρίσκονται στους δρόμους, να απαιτήσουν η Ελληνική Βιομηχανία Ζάχαρης να είναι κρατική επιχείρηση με απόλυτο τρόπο και βεβαίως να διεκδικήσουν να είναι στην εξουσία πραγματικά ο λαός, γιατί τότε ούτε αγωνία θα υπάρχει για το τι τιμή θα πάρουν, για το πότε θα πληρωθούν, για το τι θα καλλιεργήσουν. Γιατί; Διότι μόνο μια τέτοια πολιτική θα είναι για την ευημερία και των μικρομεσαίων αγροτών και του λαού και όχι προς κέρδος των μονοπωλίων. Αναμένουμε στη δευτερολογία σας συγκεκριμένο χρονοδιάγραμμα.
Τον λόγο έχει, για να δευτερολογήσει, ο κύριος Υπουργός.
Δεν θέλετε να γυρίσετε στο παρελθόν, αλλά υπερασπίζεστε το παρελθόν απ' ό,τι βλέπω με νύχια και με δόντια και θέλετε να μετατοπίσετε την ευθύνη, είτε στην Ευρωπαϊκή Ένωση - υπενθυμίζω ότι η Ελλάδα δεν καλύπτει τις ποσοστώσεις που έχει, παράγει πολύ κατώτερα - είτε στις ληστρικές τράπεζες. Υπενθυμίζω ότι η ΑΤΕ ήταν η ληστρική τράπεζα - αν επικαλείστε το παρελθόν - και φαντάζομαι ότι είναι σχήμα παράδοξο. Η πραγματικότητα είναι πραγματικότητα. Το κόστος παραγωγής ζάχαρης είναι γύρω στα 900 ευρώ ο τόνος και η τιμή πώλησης είναι 479,59 ευρώ. Δεν ξέρω εσείς πώς θα το λύνατε αυτό το πρόβλημα. Θα είχατε εφεύρει έναν τρόπο να επιλύεται τα προβλήματα με μαγικό τρόπο. Αυτή είναι η πραγματικότητα.
Αν καλλιεργούσαμε πεντακόσιες χιλιάδες στρέμματα, θα έπεφτε το κόστος και το ξέρετε πολύ καλά.
Εμείς, λοιπόν, σε αυτήν την κατάσταση - επαναλαμβάνω - η οποία είχε τεράστια προβλήματα ως επιχείρηση και ως τρόπος λειτουργίας, απίστευτες διαχειρίσεις των χρημάτων της εταιρείας στο εσωτερικό της και δεκάδες άλλα προβλήματα, δίνουμε τη μάχη από τις αρχές αυτού του χρόνου να κρατήσουμε την επιχείρηση ανοικτή παρά τα δεδομένα αυτά. Αλλά ταυτόχρονα είμαστε απόλυτα σαφείς και συγκεκριμένοι ότι, για να ζωντανέψει η επιχείρηση, χρειάζεται ένα ισχυρό πρόγραμμα αναδιάρθρωσης, το οποίο αυτό τον καιρό το έχουμε έτοιμο και με αυτό θα προχωρήσουμε και ελπίζω με τη συνεννόηση όλων. Δεύτερον, επαναλαμβάνω ότι όσον αφορά τα χρήματα για να πληρωθούν αύριο - που θα έπρεπε χθες - μπορώ να σας καταθέσω επακριβώς πού πήγαν τα 30 εκατομμύρια ευρώ τον περασμένο χρόνο, ευρώ προς ευρώ. Είναι απόλυτη η διαφάνεια του πώς δαπανήθηκαν αυτά τα χρήματα για τις εξοφλήσεις και των τευτλοπαραγωγών και άλλων προμηθευτών του παρελθόντος.
Της περασμένης περιόδου, όμως, ήταν.
Δεν υπάρχουν, λοιπόν, αυτή τη στιγμή. Έχουν δαπανηθεί και τα 29.993.000 ευρώ. Χρειαζόμαστε νέα χρήματα. Αυτά τα νέα χρήματα μπορεί να προκύψουν από δύο τρόπους. Δεν υπάρχει τρίτος. Και αυτοί οι δύο τρόποι είναι: Πρώτον, αναχρηματοδότηση από την τράπεζα και, δεύτερον, μεταφορά πόρων από το δημόσιο έναντι κάποιου ακινήτου, το οποίο ενδιαφέρει το δημόσιο. Τρίτος τρόπος δεν έχει ανακαλυφθεί, τουλάχιστον από την πλευρά μας. Το κάνουμε εν τάχει και ελπίζουμε, όπως σωστά είπατε, να προλάβουμε τη νέα καλλιεργητική περίοδο. Οι τευτλοπαραγωγοί πρέπει να αισθάνονται ασφαλείς πάντως σε κάθε περίπτωση και τη νέα περίοδο θα καλυφθούν πλήρως οι ανάγκες τους.
Δεν θα συζητηθούν λόγω κωλύματος των κυρίων Υπουργών, που βρίσκονται στο εξωτερικό, οι εξής επίκαιρες ερωτήσεις: Η τρίτη με αριθμό 372/11-1-2016 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. Η δεύτερη με αριθμό 389/12-1-2016 επίκαιρη ερώτηση δευτέρου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με την αποτίμηση νέων δημοσιονομικών μέτρων για την περίοδο 2015-2016. Επίσης δεν θα συζητηθούν, λόγω κωλύματος των Υπουργών και θα επαναπροσδιοριστούν για συζήτηση σε επόμενη συνεδρίαση, σύμφωνα με απόφαση της Διάσκεψης των Προέδρων, οι εξής επίκαιρες ερωτήσεις: Η πρώτη με αριθμό 378/12-1-2016 επίκαιρη ερώτηση πρώτου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του Υπολογιστικού Τομογράφου (PET - CT) στο Πανεπιστημιακό Γενικό Νοσοκομείο Ιωαννίνων. Η δεύτερη με αριθμό 386/12-1-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με την εφαρμογή των μέτρων «αυτόματης επιστροφής» (claw back) και «ποσού επιστροφής» (rebate) στις δαπάνες ιδιωτικών παρόχων του ΕΟΠΥΥ για το έτος 2014. Η τέταρτη με αριθμό 382/12-1-2016 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του αντιφυματικού εμβολιασμού στη χώρα μας. Η πέμπτη με αριθμό 369/11-1-2016 επίκαιρη ερώτηση πρώτου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με την «καταδίκη της Ελληνικής Δημοκρατίας από το Δικαστήριο της Ευρωπαϊκής Ένωσης (ΔΕΕ) για υπερβάσεις του μέγιστου εβδομαδιαίου χρόνου εργασίας των γιατρών». Η έκτη με αριθμό 370/11-1-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τη θέση του Υπουργείου για το «ρατσιστικό περιστατικό δύο Ισραηλινών επιβατών σε βάρος Αραβοϊσραηλινών σε αεροπλάνο της Aegean». Και, τέλος, η πρώτη με αριθμό 379/12-1-2016 επίκαιρη ερώτηση δεύτερου κύκλου της Βουλευτού Β΄ Πειραιώς του Συνασπισμού Ριζοσπαστικής Αριστεράς κ. Ειρήνης (Νίνας) Κασιμάτη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την παραχώρηση χρήσης τμήματος του καταστήματος Κράτησης Γυναικών στον Δήμο Κορυδαλλού.
Κύριε Πρόεδρε, θα ήθελα τον λόγο.
Σας έχω δει, κύριε Κωνσταντινόπουλε, και επειδή βλέπω ότι είστε Κοινοβουλευτικός Εκπρόσωπος για την επερώτηση, θα σας δώσω τότε παραπάνω χρόνο.
Σχετικά με την ερώτηση θα ήθελα να πω, γι' αυτό θα ήθελα τον λόγο τώρα. Σας παρακαλώ πολύ.
Μη με παρακαλάτε. Θα σας δώσω για ένα λεπτό. Ξέρετε ότι δεν προβλέπεται από τον Κανονισμό, αλλά παρά ταύτα έχετε τον λόγο για ένα λεπτό.
Κύριε Πρόεδρε, όπως θα είδατε και σήμερα και τις προηγούμενες μέρες, τουλάχιστον στο 60% των ερωτήσεων δεν έρχονται οι Υπουργοί να απαντήσουν. Μιλάμε τόσον καιρό για το ασφαλιστικό και κάνω μια ερώτηση στον κ. Τσακαλώτο για το Ελληνικό και αν θα προχωρήσει, ώστε να δημιουργηθούν νέες θέσεις εργασίας, κύριε Υπουργέ, και ο κ. Τσακαλώτος είναι στη χώρα αλλά δεν εμφανίζεται στη Βουλή. Είναι στη χώρα, είναι εδώ.
Είναι ασθενής και ταξιδιώτης!
Νομίζω, κύριε Υπουργέ, ότι πρέπει να πείτε στους Υπουργούς ότι οι επενδύσεις είναι προτεραιότητα της Κυβέρνησής σας και της χώρας. Και σας παρακαλώ πολύ να έρχεστε στη Βουλή και να απαντάτε στις ερωτήσεις των Βουλευτών. Ευχαριστώ πολύ.
Κύριε Κωνσταντινόπουλε, επί της ουσίας έγινε συζήτηση στη Διάσκεψη των Προέδρων - ελπίζω να έχετε ενημερωθεί από τους εκπροσώπους του κόμματός σας - και είπαμε με ομόφωνη απόφαση - επειδή πράγματι παίρνει λίγο μορφή επιδημίας η μη προσέλευση των Υπουργών - ότι ως «πέναλτι» δεν θα χρειάζεται να ξανακατατίθενται οι ερωτήσεις των συναδέλφων, αλλά στην αμέσως επόμενη συνεδρίαση θα μπαίνουν στην ημερήσια διάταξη, πλην εκείνων των περιπτώσεων που αποδεδειγμένα οι Υπουργοί είναι στο εξωτερικό, οπότε αντικειμενικά δεν μπορούν να είναι και εκεί και εδώ. Αυτά προς αποκατάσταση της τάξης. Εγώ δεν γνωρίζω αν επέστρεψε ο κ. Τσακαλώτος. Εάν επέστρεψε, κακώς δεν είναι, εάν δεν έχει επιστρέψει, καλώς δεν είναι.
Εισερχόμεθα στη συζήτηση των ΕΠΕΡΩΤΗΣΕΩΝ Θα συζητηθεί η με αριθμό 2/2/5-11-2015 επίκαιρη επερώτηση των Βουλευτών της Κοινοβουλευτικής Ομάδας της Νέας Δημοκρατίας κυρίων Ελευθερίου Αυγενάκη, Στέργιου Γιαννάκη, Παναγιώτη Μηταράκη, Ιωάννη Βρούτση, Απόστολου Βεσυρόπουλου, Εμμανουήλ Κόνσολα, Θεόδωρου Φορτσάκη, Γεώργιου Γεωργαντά, Γεράσιμου Γιακουμάτου, Βασίλειου Γιόγιακα και Νικόλαου Παναγιωτόπουλου προς τον Υπουργό Οικονομίας, Ανάπτυξης και Τουρισμού, με θέμα: «Έργα προς μεταφορά και έργα phasing». Θα απαντήσει ο Υπουργός κ. Σταθάκης. Κοινοβουλευτικός Εκπρόσωπος της Νέας Δημοκρατίας στη συγκεκριμένη επερώτηση έχει ορισθεί ο κ. Νικόλαος Δένδιας. Πρώτος, παίρνει τον λόγο για δέκα λεπτά ο κ. Αυγενάκης.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, η χρηματοδότηση έργων υποδομών και αναπτυξιακών έργων από την Ευρωπαϊκή Ένωση και το ΠΔΕ αποτελεί αναγκαία αλλά όχι ικανή, από μόνη της, συνθήκη για την έξοδο της χώρας από την κρίση και την επιστροφή της στην ανάπτυξη. Τα έργα υποδομής και οι ευρωπαϊκές ενισχύσεις λειτουργούν συμπληρωματικά κι υποστηρικτικά στην ανάπτυξη της επιχειρηματικότητας και των ιδιωτικών επενδύσεων, καθώς και στην ενίσχυση της ανταγωνιστικότητας της ελληνικής οικονομίας. Εμείς, η Νέα Δημοκρατία, πιστεύουμε στην ανάπτυξη της ιδιωτικής πρωτοβουλίας, στην επιχειρηματικότητα αλλά και στην προσέλκυση ξένων ιδιωτικών επενδύσεων. Και εσείς όμως ως Κυβέρνηση, σε αντίθεση με τα λεγόμενά σας και τις ιδεοληπτικές σας απόψεις, έχετε δεσμευτεί με τη συμφωνία της 12ης Ιουλίου για την προσέλκυση επενδύσεων. Μπορεί, βέβαια, να το κάνετε με πόνο ψυχής και δάκρυα, όπως η αξιοποίηση των δεκατεσσάρων περιφερειακών αεροδρομίων, αλλά πρέπει να το κάνετε. Η ουσία, όμως, είναι ότι έχετε δεσμευτεί ενώπιον των εταίρων μας και των χρηματοδοτών μας ότι θα στηρίξετε, δηλαδή τόσο απλά, τις ιδιωτικές επενδύσεις ως μονόδρομο για την οικονομική ανάκαμψη της χώρας. Δίνετε, όμως, καταστροφικά για τη χώρα μηνύματα, πιστοί στις αντιφάσεις, μεταξύ λόγων και πράξεων. Διώχνετε μία από τις μεγαλύτερες ιδιωτικές επενδύσεις που έχουν γίνει τα τελευταία χρόνια στη χώρα μας. Αναγκάζετε, κύριε Υπουργέ, μέλη της Κυβέρνησης, αγαπητοί συνάδελφοι του ΣΥΡΙΖΑ, την εταιρεία «ΕΛΛΗΝΙΚΟΣ ΧΡΥΣΟΣ», που έχει επενδύσει στις σκουριές, να αναστείλει τις εργασίες της, διώχνετε μια σημαντική επένδυση, οδηγείτε στην ανεργία και την ένδεια εκατοντάδες εργαζομένους. Το πρόσχημα των περιβαλλοντικών ζητημάτων, που διατυμπανίζετε, έχει απορριφθεί τόσο από το Σ.τ.Ε. με απόφαση της ολομέλειας - μάλιστα, του ανώτατου δικαστηρίου - όσο και από τις πρόσφατες εκθέσεις για περιβαλλοντικές ζημιές από τη μη λειτουργία των παλαιών ορυχείων. Το σημαντικότερο, όμως, είναι ότι δίνετε, αγαπητοί συνάδελφοι, ένα σαφές και καταστροφικό για τη χώρα μας μήνυμα, σε πιθανούς επενδυτές. Ποιος θα τολμήσει, αλήθεια, να επενδύσει τα χρήματά του στη χώρα μας, όταν δημιουργείται ένα εχθρικό κλίμα για τις επενδύσεις; Ποιος θα επενδύσει σε ένα αβέβαιο αλλά και ρευστό, πέρα για πέρα, επενδυτικό περιβάλλον; Οδηγείτε την οικονομία σε περαιτέρω ύφεση με καταστροφικές συνέπειες για την πραγματική οικονομία, την αύξηση της ανεργίας και τον οικονομικό στραγγαλισμό της χώρας. Από τη μια, λοιπόν, καταστρέφετε την ιδιωτική πρωτοβουλία. Από την άλλη, καταστρέφετε τα μοναδικά χρηματοδοτικά, επενδυτικά εργαλεία, που διαθέτει η χώρα μας, όπως το ΕΣΠΑ. Το ΕΣΠΑ 2007-2013 αποτέλεσε το σημαντικότερο αναπτυξιακό εργαλείο την περίοδο της οικονομικής κρίσης. Σημαντικά έργα υποδομής εντάχθηκαν και ολοκληρώθηκαν, θέσεις εργασίας διαφυλάχτηκαν και περιοχές ολόκληρες αναβαθμίστηκαν με έργα πνοής για την ανάπτυξή τους. Το 2014, για να θυμόμαστε, έκλεισε με τα πλέον θετικά στοιχεία για την πορεία υλοποίησης του ΕΣΠΑ της περιόδου 2007-2013. Πρώτον, η απορροφητικότητα έφθασε στο 87,97%, με ολοκληρωμένες συνολικές δαπάνες 19,5 εκατομμύρια. Δεύτερον, υλοποιήθηκε επιτυχώς το πρόγραμμα δημοσίων επενδύσεων, το λεγόμενο ΠΔΕ, διοχετεύοντας στην οικονομία και στην κοινωνία κονδύλια ύψους 6,6 δισεκατομμυρίων ευρώ, χρηματοδοτώντας ακόμη μεγαλύτερο αριθμό έργων και δράσεων, εξασφαλίζοντας την ποιοτική εκτέλεση του ΠΔΕ. Τρίτον, όλοι οι στόχοι, που είχαν τεθεί μέχρι το 2014 για την προγραμματική περίοδο 2007-2013, είχαν επιτευχθεί έως τον Δεκέμβριο του 2014. Παράλληλα, με τις πλέον ευοίωνες συνθήκες, ξεκινούσε το νέο ΕΣΠΑ της περιόδου 2014-2020. Οι στόχοι, που είχαν τεθεί για την έναρξη της προγραμματικής περιόδου 2014-2020, είχαν, σας θυμίζω, επιτευχθεί. Η ψήφιση του ν. 4314/2014 για τη διαχείριση του νέου ΕΣΠΑ, καθώς και η έγκαιρη έγκριση όλων των επιχειρησιακών προγραμμάτων - θυμίζω: πέντε τομεακών και δεκατριών περιφερειακών - έχει ήδη επιτύχει την εισροή των καταβολών στα ταμεία του κράτους, ύψους 150 εκατομμυρίων. Αποτέλεσμα της σκληρής και μεθοδικής εργασίας ήταν η χώρα μας το 2014 να κατατάσσεται στην πρώτη θέση της Ευρωπαϊκής Ένωσης, όσον αφορά την απορροφητικότητα από τα ευρωπαϊκά προγράμματα. Μάλιστα, σας θυμίζω ότι η επιτυχία αυτή αναγνωρίστηκε με τον πλέον επίσημο τρόπο από τον τότε αρμόδιο Επίτροπο Περιφερειακής Πολιτικής της Ευρωπαϊκής Ένωσης κ. Γιοχάνες Χαν, ο οποίος το 2014 έδωσε εύσημα στην ελληνική κυβέρνηση, πρώτον, για την πορεία ολοκλήρωσης υλοποίησης του τρέχοντος ΕΣΠΑ και, δεύτερον, για τη θετική κριτική για το σχέδιο που είχε υποβάλει η ελληνική πλευρά στην Ευρωπαϊκή Επιτροπή, από την οποία αναμένεται το πράσινο φως για το νέο ΕΣΠΑ. Δυστυχώς η αναπτυξιακή, επίπονη πορεία ανακόπηκε από την καταστροφική πολιτική που έχει αναπτύξει η Κυβέρνηση ΣΥΡΙΖΑ - ΑΝΕΛ. Το 2015 ήταν η χρονιά που έπρεπε να κλείσει το ΕΣΠΑ, να ολοκληρωθούν τα υπό εξέλιξη έργα και να κλείσουν οι υποχρεώσεις, όπως η εκταμίευση χρημάτων, η ολοκλήρωση πληρωμών, κ.λπ.. Αντ' αυτού η Κυβέρνησή σας, κύριε Σταθάκη, το 2015 επέδειξε τραγική αποτυχία στην απορρόφηση των κοινοτικών κονδυλίων. Η «περήφανη» διαπραγμάτευση οδήγησε σε στάση πληρωμών, αναστολή και «πάγωμα» έργων και κλείσιμο εργοταξίων. Από τον Μάιο του 2015, που υποβλήθηκαν και για μεγάλο χρονικό διάστημα εκκρεμούσε η υλοποίηση από την Τράπεζα της Ελλάδος αιτημάτων κατανομών σε συγχρηματοδοτούμενα έργα, η επιτάχυνση των ρυθμών υλοποίησης των έργων, προκειμένου να ολοκληρωθούν έως την 31-12-2015 και η διευκόλυνση των διαδικασιών για την ταχύτατη ολοκλήρωσή τους έπρεπε να αποτελεί βασική προτεραιότητα της κυβερνητικής πολιτικής. Έπρεπε όμως! Αντ' αυτού τι κάνατε;
Κύριε Αυγενάκη, συγγνώμη. Θα σας διακόψω για λίγα δευτερόλεπτα, για να κάνω μία ανακοίνωση.
Θα χρειαστώ λίγο χρόνο ακόμη, κύριε Πρόεδρε, και αν χρειαστεί, ας πάρω και τον χρόνο της δευτερολογίας μου. Ας μην έχω δευτερολογία.
Θα υπάρξει ανοχή. Μη σας νοιάζει. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και δύο συνοδοί εκπαιδευτικοί από το 1ο Γενικό Λύκειο Χαλκίδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Αυγενάκη, συνεχίστε.
Μετά την ευχάριστη διακοπή και αφού καλωσορίσουμε τους μαθητές από την Χαλκίδα, να συνεχίσω για να παρουσιάσω τι έκανε η Κυβέρνηση αντί αυτών που υποχρεούται να κάνει. Αντ' αυτού, κύριε Σταθάκη, η επιβολή της τραπεζικής αργίας και των ελέγχων κεφαλαίων έχει δυσχεράνει περαιτέρω την υλοποίηση των έργων του ΕΣΠΑ, που παρατηρείται αναστολή εργασιών, αδυναμία παραγγελίας υλικών, προβλήματα στις συμβάσεις προμηθειών αλλά και αδυναμία ολοκλήρωσης των έργων. Και ως εκ τούτου, πολλά έργα, που βρίσκονται σε εξέλιξη, δεν θα ολοκληρωθούν εντός της παρούσας προγραμματικής περιόδου, ενώ εξαιρετικά αμφίβολη είναι και η ένταξή τους στο νέο ΕΣΠΑ. Ειδικότερα, όσον αφορά τους αυτοκινητόδρομους, ο αρμόδιος Υπουργός Οικονομίας, Ανάπτυξης και Τουρισμού κ. Σταθάκης, που είναι παρών σήμερα, σε παλαιότερη δήλωσή του είχε αναφέρει: «Το νέο ΕΣΠΑ έχει πολύ περιορισμένα κονδύλια για μεγάλες επενδύσεις υποδομών.» Συνεπώς η χρηματοδότηση των αυτοκινητόδρομων από το νέο ΕΣΠΑ θα σήμαινε ότι θα κάλυπτε πλήρως το συγκεκριμένο κομμάτι του προγράμματος. Το πρόβλημα με τα έργα, που χρηματοδοτούνται από το ΕΣΠΑ 2007-2013, το οποίο τελείωσε τον Δεκέμβρη που μας πέρασε, έχει πάρει εκρηκτικές διαστάσεις και αφορά το σύνολο των έργων, από αυτά των μεγάλων αυτοκινητοδρόμων μέχρι τα μικρά δημοτικά έργα. Πιο συγκεκριμένα, αγαπητοί συνάδελφοι, εξακόσια εβδομήντα δύο συγχρηματοδοτούμενα έργα όλων των επιχειρησιακών και περιφερειακών προγραμμάτων μεταφέρονται ή συνεχίζονται στο νέο ΕΣΠΑ 2014-2020, με αθροιστικό προϋπολογισμό 4,6 δισεκατομμύρια ευρώ, που θα επιβαρύνει το νέο πρόγραμμα συνολικού προϋπολογισμού 19,1 δισεκατομμυρίων ευρώ. Με τον τρόπο αυτό, για να γίνει κατανοητό, ο προϋπολογισμός του νέου ΕΣΠΑ ξεκινάει ουσιαστικά μειωμένος κατά το αντίστοιχο ποσό, ήτοι κάτω από τα 16 δισεκατομμύρια ευρώ. Στο ποσό αυτό, που αφορά τα έργα που έμειναν ημιτελή κυρίως λόγω των αδυναμιών της διοίκησης για την ολοκλήρωση βασικών έργων υποδομής, θα πρέπει να προστεθούν επιπλέον 600 εκατομμύρια ευρώ, που είναι το κενό χρηματοδότησης των μεγάλων οδικών αξόνων. Οι ευθύνες της σημερινής Κυβέρνησης, οι ευθύνες σας, κύριε Σταθάκη, είναι τεράστιες. Σε πολύ σημαντικά έργα αυτοκινητοδρόμων, σιδηροδρόμων, διαχείρισης λυμάτων και σκουπιδιών και σε πολλά άλλα ακόμη αναδεικνύεται η αδυναμία να υλοποιήσει η Κυβέρνηση τις αναγκαίες υποδομές της χώρας, στερώντας για άλλη μία φορά πολύτιμη χρηματοδότηση, που δεν μας περισσεύει, για την οικονομία και για τη χώρα μας. Οι στόχοι, που έθεσε ο αρμόδιος Υπουργός για απορροφητικότητα του ΕΣΠΑ στο τέλος του 2015 στα 4,5 δισεκατομμύρια ευρώ, δεν είναι απλώς υπεραισιόδοξοι, αλλά δείχνουν τη μεγάλη απόσταση, που χωρίζει την Κυβέρνηση από την πραγματικότητα και από την κοινή λογική. Δυστυχώς έχει γίνει μία πελώρια, μία μεγάλη ζημιά και επιπλέον θα κληθεί το ΠΔΕ το 2016 να καλύψει όλες τις «τρύπες» από το νέο ΕΣΠΑ, που δεν πρόκειται να μεταφερθούν, ως έργα - γέφυρα, στο νέο ΕΣΠΑ. Σε αυτή την περίπτωση θα πρέπει να επωμιστεί το κόστος το ΠΔΕ, πράγμα αδιανόητο στην παρούσα οικονομική κατάσταση της χώρας μας. Αυτή η κατάσταση, βέβαια, θα μπορούσε να είχε αποφευχθεί, αν από το καλοκαίρι του 2015, όταν ήταν γνωστό τι γίνεται στα έργα και ποια από αυτά θα τραβήξουν και άλλο χρονικά, είχε αποφασιστεί νωρίτερα η τύχη τους. Όμως η Κυβέρνηση τότε είχε άλλες προτεραιότητες. Οι συνέπειες είναι τραγικές: Πρώτον, τα έργα, για τα οποία έχει δηλωθεί ότι θα ολοκληρωθούν ως 31-12-2015, θα μείνουν ημιτελή και θα χρειαστούν εθνικούς πόρους ώστε να ολοκληρωθούν. Δεύτερον, το σύνολο των χρημάτων, που έχουν δαπανηθεί για τα έργα αυτά, περίπου 2,5-3 δισεκατομμύρια ευρώ, θα πρέπει να επιστραφούν στις Βρυξέλλες. Αν αναλογιστεί κανείς ότι το σκέλος του εθνικού Προγράμματος Δημοσίων Επενδύσεων για το 2015 είναι 700 εκατομμύρια, τότε γίνεται εμφανές ότι το ελληνικό δημόσιο θα κληθεί έτσι απλά να επιστρέψει τρεις με τέσσερις φορές το ποσό αυτό. Και αυτό χωρίς να συνυπολογιστούν η απώλεια δεκάδων χιλιάδων θέσεων εργασίας, εσόδων ΦΠΑ, ασφαλιστικών εισφορών και μια σειρά άλλων εσόδων. Όμως, πέρα από το μέρος των οικονομικών επιπτώσεων, σημαντικές είναι και οι επιπτώσεις, που θα υπάρξουν στο επίπεδο ζωής των πολιτών αλλά και στην ενίσχυση της επιχειρηματικότητας και της ανταγωνιστικότητας της ελληνικής οικονομίας λόγω ημιτελών κατασκευών και μη υλοποίησης και ολοκλήρωσης δράσεων του ΕΣΠΑ. Με τις ιδεοληψίες σας, με τις πράξεις σας και τις παραλείψεις σας οδηγείτε με μαθηματική ακρίβεια την ελληνική οικονομία στην καταστροφή και τα έργα ανάπτυξης στις καλένδες, καταδικάζοντας όχι μόνο την ελληνική οικονομία αλλά κυρίως την ελληνική κοινωνία και ιδιαίτερα τους νέους. Σας ευχαριστώ πολύ.
Τον λόγο έχει ο δεύτερος επερωτών, Βουλευτής Καβάλας, κ. Νικόλαος Παναγιωτόπουλος.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, ο πρωτομιλών, όπως πάντα ήταν εξαιρετικά συνεπής ως προς τα νούμερα, που ανέφερε, σχετικά με τον ρυθμό μη υλοποίησης του προηγούμενου ΕΣΠΑ και τα θέματα μετάβασης στα επόμενα. Εγώ θέλω να επικεντρωθώ στα βασικά, γιατί τα βασικά τα ξεχνάμε. Για να λυθεί το πρόβλημα της χώρας και να επανέλθουμε στους ρυθμούς, που είχαμε πριν από λίγα χρόνια, προ κρίσης, πρέπει να μπούμε σε ρυθμούς ανάπτυξης, εκεί που - έστω και οριακά - είχαμε αρχίσει να μπαίνουμε στο τέλος του 2014, πριν μας προκύψετε εσείς, κύριοι της Κυβέρνησης. Για να περάσει η χώρα σε ρυθμούς ανάπτυξης πρέπει να προκύψουν στη χώρα επενδύσεις. Δεν υπάρχει άλλος τρόπος, από τη στιγμή που έχει χαθεί κάθε ευκαιρία χρηματοδότησης από τις αγορές. Από τις επενδύσεις θα παραχθεί πλούτος - σας είπα ότι δεν υπάρχει άλλος τρόπος - και από τον πλούτο θα προκύψει περίσσευμα και για νέες επενδύσεις - επανεπένδυση, δηλαδή - και για νέες θέσεις εργασίας αλλά και για καλύτερους όρους στις υφιστάμενες θέσεις εργασίας, δηλαδή αυξήσεις μισθών. Έτσι γίνεται. Δεν γίνεται αλλιώς. Θα προκύψουν κι άλλα, όπως, ας πούμε, η προοπτική ενός πραγματικά βιώσιμου ασφαλιστικού ή η προοπτική για τη χρηματοδότηση ενός λειτουργικού κοινωνικού κράτους από το περίσσευμα του πλούτου. Η διαχείριση των ελλειμμάτων φέρνει νέα αδιέξοδα και τα νέα αδιέξοδα φέρνουν νέες περικοπές. Τι έχουμε ως τώρα; Αφ' ενός μια παρελκυστική τακτική και αφ' ετέρου μια επικοινωνιακή διαχείριση, στην οποία παραδέχομαι ότι είστε άριστοι. Όμως δεν λύνεται το πρόβλημα με το να λέγεται ότι η αριστερή Κυβέρνηση «το πολεμά», «διαπραγματεύεται», «δεν τα θέλει όλα αυτά», «κάνει αποκρατικοποιήσεις μετά πόνου ψυχής» και ότι δήθεν αντιστέκεται. Όπως δήθεν αντιστέκεται ο Υπουργός Οικονομικών, ο οποίος χθες στο Βερολίνο τα βρήκε σε όλα με τον κ. Σόιμπλε. Το ΔΝΤ δεν φεύγει αλλά μένει. Μου θυμίζει το γνωστό παραμύθι με τις βάσεις της δεκαετίας του '80. Και, όλως τυχαίως, ο κ. Πωλ Τόμσεν σκάει ξανά μύτη στην Αθήνα για να δει πώς θα «τρέξει» το ΔΝΤ τη συνέχεια των μεταρρυθμίσεων και τη συνέχεια του προγράμματος, που έχετε συμφωνήσει. Δεν αρκεί η επικοινωνιακή διαχείριση σ' αυτά. Αυτή τη στιγμή ας παραδεχθούμε ότι το μόνο νέο χρήμα, που υπάρχει στη χώρα, δεν προέρχεται από επενδύσεις αλλά από τα distress funds, που οσονούπω θα προκύψουν στην πόρτα επιχειρήσεων, των οποίων τις υποχρεώσεις έχουν αναλάβει, αφού εσείς τους ανοίξατε τον δρόμο και από τις αποκρατικοποιήσεις που πρέπει να «τρέξετε» γρήγορα. Η νοοτροπία σας όμως είναι νοοτροπία κρατικίστικη και αντιεπιχειρηματική. Δεν είναι μόνο η εχθρική στάση απέναντι στην «ELDORADO GOLD», που το πρόστιμο των 1,7 εκατομμυρίων για περιβαλλοντικές παραβάσεις - τις οποίες ήξερε ο Υπουργός από τον Φεβρουάριο του περυσινού έτους - επιβλήθηκε πέντε ώρες μετά την απόφαση της εταιρείας να αναστείλει τις εργασίες της στις Σκουριές. Έτσι για να μάθει! Βέβαια, ο αρμόδιος Υπουργός είχε το θράσος - γιατί περί θράσους πρόκειται, έχει κάνει και Υπουργός Εργασίας, αν αγαπάτε! - να πει ότι οι εργαζόμενοι έχουν χάσει την ταξική τους συνείδηση. Προφανώς η φόρμουλά του είναι να τους κάνει να ξαναβρούν την ταξική τους συνείδηση στην ανεργία. Αυτό κάνετε. Τι γίνεται στο τοπίο του ΕΣΠΑ; Ποια είναι η εικόνα; Έχουμε εξακόσια σαράντα επτά συγχρηματοδοτούμενα έργα όλων των Επιχειρησιακών και Περιφερειακών Προγραμμάτων, που μεταφέρονται ή συνεχίζονται με τον τρόπο της γέφυρας, του phasing, στο νέο ΕΣΠΑ, το ΣΕΣ του 2014-2020, συνολικού προϋπολογισμού 4,6 δισεκατομμύρια. Θα επιβαρύνουν αυτά τα 4,6 δισεκατομμύρια από πριν τον προϋπολογισμό του ΣΕΣ των 19,1 δισεκατομμυρίων. Αποτέλεσμα: το νέο ΕΣΠΑ θα είναι μειωμένο κατά το ποσό των έργων που μεταφέρονται. Καταφέρατε, δηλαδή, το νέο ΕΣΠΑ να συνεπάγεται για τη χώρα όχι 19 δισεκατομμύρια νέων κονδυλίων για έργα υποδομών αλλά κάτω από 16. Υπάρχουν και άλλα ζητήματα. Η Ευρωπαϊκή Επιτροπή είναι αρνητική στη μεταφορά χρηματοδότησης στην επόμενη προγραμματική περίοδο. Τι γίνεται εδώ; Το νέο ΕΣΠΑ, ως γνωστόν, δεν έχει σχεδιαστεί για να χρηματοδοτήσει υποδομές εκεί που ήταν τα έργα του προηγούμενου προγράμματος. Έχει σχεδιαστεί για καινοτομικές δράσεις, για δράσεις ενίσχυσης της απασχόλησης, όχι για έργα υποδομών. Πώς θα το λύσετε αυτό; Υπάρχουν εκκρεμότητες από τα προγράμματα της περιόδου 2000 έως 2006 ακόμα, τρία προγράμματα πριν. Και γι' αυτά ισχύουν, ως γνωστόν, απαγορεύσεις στη συνέχιση της χρηματοδότησης. Εδώ τι γίνεται; Θα χαθούν; Θα τα επωμισθεί το Πρόγραμμα Δημοσίων Επενδύσεων, για να περικοπούν επενδύσεις, που θα μπορούσαν να γίνουν αλλού από αυτό; Δεν έχετε φροντίσει καν να υποβάλετε αίτημα παράτασης του ΕΣΠΑ. Πρόκειται για αδράνεια και ανεπάρκεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ευχαριστώ για την ανοχή σας. Θα μπορούσα να πάρω και τον χρόνο της δευτερολογίας μου, γιατί δεν θα τη χρειαστώ;
Συνεχίστε, κύριε συνάδελφε.
Εν κατακλείδι, η Κυβέρνηση απλά, κυρίες και κύριοι συνάδελφοι, δεν μπορεί να βγάλει εις πέρας τη δουλειά - αυτό είναι - για δύο λόγους βασικά. Ο πρώτος είναι οι ιδεοληψίες σας, τα μυαλά που κουβαλάτε, οι κοσμοθεωρίες σας, ο τρόπος που αντιμετωπίζετε τα βασικά προβλήματα, κυρίως όσον αφορά την κίνηση της οικονομίας. Απλά θέλετε να κρατάτε ικανοποιημένο το πολιτικό σας ακροατήριο. Εκεί είναι η προτεραιότητά σας. Θέτω μια ρητορική ερώτηση στο τραπέζι. Άραγε άνθρωποι, που γαλουχήθηκαν στις οργανώσεις της νεολαίας της Αριστεράς, μπορούν να «τρέξουν» αποτελεσματικά αποκρατικοποιήσεις με τους δύσκολους όρους και τα χρονοδιαγράμματα που απαιτούν αυτές; Άραγε άνθρωποι, που γαλουχήθηκαν στις οργανώσεις της νεολαίας της Αριστεράς - το έχετε ακούσει ξανά, κύριε Σαντορινιέ, το ξέρω - μπορούν να κάνουν αυτό που πρέπει, για να προσελκυστούν επενδύσεις από το διεθνές κεφάλαιο; Ξέρουμε τις απόψεις σας για το διεθνές κεφάλαιο. Να σας δω εδώ, να παρακαλάτε να έρθουν διεθνή κεφάλαια για να «τρέξουν» δουλειές. Εγώ απαντώ ότι δεν μπορούν καν να διατηρήσουν τις υφιστάμενες επενδύσεις στην Ελλάδα. Και δεν είναι μόνο οι Σκουριές. Κύριε Υπουργέ, εξήντα χιλιάδες και πλέον επιχειρήσεις, της βορείου Ελλάδας κυρίως, έχουν μεταφέρει μετά την επιβολή των capital controls τη φορολογική τους έδρα στη Βουλγαρία. Ξεκίνησαν με το άνοιγμα ενός τραπεζικού λογαριασμού, για να μπορούν να πληρώνουν οι άνθρωποι και να «τρέχουν» τις επιχειρήσεις τους και τώρα πήγαν και τη φορολογική τους έδρα. Τι σημαίνει άραγε αυτό; Είναι άραγε αμελητέος ο αντίκτυπος στην ελληνική οικονομία, όπως είπατε εσείς, όταν υπάρχουν εφημερίδες στην Βουλγαρία που κάνουν λόγο για ευχαριστήρια στην Ελλάδα για τις διακόσιες πενήντα χιλιάδες θέσεις εργασίας, που δημιουργήθηκαν από αυτό στη Βουλγαρία; Μπορεί αυτό να είναι φουσκωμένη εκτίμηση αλλά μη μου πείτε ότι δεν τρέχει τίποτα κι ότι είναι αμελητέος ο αντίκτυπος. Πηγαίνετε, αν θέλετε, στη βόρειο Ελλάδα να δείτε τι λένε εκεί οι άνθρωποι, που τρέχουν κάθε μέρα στη Βουλγαρία - καλά που είναι κοντά δηλαδή και τα σύνορα ανοικτά - για να λειτουργήσουν οι δουλειές τους. Η αγορά, λοιπόν, στενάζει και μελαγχολεί αναπολώντας το τέλος του 2014. Το δεύτερό σας πρόβλημα - και κλείνω - είναι η διαχειριστική σας ανεπάρκεια, η αδυναμία σας να καταλάβετε ότι χρόνος δεν υπάρχει και πρέπει να τρέξετε. Προ ημερών, κύριε Υπουργέ, στην Κρήτη είπατε ότι τώρα θα έχουμε όλη την άνεση χρόνου να κάνουμε τον νέο μας σχεδιασμό. Μα, πού τη βρίσκετε την άνεση χρόνου; Η ανεπάρκεια, όμως, κοστίζει. Το νέο ΕΣΠΑ είναι κουτσουρεμένο κατά 4 δισεκατομμύρια περίπου. Ο πήχης έχει χαμηλώσει, όπως η Κυβέρνηση έχει χαμηλώσει τον πήχη των προσδοκιών για τη χώρα. Όμως, πλέον σας έχουν αντιληφθεί. Άνθρωποι που μέχρι πρότινος δεν υιοθετούσαν την κουλτούρα της διαμαρτυρίας - αναφέρομαι στους ελεύθερους επαγγελματίες - και οι οποίοι αισθάνονται ότι εξολοθρεύονται από τις νέες ρυθμίσεις για τις εισφορές τους, κατεβαίνουν στους δρόμους εναντίον σας, δεν σας ανέχονται. Τα είχαμε πει. Δεν μας άκουγαν, όταν τα λέγαμε, αλλά τώρα μας ακούν. Αντί για αναπτυξιακή προοπτική και ευκαιρίες για προκοπή βλέπουν μπροστά νέα βάρη και μάλιστα νέα βάρη που ξεπερνούν κατά πολύ τις αντοχές τους. Η Νέα Δημοκρατία, υπό την ηγεσία του Κυριάκου Μητσοτάκη - να το πούμε κι αυτό - τους διαβεβαιώνει ότι δεν θα γίνει έτσι, ότι από εδώ και πέρα όλες της οι δυνάμεις, όλη της η συγκέντρωση, όλος της ο σχεδιασμός θα είναι να στηρίζει τις δυνάμεις αυτές και τους ανθρώπους αυτούς, που παράγουν στην Ελλάδα, αυτούς που κουράστηκαν να φτιάξουν κάτι στη ζωή τους κι έχουν σίγουρα τώρα κουραστεί να σας βλέπουν να το καταστρέφετε. Σας ευχαριστώ.
Ο τρίτος επερωτών συνάδελφος είναι ο κ. Παναγιώτης Μηταράκης και μέχρι να έλθει στο Βήμα, ως Προεδρεύων - νομίζω εκφράζοντας και την πλειοψηφία των συναδέλφων - εύχομαι στον κ. Δένδια καλή επιτυχία στα νέα κοινοβουλευτικά του καθήκοντα. Κύριε Μηταράκη, έχετε τον λόγο.
Ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, συζητάμε σήμερα για το πιο κρίσιμο χρηματοδοτικό εργαλείο της ελληνικής οικονομίας, για το ΕΣΠΑ της περιόδου 2014-2020, το οποίο διαπραγματεύτηκε επιτυχώς η προηγούμενη κυβέρνηση. Και πλέον δεν είναι ένα πολύ σημαντικό χρηματοδοτικό εργαλείο, αυτή τη στιγμή φαντάζει ίσως το μόνο χρηματοδοτικό εργαλείο της ελληνικής οικονομίας, γιατί λόγω της κατάστασης του ελληνικού τραπεζικού συστήματος, παρά την ανακεφαλαιοποίηση και λόγω των credit controls, που επηρεάζουν τη ρευστότητα, σε συνδυασμό με τα θέματα της αξιοπιστίας της χώρας, η κύρια χρηματοδότηση της ελληνικής οικονομίας στα επόμενα χρόνια για νέες επενδύσεις θα προέλθει αναγκαστικά από το ΕΣΠΑ. Γι' αυτό είναι πολύ κρίσιμο, κύριε Υπουργέ, να προχωρήσετε γρήγορα στην υλοποίηση του πλαισίου για το νέο ΕΣΠΑ. Το 2015 είδαμε έργα να απεντάσσονται, για παράδειγμα στην εκλογική μου περιφέρεια τη Χίο απεντάξατε έξι έργα συνολικού προϋπολογισμού 4,3 εκατομμυρίων ευρώ και καταθέτω για τα Πρακτικά τη σχετική λίστα. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό που ακόμα δεν έχετε διευκρινίσει - κι ευελπιστούμε ότι θα το κάνετε σήμερα, στο πλαίσιο της επίκαιρης επερώτησης των Βουλευτών της Νέας Δημοκρατίας - είναι ποια έργα θα μπουν στην επόμενη προγραμματική φάση. Ο κ. Αυγενάκης έχει ρωτήσει πολλές φορές το αρμόδιο Υπουργείο για συγκεκριμένες απαντήσεις, αλλά αυτές δεν τις έχει λάβει ακόμα και γι' αυτό αναγκαστήκαμε τον Οκτώβριο να προχωρήσουμε στην επίκαιρη επερώτηση. Το νέο ΕΣΠΑ πρέπει να λειτουργήσει πολλαπλασιαστικά σε ιδιωτικές επενδύσεις, γιατί όσο καλά ή κακά διαπραγματευτεί αυτή η Κυβέρνηση, το μέλλον της ελληνικής οικονομίας δεν θα είναι ζοφερό μόνο αν μπορέσουμε να φέρουμε 100 δισεκατομμύρια ευρώ νέες επενδύσεις τα επόμενα χρόνια. Κι αυτή η Κυβέρνηση δεν φαίνεται να έχει αποφασίσει ακόμα ποιο είναι το αναπτυξιακό της όραμα, ποιο είναι το σχέδιο της και ιδιαίτερα ποια είναι η στάση της απέναντι στις μεγάλες ιδιωτικές επενδύσεις, αυτές που δημιουργούν χιλιάδες θέσεις εργασίας, αυτό δηλαδή που σήμερα χρειάζεται η ελληνική οικονομία και η ελληνική κοινωνία. Θα ήθελα, για παράδειγμα, κύριε Υπουργέ, να ακούσουμε σήμερα από εσάς ποια είναι η θέση σας για τις εξελίξεις στη Χαλκιδική, όταν μία από τις μεγαλύτερες επενδύσεις που ήρθαν στη χώρα μας τα τελευταία χρόνια οδηγείται στο κλείσιμο, αν θεωρείτε ότι αυτή η ιστορία βοηθάει την πορεία της ελληνικής οικονομίας, αν βελτιώνει την εικόνα της χώρας μας ως ελκυστικός επενδυτικός προορισμός, τι μήνυμα στέλνει αυτό στους ξένους επενδυτές. Θέλουμε να ακούσουμε τη δική σας γνώμη και να μας δώσετε μία πειστική απάντηση. Αν πιστεύετε στις ιδιωτικές επενδύσεις να το πείτε ευθέως. Αν δεν το πιστεύετε δεν υπάρχει κανένας λόγος για τον Πρωθυπουργό να τρέχει στο Νταβός, να τρέχει στο Ίδρυμα Κλίντον και να μιλάει στους επενδυτές για τη χώρα μας. Όμως δεν είναι μόνο το θέμα της «ELDORADO GOLD». Πολλές μεγάλες επενδύσεις έχουν «παγώσει», όπως για παράδειγμα το Ελληνικό, το οποίο θα δημιουργούσε δεκάδες χιλιάδες θέσεις εργασίας. Και το έχετε «παγώσει», όχι για να διαπραγματευτείτε κάτι καλύτερο. Με το παράδειγμα των αεροδρομίων φαίνεται ότι δεν χάνετε χρόνο σε διαπραγματεύσεις, απλώς χάνετε χρόνο για τη χώρα και τελικά καθυστερημένα έρχεστε να ολοκληρώσετε αποφάσεις της προηγούμενης κυβέρνησης. Έχουμε το θέμα του TAP. Προχωράει ο TAP; Δώδεκα χιλιάδες θέσεις εργασίας. Η Κυβέρνηση, αντίθετα, επένδυσε σε εναλλακτικούς αγωγούς που απ' ό,τι φαίνεται δεν προχωράνε και για το μόνο που βοήθησαν είναι για τον διορισμό κάποιων ημετέρων. Το δεύτερο μεγάλο ερώτημα είναι τι κάνετε με τον αναπτυξιακό νόμο, ο οποίος συνδέεται με το ΕΣΠΑ. Ο προηγούμενος αναπτυξιακός νόμος έληξε 31 Δεκεμβρίου 2014. Η προηγούμενη κυβέρνηση τον Νοέμβριο είχε καταθέσει στους παραγωγικούς φορείς τον νέο αναπτυξιακό νόμο. Αυτός βρίσκεται στο συρτάρι σας εδώ και δεκατέσσερις μήνες. Είπατε πρόσφατα ότι ετοιμάζετε έναν νέο νόμο, για τον οποίο ακόμα δεν έχουμε δει προσχέδιο κι έχουν περάσει δώδεκα μήνες από τη εκλογή σας. Περάσαμε δηλαδή μια χρονιά ύφεσης, χωρίς η χώρα μας να έχει αναπτυξιακό εργαλείο. Αντιλαμβάνομαι ότι οι εκπρόσωποι των εργοδοτικών οργανώσεων, που ήρθαν πρόσφατα στο Μέγαρο Μαξίμου να συζητήσουν το ασφαλιστικό, έθεσαν ως προαπαιτούμενο μιας οποιαδήποτε συνεργασίας τους το να υπάρξει ο νέος νόμος. Πρέπει, όμως, να λάβετε υπ' όψιν ότι ο νέος νόμος χρειάζεται και διαβούλευση με την Ευρωπαϊκή Ένωση. Άρα τα χρονοδιαγράμματα που έχετε δημόσια δεσμευθεί θα είναι πάρα πολύ δύσκολο να μπορέσετε να τα τηρήσετε. Κι αν και το 2016 δεν έχουμε αναπτυξιακό νόμο, τότε θα έχουμε χάσει δύο πολύ κρίσιμα έτη, δύο έτη στα οποία η ανεργία τείνει να αυξάνεται. Εμείς, το 2014 υπογράψαμε 2,4 δισεκατομμύρια ευρώ νέα έργα, έργα μικρομεσαίων ελληνικών επιχειρήσεων και τα εντάξαμε στον αναπτυξιακό νόμο. Το αντίστοιχο νούμερο για το 2015 είναι μηδέν. Δεν υπάρχει μία ένταξη νέου έργου, γιατί δεν έχετε τον νόμο. Δεν είναι, όμως, μόνο οι νέες επενδύσεις για τις οποίες πρέπει να αγωνιούμε, είναι και οι υφιστάμενες, κύριε Υπουργέ. Θα σας καταθέσω επίκαιρη ερώτηση, για να μου πείτε τι πληρωμές έχετε κάνει το 2015 για τα προηγούμενο αναπτυξιακό πλαίσιο, για τον ν. 3299 και για τον ν. 3908, που χιλιάδες ολοκληρωμένες επενδύσεις βαλτώνουν στη γραφειοκρατία του Υπουργείου Ανάπτυξης και δεν προχωράτε ούτε στην επιστροφή εγγυητικών επιστολών για έργα, τα οποία έχουν επιτυχώς ολοκληρωθεί, ούτε δίνετε νέες προκαταβολές για να στηρίξετε τη ρευστότητα των επιχειρήσεων, όπως προέβλεπε ο νόμος της Νέας Δημοκρατίας, ο ν. 4346/2013 και ούτε προχωράτε στις πληρωμές έργων που έχουν ήδη τελειώσει. Και δεν ξέρω αν το 2016 έχετε προβλέψει κονδύλια για να αποπληρωθούν έργα του ν. 3299 και του ν. 3908. Έχουμε, λοιπόν, μία Κυβέρνηση, η οποία δεν πιστεύει στην πράξη στις ιδιωτικές επενδύσεις, δεν μας δείχνει μια εναλλακτική λύση, παραδείγματος χάριν το ΠΔΕ, το οποίο δεν αυξάνει, περνάμε χρονιά ύφεσης χωρίς να έχουμε το απαραίτητο νομοθετικό εργαλείο για να στηρίξουμε τις μικρομεσαίες επιχειρήσεις και απ' ό,τι φαίνεται δεν θα το έχουμε και σύντομα. Σας ευχαριστώ.
Επόμενος είναι ο τέταρτος επερωτών Βουλευτής, κ. Θεόδωρος Φορτσάκης. Κύριε Καθηγητά, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η αποτυχημένη διαχείριση των κονδυλίων του ΕΣΠΑ της προγραμματικής περιόδου 2007-2013 κατά το τελευταίο έτος κατέστησε, όπως γνωρίζουμε όλοι, αδύνατη την ολοκλήρωση πολλών από αυτά και αυτό έχει μία σειρά αρνητικών αποτελεσμάτων που επιβαρύνουν γενικότερα την ελληνική οικονομία και βεβαίως το νέο ΕΣΠΑ. Θα αναφερθώ πολύ σύντομα στο νέο ΕΣΠΑ και στη συνέχεια θα πω δύο λόγια για την επίδραση του ζητήματος, που συζητούμε σήμερα στα θέματα της παιδείας. Πρώτον, όπως προκύπτει από τη διαδικασία εξυγίανσης των προγραμμάτων του ΕΣΠΑ της προγραμματικής περιόδου 2007-2013, μέρος των περίπου 20 δισεκατομμυρίων ευρώ κονδυλίων ΕΣΠΑ της προγραμματικής περιόδου 2014-2020 δεσμεύεται για την εκτέλεση έργων παλαιών και αυτό είτε με τη μορφή μεταφοράς είτε με τη μορφή συνέχισης μέσω του λεγόμενου «phasing», τα έργα - γέφυρες. Πόροι που θα μπορούσαν να διατεθούν σε νέα έργα, σε νέες αναπτυξιακές δράσεις, δεσμεύονται. Έτσι, σύμφωνα με στοιχεία του Υπουργείου Οικονομίας που δόθηκαν στο πλαίσιο του κοινοβουλευτικού ελέγχου πριν από λίγους μήνες, από κονδύλια της νέας προγραμματικής περιόδου 1,5 δισεκατομμύριο ευρώ φαίνεται ότι θα διατεθούν για τριακόσια πενήντα εννέα έργα που μεταφέρονται και περίπου 3,1 δισεκατομμύρια ευρώ για τα τριακόσια δεκατρία έργα phasing. Δεύτερον, εξαιτίας αυτής της κακοδιαχείρισης, ορισμένα από τα παλαιά έργα θα χρειαστεί να ολοκληρωθούν με πόρους εθνικούς κι έτσι έχουμε μία σημαντική επιβάρυνση του κρατικού προϋπολογισμού σε αυτήν την τόσο δύσκολη οικονομική συγκυρία. Σύμφωνα με δημοσιεύματα, το σχετικό ποσό φαίνεται ότι πλησιάζει τα 2 δισεκατομμύρια ευρώ. Τρίτον, συγκεκριμένα έργα απεντάσσονται οριστικά και η υλοποίησή τους παραπέμπεται στις λεγόμενες «ελληνικές καλένδες», δηλαδή στο ποτέ. Τέταρτον, τίθεται το ζήτημα του ύψους των πόρων που παραμένουν αναξιοποίητοι. Επιβάλλεται, λοιπόν, να δοθούν κύριε Υπουργέ, στη δημοσιότητα αναλυτικά και επικαιροποιημένα όλα τα σχετικά στοιχεία και ακολούθως θα πρέπει να αποδοθούν και ευθύνες σε αυτούς που προκάλεσαν τη σημερινή κατάσταση. Η συνολική εικόνα, λοιπόν, απέχει πολύ από το να είναι ειδυλλιακή όπως επιθυμεί να την παρουσιάσει το Υπουργείο Οικονομίας. Δεν πρέπει να παραγνωρίζετε ότι η υλοποίηση πολλών από αυτά τα προγράμματα - τα οποία δεν γίνονται - έχει αυξημένη βαρύτητα για τη χώρα μας, καθώς αποτελούν έργα υποδομής. Χαρακτηριστικά είναι αυτά που αφορούν στη βελτίωση των συγκοινωνιών ή στη διαχείριση των αποβλήτων. Η μη ολοκλήρωσή τους έχει ως αποτέλεσμα να επηρεάζει αρνητικά και μάλιστα με τρόπο εντελώς έντονο την καθημερινότητα και τη ζωή των συμπολιτών μας. Η γενικευμένη κακοδιαχείριση σε σχέση με τα κονδύλια του ΕΣΠΑ είναι εμφανής και στον ευαίσθητο χώρο της παιδείας. Εδώ υπάρχει μία σειρά ελλείψεων του ελληνικού κράτους ιδίως σε εκπαιδευτικούς. Οι ελλείψεις αυτές δεν καλύπτονται με μόνιμες προσλήψεις εκπαιδευτικών - όπως θα έπρεπε - ούτε με γενναίες διαρθρωτικές αλλαγές που επιβάλλονται, αλλά με μαζικές προσλήψεις αναπληρωτών εκπαιδευτικών, οι οποίες γίνονται σε ετήσια βάση και ανανεώνονται κάθε χρόνο και οι οποίοι αναπληρωτές πληρώνονται από το ΕΣΠΑ. Κανείς, όμως, δεν ομολογεί ότι με τον τρόπο αυτό η παιδεία μας φυτοζωεί, ότι τα ευρωπαϊκά κονδύλια διατίθενται ουσιαστικά για την κάλυψη πάγιων αναγκών του εκπαιδευτικού μας συστήματος και πως κάποια στιγμή όταν λείψουν οι σχετικοί πόροι του ΕΣΠΑ, θα βρεθούμε σε ένα τραγικό αδιέξοδο, θα προσγειωθούμε με έναν ανώμαλο τρόπο. Ήδη το αντιμετωπίσαμε αυτό φέτος, σε συγκεκριμένες περιοχές της χώρας, όπου δεν μπορούσαν να διατεθούν κονδύλια του ΕΣΠΑ για την πρόσληψη αναπληρωτών εκπαιδευτικών με αποτέλεσμα - όπως το ξέρουμε όλοι - να έχουμε μια πρωτοφανή αδυναμία κάλυψης των κενών που εμφανίστηκαν. Για να δώσω ένα ακόμα χαρακτηριστικό παράδειγμα ως προς το ΕΣΠΑ, θα αναφερθώ στην προσέγγιση του τέως Υπουργού Παιδείας κ. Αριστείδη Μπαλτά σε σχέση με την υλοποίηση του ψηφιακού σχολείου μέσω της απορρόφησης κονδυλίων του ΕΣΠΑ. Η άποψή του, όπως δημοσιεύτηκε, ήταν ότι το σχετικό πρόγραμμα έπρεπε αιφνιδιαστικά να περιοριστεί με αιτιολογία όχι τη γνωστή προτίμησή του για τον μαυροπίνακα και την κιμωλία, αλλά με σκοπό να διατεθούν τα σχετικά κονδύλια για την κάλυψη κενών στα σχολεία. Ενδιαφέρον έχει να μας ενημερώσει ο κύριος Υπουργός Οικονομικών για το τι έγινε τελικά με αυτά τα κονδύλια. Πήγαν στο ψηφιακό σχολείο παρά την αντίθετη άποψη του τέως Υπουργού Παιδείας; Διατέθηκαν για την κάλυψη κενών στα σχολεία; Ή μήπως τελικά απλώς έμειναν αναξιοποίητα; Για τη νέα προγραμματική περίοδο είναι αναγκαίο να μην επαναληφθούν τα λάθη του παρελθόντος. Το νέο ΕΣΠΑ αποτελεί μία ακόμα σημαντική ευκαιρία για την ενίσχυση της ανάπτυξης της χώρας και θα βάλει ένα τέλος στην παρατεταμένη οικονομική κρίση εφόσον χρησιμοποιηθεί σωστά. Έτσι επιβάλλεται μεταξύ άλλων η ευρύτατη ενημέρωση όλων των ενδιαφερομένων για τα νέα προγράμματα και η καταπολέμηση της γραφειοκρατίας με την απλοποίηση των σχετικών διαδικασιών. Πάνω απ' όλα, όμως, απαιτείται να διασφαλιστεί η οικονομική σταθερότητα, που είναι απαραίτητη προϋπόθεση για την ταχεία υλοποίηση των έργων. Τελειώνω, λέγοντας ότι δυστυχώς τα πρόσφατα γεγονότα και όλα αυτά που συμβαίνουν στις Σκουριές δίνουν ένα εξαιρετικά αρνητικό μήνυμα. Αναφέρθηκαν οι προλαλήσαντες συνάδελφοί μου και δεν θα επεκταθώ, αλλά το μήνυμα που στέλνει η Κυβέρνηση σε όλους τους υποψήφιους επενδυτές είναι εξαιρετικά αρνητικό. Τους λέει: «Μην έρθετε εδώ, είναι χαμένος κόπος να προσπαθείτε να επενδύσετε στην Ελλάδα.». Κλείνοντας θα ήθελα να τονίσω το αυτονόητο, γιατί φαίνεται ότι ορισμένοι αδυνατούν να το καταλάβουν και να το αντιληφθούν. Η οικονομική κατάσταση της χώρας δεν επιτρέπει άλλες καθυστερήσεις, δεν επιτρέπει άλλα λάθη. Ούτε ένα ευρώ δεν πρέπει να πάει χαμένο από το νέο ΕΣΠΑ. Και θα πρέπει όλοι μαζί να εργαστούμε προς αυτήν την κατεύθυνση. Σας ευχαριστώ.
Τον λόγο έχει ο πέμπτος επερωτών συνάδελφος, Βουλευτής Θεσπρωτίας, κ. Βασίλειος Γιόγιακας.
Κύριε Υπουργέ, θεωρώ ότι δεν έχει νόημα να μιλήσουμε γενικά και αόριστα ποιος και κατά πόσο ευθύνεται για την απένταξη εκατοντάδων έργων του προηγούμενου ΕΣΠΑ. Είναι, όμως, γεγονός ότι το 2015 άφησε πολλά ανοικτά μέτωπα σε μεγάλα και μικρότερα έργα του ΕΣΠΑ. Τα μεγάλα έργα αντιμετώπισαν σοβαρά προβλήματα, που αφορούν και τη ροή της χρηματοδότησης, αλλά και πολλές γραφειοκρατικές εμπλοκές. Με ευθύνη της συγκυβέρνησής σας διακόπηκε η χρηματοδότηση πολλών απ' αυτά για έξι ολόκληρους μήνες. Η στάση πληρωμών οδήγησε σε διακοπή των εργασιών και σε σοβαρές καθυστερήσεις. Στην Ιόνια Οδό, για παράδειγμα, που είναι ένα σημαντικό έργο, παραμένει το πρόβλημα των απαλλοτριώσεων ενώ απομένουν μόλις δεκατέσσερις μήνες πριν την επίσημη λήξη της χρηματοδότησης. Η ολοκλήρωση των έργων της δεύτερης φάσης στο λιμάνι της Ηγουμενίτσας έχει πάρει νέα παράταση για τον Μάρτη του 2017, σπρώχνοντας ακόμα πιο πίσω την ολοκλήρωση της τρίτης φάσης του λιμανιού της Ηγουμενίτσας, η οποία, απ' ό,τι ξέρω, βρίσκεται ακόμη στον αέρα. Το 2015 είχαμε απεντάξεις έργων μικρότερης κλίμακας, αλλά πολύ σημαντικών για τις τοπικές κοινωνίες. Ώριμα έργα βγήκαν εκτός για να μειωθούν, όπως μας είπατε, οι υπερδεσμεύσεις των κονδυλίων. Στον κάλαθο των αχρήστων πετάχτηκε η κατασκευή πεζοδρομίων στην Παραμυθιά και ας είχε ανακηρυχθεί προσωρινός μειοδότης και ας «κούμπωνε» με το αποχετευτικό έργο στην περιοχή αυτή το οποίο, όμως, ευτυχώς διασώζεται στο νέο ΕΣΠΑ. Καθώς οι συνάδελφοι έχουν αναφερθεί σε άλλες διαστάσεις του προβλήματος, σας θέτω επιγραμματικά κάποια επιμέρους ερωτήματα. Με τα δεδομένα αυτά, δηλαδή, τα προβλήματα της ρευστότητας και έλλειψης κεφαλαίων, πόσοι τελικά είναι οι πόροι του νέου ΕΣΠΑ, που θα διατεθούν για τη χρηματοδότηση των μεταφερόμενων έργων και των έργων - γέφυρα και πόσοι απ' αυτούς αφορούν στο 2016; Πιστεύετε ότι στην κατάσταση που είναι η οικονομία μας, θα μπορέσουν να απορροφηθούν σε αυτήν τη φάση; Επίσης, θα ήθελα να μας πείτε εάν πράγματι υπάρχει σύμφωνη γνώμη της Κομισιόν για την κατ' εξαίρεση παράταση της επιλεξιμότητας των κοινοτικών δαπανών σε όλα ανεξαιρέτως τα συγχρηματοδοτούμενα έργα. Σας ευχαριστώ.
Και εγώ, κύριε Γιόγιακα. Φτάνουμε στον τελευταίο συνάδελφο, τον κ. Στέργιο Γιαννάκη, Βουλευτή Πρεβέζης της Νέας Δημοκρατίας. Και επειδή είστε και καινούργιος συνάδελφος και τα τρία λεπτά δεν λένε τίποτα, θα σας δώσω πέντε λεπτά.
Δεν θα δευτερολογήσω, κύριε Πρόεδρε.
Έχω δείξει ανοχή σε όλους και αυτό σημαίνει και στους Κοινοβουλευτικούς Εκπροσώπους και αν χρειαστεί και στον Υπουργό, παρ' ότι έχει τριάντα πέντε λεπτά συνολικά. Κύριε συνάδελφε, έχετε τον λόγο.
Κύριε Πρόεδρε, κύριε Υπουργέ, κύριοι συνάδελφοι, λυπάμαι που θα το πω, αλλά η κατάσταση που επικρατεί στα δημόσια έργα είναι η αντανάκλαση της αποτυχίας της Κυβέρνησης ΣΥΡΙΖΑ - ΑΝΕΛ να διαχειριστεί οποιοδήποτε θέμα μικρό ή μεγάλο. Υπάρχει μία ατελείωτη πολιτικολογία και παρελκυστική επικοινωνιακή πολιτική που αφήνει, όμως, πίσω της το σχεδόν απόλυτο μηδέν από πλευράς έργου. Το πρόβλημα με τα έργα που χρηματοδοτούνται από το ΕΣΠΑ 2007-2013 έχει πάρει εκρηκτικές διαστάσεις και αφορά δυστυχώς όλα τα έργα, από τους μεγάλους αυτοκινητοδρόμους μέχρι τα μικρά δημοτικά έργα. Το γεγονός ότι μεταφέρονται στο νέο ΕΣΠΑ 2014-2020, ύψους 19,1 δισεκατομμυρίων ευρώ, εξακόσια εβδομήντα δύο συγχρηματοδοτούμενα έργα, οξύνει ακόμη περισσότερο το πρόβλημα, αφού ουσιαστικά δανειζόμαστε από το μέλλον. Μειώνουμε, δηλαδή, το νέο ΕΣΠΑ κατά το αντίστοιχο ποσό που επιχειρείται να μεταφερθεί ύψους 4,6 δισεκατομμυρίων, όπως προανέφερε και πριν ο συνάδελφος κ. Παναγιωτόπουλος. Άρα το νέο ΕΣΠΑ με τα βαρίδια του παρελθόντος ξεκινά με αφετηρία λιγότερο από 16 δισεκατομμύρια. Εγώ θα αναφερθώ σε δύο μόνο περιπτώσεις. Ως πρώτη θα αναφέρω τη ματαίωση του άξονα Ιωάννινα - Καλπάκι - Κακαβιά που τον αφήνετε εκτός χρηματοδότησης ΕΣΠΑ για την τρέχουσα προγραμματική περίοδο 2014-2020. Ήταν ένα έργο που θα αποτελούσε τη συνέχιση της πολυπόθητης Ιόνιας Οδού μέχρι τα ελληνοαλβανικά σύνορα. Ήταν ένα έργο τεράστιας σημασίας για τη δυτική Ελλάδα, για όλους εμάς αλλά και για τις διακρατικές μας μεταφορές. Ως δεύτερη περίπτωση θα αναφέρω το κομμάτι Άκτιο - Αμβρακία, όπου οι τέσσερις εργολαβίες κλείνουν ήδη έξι χρόνια ζωής και το έργο βρίσκεται ακόμη στο 50%. Μιλάτε για δισεκατομμύρια και δεν μπορείτε να βρείτε ούτε τα 15 εκατομμύρια που απαιτούνται, για να δοθούν στην κυκλοφορία τουλάχιστον τα πιο έτοιμα σαράντα οκτώμισι χιλιόμετρα του συγκεκριμένου αυτοκινητοδρόμου, για τη σπουδαιότητα του οποίου έχουμε πολλές φορές αναφερθεί μέσα σε αυτήν την Αίθουσα και δεν προτίθεμαι να τα επαναλάβω. Κύριε Υπουργέ, τα μεγάλα έργα, οι τέσσερις αυτοκινητόδρομοι, τα έργα ΣΔΙΤ για τα απορρίμματα και τόσα άλλα έχουν σχεδόν ή απολύτως σταματήσει. Για εσάς, όμως, δεν πρέπει να έχει και πολύ μεγάλη σημασία η αδήριτη πραγματικότητα. Ένα χρόνο τώρα παρουσιάζετε το μαύρο άσπρο. Βιώνουμε μόνο την ιδεοληψία σας και τον λαϊκισμό σας. Αυτό, όμως, να ξέρετε, δεν θα κρατήσει για πολύ. Η κοινωνία σας έμαθε και η κοινωνία τιμωρεί. Κύριε Υπουργέ, υποσχεθήκατε ότι θα υλοποιήσετε την κατασκευή του κάθετου άξονα που θα συνδέει την πόλη της Πρέβεζας με την Ιόνια Οδό. Είναι ένα έργο που η μελέτη του είχε δρομολογηθεί από την περίοδο ακόμη που ήταν αρμόδιος Υφυπουργός ο Σταύρος Καλογιάννης. Για την αναγκαιότητα υλοποίησης του συγκεκριμένου έργου έχει κινητοποιηθεί το σύνολο της τοπικής κοινωνίας, όλοι οι φορείς, αλλά και εγώ προσωπικά μάλιστα είχα αποστείλει σχετική επιστολή στον προκάτοχό σας. Ελπίζουμε και ευχόμαστε ότι δεν θα παραμείνει μία ακόμη υπόσχεση, αλλά θα υλοποιηθεί, γιατί βγάζει την Πρέβεζα από τη συγκοινωνιακή απομόνωση αφ' ενός και αφ' ετέρου αξιοποιεί σε μέγιστο βαθμό τα οφέλη της Ιόνιας Οδού. Σας ευχαριστώ πολύ.
Σας ευχαριστώ, κύριε Γιαννάκη. Κυρίες και κύριοι συνάδελφοι, η διαδικασία τώρα έχει ως εξής: Θα απαντήσει ο Υπουργός κ. Γιώργος Σταθάκης, για είκοσι λεπτά και μετά θα ακολουθήσουν οι Κοινοβουλευτικοί Εκπρόσωποι, με πρώτο τον Κοινοβουλευτικό Εκπρόσωπο του επερωτώντος κόμματος κ. Νίκο Δένδια και θα ακολουθήσουν κατά την κοινοβουλευτική τάξη οι υπόλοιποι συνάδελφοι, ξεκινώντας από τον κ. Σαντοριναίο, τον Κοινοβουλευτικό Εκπρόσωπο του ΣΥΡΙΖΑ. Έχω μία παράκληση, κύριε Υπουργέ. Επειδή άκουσα πολύ συγκεκριμένες ερωτήσεις από συναδέλφους, που αφορούν έργα στους νομούς τους και δεν περιλαμβάνονται στο αρχικό κείμενο της επερώτησης, οι οποίοι θέλουν να ακούσουν απαντήσεις, επειδή είναι εδώ οι συνεργάτες σας, τουλάχιστον στη δευτερολογία σας, εάν μπορείτε, να τους δώσετε συγκεκριμένες απαντήσεις. Τον λόγο έχει ο Υπουργός Οικονομίας, Ανάπτυξης και Τουρισμού κ. Σταθάκης.
Αγαπητές και αγαπητοί συνάδελφοι, όσο και να προσπαθήσει σήμερα η Νέα Δημοκρατία, δεν μπορεί να αντιστρέψει την πραγματικότητα, ότι μία από τις μεγάλες επιτυχίες αυτής της Κυβέρνησης ήταν η διαχείριση του ΕΣΠΑ κατά το τρέχον έτος. Και αυτό προκύπτει από δύο στατιστικά δεδομένα αδιαμφισβήτητα, που δεν ανατρέπονται, δεν αλλάζουν. Η Ελλάδα ήταν η πρώτη χώρα σε απορρόφηση στην Ευρωπαϊκή Ένωση το 2015. Όμως, και για το σύνολο της περιόδου του προηγούμενου ΕΣΠΑ πάλι πρώτευσε. Δεν είχε πρωτεύσει πέρυσι τον Δεκέμβριο - ο κ. Αυγενάκης μάλλον δεν δέχεται τη διόρθωση των στοιχείων - αλλά ήταν στην έκτη θέση. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Άρα αυτή η πρωτιά θέτει κάποια εκ των πραγμάτων αξεπέραστα προβλήματα στη Νέα Δημοκρατία, διότι, πρώτον, η επιτυχία είναι επιτυχία. Απορροφήθηκε το σύνολο των πόρων που είχαν δεσμευθεί, αυξήθηκαν οι πόροι κατά 300 εκατομμύρια, πέρα από το προγραμματισμένο, μέσα στο 2015 και έτσι απορροφήσαμε 5 δισεκατομμύρια, κάτι το οποίο, επαναλαμβάνω, αποτελεί επιτυχία και μάλιστα χωρίς παράταση. Το υπογραμμίζω, χωρίς παράταση του ΕΣΠΑ. Προφανώς, σε όλη τη διάρκεια του πρώτου εξαμήνου η Νέα Δημοκρατία επένδυε πολύ στην ιδέα να αποτύχουμε στο συγκεκριμένο θέμα, διότι μας κατηγόρησε, πρώτον, ότι δεν ζητούσαμε παράταση και ότι ήταν αδύνατον να πραγματοποιηθεί. Σας υπενθυμίζω ότι το αίτημα παράτασης είχε τεθεί από οκτώ χώρες - όχι από την Ελλάδα - πέρυσι τον Δεκέμβρη και ότι εμείς από τον Απρίλιο είχαμε συζητήσει διεξοδικά το θέμα με την Κομισιόν. Γνωρίζαμε ότι δεν θα υπήρχε μεγάλο περιθώριο παράτασης. Δεν υποβάλαμε αίτημα για να απορριφθεί, κάναμε, όμως, κάτι πιο σημαντικό. Αλλάξαμε τον κανονισμό εφαρμογής του προηγούμενου ΕΣΠΑ κατά το τελευταίο έτος για την Ελλάδα κατ' εξαίρεση, προκειμένου να μπορέσουμε να απορροφήσουμε όλα τα χρήματα εντός του χρονικού διαστήματος και το πετύχαμε. Το τρίτο θέμα για το οποίο μας κατηγορούσε η τότε κυβέρνηση και αποδείχθηκε και σε αυτό λάθος, είναι οι πρωτοβουλίες που πήραμε. Να ανακεφαλαιώσω τι κάναμε από τον Γενάρη μέχρι σήμερα με τα ΕΣΠΑ. Πρώτον, τον Απρίλιο αναθεωρήσαμε όλο το σύνολο των έργων που μας ήλθε από τις προηγούμενες κυβερνήσεις. Να σας πω τι κληρονομήσαμε από τη Νέα Δημοκρατία; Θα σας πω τα στοιχεία. Τα διαθέσιμα χρήματα του προηγούμενου ΕΣΠΑ ήταν 24 δισεκατομμύρια. Τα έργα που είχαν ενταχθεί ήταν - κρατηθείτε -36 δισεκατομμύρια, ποσοστό 156%. Απαντάω και στους Βουλευτές για τα έργα που απεντάσσονται. Είχαν ενταχθεί για 100 ευρώ, έργα αξίας 156 ευρώ και επειδή δεν ήταν αυτό μόνο στα χαρτιά, οι νομικές δεσμεύσεις - οι «συμβασιοποιήσεις» δηλαδή - ήταν 29,6 δισεκατομμύρια ή ποσοστό 124%. Πώς θα υλοποιείτο αυτό το πρόγραμμα τους τελευταίους εννέα μήνες; Επαναλαμβάνω το ερώτημα: Πώς θα υλοποιούσατε ένα πρόγραμμα που είχε 156% προγραμματισμένα έργα και 124% συμβάσεις; Απορρόφηση; Πολύ κάτω από όλα αυτά. Τι έκανε η Κυβέρνηση, λοιπόν; Πρώτη πράξη. Τον Απρίλιο είπε: Όλα τα έργα που είναι στο ΕΣΠΑ, τα ταξινομούμε σε τρεις κατηγορίες: Πρώτον, αυτά που θα ολοκληρωθούν μέχρι 31 Δεκεμβρίου. Δεύτερον, αυτά που θα περάσουν στο επόμενο ΕΣΠΑ, διότι δεν προλαβαίνουν να ολοκληρωθούν και τρίτον, απεντάξεις. Βγάζουμε τα έργα που δεν που δεν πρόκειται ούτε στη μία περίπτωση ούτε στην άλλη να ευδοκιμήσουν. Εμείς πήραμε το κόστος των απεντάξεων. Από τον Απρίλιο το έχουμε δημοσιοποιήσει. Βγάλαμε οκτακόσια σαράντα εννιά έργα από τα ΕΣΠΑ και καλά κάναμε. Εμείς δεν χρησιμοποιούμε τα ΕΣΠΑ για ρουσφετολογικούς σκοπούς, όποιο έργο είναι, όπου είναι, οτιδήποτε είναι, να μπει και μετά να έχουμε αυτήν την εικόνα. Αυτό κάναμε. Από τον Απρίλιο, λοιπόν, ήμασταν σαφείς. Αυτά θα ολοκληρωθούν, αυτά θα πάνε στην επόμενη φάση και αυτά απεντάσσονται. Ποσοστό επιτυχίας στην υλοποίηση αυτής της απόφασης 98%. Αυτά που είπαμε ότι θα ολοκληρωθούν, ολοκληρώθηκαν. Και μπαίνω στη δεύτερη πρωτοβουλία που πήραμε από τον Απρίλιο και μετά, σε πολύ δύσκολες συνθήκες - αυτό το αναγνωρίζουμε όλοι. Η δεύτερη πρωτοβουλία, την οποία πήραμε και με πρωτοβουλία και της Κομισιόν ήταν η συμφωνία για αύξηση των πόρων προς την Ελλάδα για το παλιό ΕΣΠΑ με την αντικατάσταση της εθνικής χρηματοδότησης, για τον διπλασιασμό των χρηματοδοτήσεων των προκαταβολών για το επόμενο, συν ένα τρίτο σημαντικό σημείο. Πρώτον, αύξηση των δανείων για το παλιό ΕΣΠΑ από την Ευρωπαϊκή Τράπεζα Επενδύσεων και ένα νέο δάνειο 1 δισεκατομμύριο, το οποίο αποδείχθηκε εξαιρετικά κρίσιμο και καθοριστικό για την ομαλή εξέλιξη, για το οποίο κάναμε το αίτημα, νομίζω, τέλη Μαΐου - αρχές Ιουνίου και το Σεπτέμβρη εγκρίθηκε από την ΕΤΕΠ. Αυτό το 1 δισεκατομμύριο είναι ο τρόπος, ο οποίος μαζί με τη διεύρυνση του προηγούμενου δανείου μάς επέτρεψαν να έχουμε μια υψηλή ρευστότητα και να μπορέσουμε να διευκολύνουμε την υλοποίηση του ΕΣΠΑ. Αυτά κάναμε και απ' ό,τι φαίνεται πετυχημένα. Πήραμε όμως και άλλα μέτρα. Τα χρήματα του ΕΣΠΑ τα απομονώσαμε από άλλα χρήματα στην Τράπεζα της Ελλάδος, οπότε δεν μπορούσαν να πάνε για οποιαδήποτε άλλη χρήση. Και υπήρξε μια σειρά από άλλα μέτρα πιο τυπικά. Το αποτέλεσμα αυτού του κύκλου ήταν δύο πράγματα: Ότι τα προβλήματα ρευστότητας που αντιμετώπιζε η ελληνική οικονομία και το πάγωμα των έργων που είχε εμφανισθεί τον Ιούνιο, τον Ιούλιο, εμείς από 1η Αυγούστου τα επιλύαμε. Διότι από 1η Αυγούστου αρχίσαμε να έχουμε ροή πόρων ΕΣΠΑ προς τους αποδέκτες της τάξης του 1 εκατομμυρίου την ημέρα, μετά έγιναν 2 εκατομμύρια την ημέρα και μετά τον Σεπτέμβρη πήγαμε στα 10 εκατομμύρια την ημέρα και μόλις ολοκληρώθηκε και η διαδικασία του δανείου, φτάσαμε στο ρεκόρ, το οποίο ήταν ο Οκτώβρης, ο Νοέμβρης και ο Δεκέμβρης, που οδήγησε - επαναλαμβάνω - στην πλήρη απορρόφηση όλων των διαθέσιμων πόρων και του ΠΔΕ και των διαρθρωτικών πόρων για να φτάσουμε στο αποτέλεσμα της απορρόφησης 5 δισεκατομμυρίων το δεύτερο εξάμηνο του 2015. Άρα, την κατάσταση που παραλάβαμε, τη διορθώσαμε. Δεύτερον, κάναμε όλες τις ενέργειες για να αντιμετωπισθεί η γρήγορη απορρόφηση. Τρίτον, πετύχαμε τους στόχους 100%, κινητοποιώντας όλους τους διαθέσιμους πόρους και ξεπερνώντας και το μεγάλο πρόβλημα, το σύνολο των έργων να υλοποιηθεί μέχρι τις 31 Δεκεμβρίου χωρίς δυνατότητα παράτασης. Τώρα πάμε στο δεύτερο σημείο, το οποίο επισημαίνει και η επερώτηση των Βουλευτών, τα έργα προς μεταφορά και έργα phasing. Κατηγορούμαστε γιατί δεν τελειώσαμε το μετρό Θεσσαλονίκης μέχρι τις 31 Δεκεμβρίου; Τους αυτοκινητόδρομους που είναι τρίτη προγραμματική περίοδος και δεν εντάσσονται; Κατηγορούμαστε ότι κάνουμε phasing σε έργα, τα οποία δεν υπήρχε καμμία απολύτως πιθανότητα να ολοκληρωθούν και το δίλημμα ήταν η απένταξη; Να θυμίσω στην Νέα Δημοκρατία τι phasing είχε στους αρχικούς σχεδιασμούς της; Είναι 3,5 δισεκατομμύρια. Άρα για τι κατηγορούμαστε ακριβώς; Ότι έγκαιρα τον Απρίλη κάναμε αυτόν τον σχεδιασμό, τα ξεκαθαρίσαμε όλα και είπαμε ότι αυτό θα πάει προς τα εκεί; Ότι μέχρι και στα έργα που υπόκεινται στο phasing μεγιστοποιήσαμε την απορροφητικότητα, για παράδειγμα στους αυτοκινητοδρόμους; Ότι πήραμε 350 εκατομμύρια ειδικό δάνειο από την Ευρωπαϊκή Τράπεζα Επενδύσεων για τους αυτοκινητόδρομους τον Μάιο και αρχίσαμε τις πληρωμές των έργων για να επιταχύνουν; Άρα, ως προς την ιδέα ότι με το phasing και τα έργα προς μεταφορά δημιουργούμε απώλεια, επαναλαμβάνω ότι ελαχιστοποιήσαμε αυτό που βρήκαμε, το 3,5 το κάναμε 1 δισεκατομμύριο και ουσιαστικά απομειώσαμε και στον τομέα αυτόν, αυτό το οποίο είχε προγραμματιστεί. Επαναλαμβάνω για τη διαχείριση των ΕΣΠΑ ότι δύσκολα θα βρείτε σημεία κριτικής. Το αντίθετο μάλιστα. Μπαίνω στα πιο γενικότερα που τέθηκαν πριν φτάσω και θα κλείσω στο τρίτο κομμάτι της ομιλίας μου για το νέο ΕΣΠΑ. Θέσατε μια σειρά για γενικότερα ζητήματα, τα οποία αφορούν είτε τον αναπτυξιακό νόμο - ο κ. Μηταράκης - είτε τη δυνατότητα και το πόσο αποφασισμένοι είναι να προχωράμε τις ιδιωτικές επενδύσεις, το θέμα της «ELDORADO» και δεκάδες άλλα θέματα όσον αφορά την αποφασιστικότητα της Κυβέρνησης να κάνει αυτό που έχει δεσμευθεί να κάνει, να προωθήσει φυσικά τις ιδιωτικές επενδύσεις και ταυτόχρονα να υπερασπιστεί το δημόσιο συμφέρον. Όμως, θα ξεκινήσω με το γενικό για τον αναπτυξιακό νόμο. Αν στο ΕΣΠΑ παραλάβαμε αυτό που σας είπαμε, στον αναπτυξιακό νόμο παραλάβαμε μια κατάσταση πολύ χειρότερη. Οι δεσμεύσεις των δύο προηγούμενων αναπτυξιακών νόμων ήταν 6,5 δισεκατομμύρια, δηλαδή το κράτος οφείλει στους επενδυτές, σε αυτούς που ολοκλήρωσαν, σε αυτούς που είναι εν εξελίξει και σε αυτούς που θα ολοκληρώσουν εντός των προβλεπόμενων χρόνων 6,5 δισεκατομμύρια. Πόσα χρήματα είχαμε στο ταμείο; Είχαμε 1 δισεκατομμύριο κι αυτό παγωμένο. Γιατί; Διότι η Κομισιόν κατηγορεί τις υπηρεσίες του Υπουργείου - επί παλαιών κυβερνήσεων - ότι ήταν διεφθαρμένες. Άρα βρήκα στο ταμείο 1 δισεκατομμύριο ευρώ, μηδέν δηλαδή, γιατί ήταν παγωμένο. Τα εν εξελίξει χρέη είναι πραγματικά δύσκολο να τα υπολογίσει κανείς. Η τελευταία αποτίμηση λέει ότι χρωστάμε 2,5 δισεκατομμύρια ευρώ στους επενδυτές. Αυτό παραλάβαμε από τη Νέα Δημοκρατία. Τι κάναμε; Πρώτον, ξεκολλήσαμε το 1 δισεκατομμύριο ευρώ με πολύ αγώνα και πολλή προσπάθεια και ένα σχέδιο αναδιάρθρωσης των υπηρεσιών. Δεύτερον, προσπαθούμε να βάλουμε μία τάξη σε αυτό το χαοτικό σύστημα που είναι αργό, πολύ γραφειοκρατικό και αδύναμο να πετύχει αυτό, το οποίο υποσχόταν, δηλαδή να πραγματοποιήσει τους ελέγχους σε αυτούς που έχουν ολοκληρώσει κ.λπ.. Τρίτον, είναι εξαιρετικά γραφειοκρατικό και, μάλιστα, σε τέτοιο βαθμό ώστε ό,τι κι αν έχει κάνει ο επενδυτής, εν δυνάμει να μπορεί να θεωρηθεί ότι δεν εφάρμοσε σωστά την επένδυση και να του στερηθεί η νόμιμη επιδότηση. Και για τα τρία αυτά ερωτήματα έχουμε εξαγγείλει τι αλλαγές έχουμε κάνει, τι προχωράμε και τι θα κάνουμε για τους δύο παλιούς αναπτυξιακούς νόμους. Το πρώτο είναι ότι δεν δίνουμε χρονικές παρατάσεις, παρά μόνο εύλογες παρατάσεις σε αυτούς που έχουν τη δυνατότητα να πραγματοποιήσουν το 50% της επένδυσής τους. Αυτοί θα πάρουν παράταση. Οι άλλοι θα απενταχθούν. Άρα αυτός είναι ένας τρόπος με τον οποίο ξεκαθαρίζουν οι παλιοί αναπτυξιακοί νόμοι. Δεύτερο θέμα: Έχουμε εξασφαλίσει πόρους προκειμένου να μπορούμε να καλύψουμε τα παλιά χρέη, εφόσον ολοκληρωθούν. Τρίτον, έχουμε εξαγγείλει ότι θα κινητοποιήσουμε διακόσιους επιπρόσθετους μηχανικούς και οικονομολόγους από το Τεχνικό Επιμελητήριο και το Οικονομικό Επιμελητήριο ως συνεργάτες για να επιταχυνθεί η διαδικασία αξιολόγησης των παλαιών σχεδίων, όπως και μια σειρά από άλλα θέματα, τα οποία στοχεύουν στο απλό, προφανές και αυτονόητο, να διορθώσουμε μία χαοτική κατάσταση που παραλάβαμε, να την κάνουμε διαφανή και ταυτόχρονα αποτελεσματική και γρήγορη. Πρέπει, λοιπόν, να κλείσουμε αυτά τα δύο παλιά κεφάλαια, που, επαναλαμβάνω, δύσκολα μπορεί να θεωρήσει κάποιος ότι αποτελούν και την καλύτερη κληρονομιά. Άρα ο τρόπος με τον οποίον οι προηγούμενες κυβερνήσεις ενίσχυαν τις ιδιωτικές επενδύσεις, μπορεί να κριθεί, αν μη τι άλλο, μάλλον αναποτελεσματικός. Και είναι δύσκολο να εγκαλείται η Κυβέρνηση, η οποία και σε αυτό το θέμα αναλαμβάνει όλες τις διαχειριστικές πρωτοβουλίες, προκειμένου να αποκατασταθεί αυτή η διάσταση. Ετοιμάζουμε, όμως, έναν νέο αναπτυξιακό νόμο, όχι εν κρυπτώ. Τον ξεκινήσαμε το δεύτερο εξάμηνο του 2015. Έχουμε διαβουλευτεί με εκατόν είκοσι φορείς σε όλη την Ελλάδα, τη Θεσσαλονίκη, με τα επιμελητήρια κ.λπ.. Είναι ένα αντικείμενο εκτενούς διαβούλευσης - άρα κάθε άλλο παρά εν κρυπτώ το κάνουμε - και προτιθέμεθα να το νομοθετήσουμε, όπως έχουμε πει, στις αρχές αυτού του χρόνου. Θα είναι ένας τελείως διαφορετικός αναπτυξιακός νόμος, με άλλη φιλοσοφία, όχι οριζόντια, αλλά στοχευμένη, πολύ απλός, αντιγραφειοκρατικός μέχρι εκεί που δεν παίρνει. Θα δίνει ισχυρά κίνητρα σε μεγάλες ξένες επενδύσεις όσον αφορά τη σταθερότητα φορολογικού καθεστώτος για επτά χρόνια με αιχμή τη μικρομεσαία επιχειρηματικότητα, την καινοτομία, την τεχνολογία και όλα αυτά που συναποτελούν πλέον τους οκτώ, εννέα κλάδους της οικονομίας που θεωρούμε ότι πρέπει να επιδοτηθούν κατά προτεραιότητα. Άρα ο νόμος θα έρθει με μια καινούργια φιλοσοφία και θα είναι πολύ καλύτερος και αποτελεσματικότερος όσον αφορά στην ενίσχυση των ιδιωτικών επενδύσεων από ό,τι ήταν οι προηγούμενοι αναπτυξιακοί νόμοι. Στέκομαι και λίγο στο επίμαχο θέμα της «ELDORADO». Η Νέα Δημοκρατία είναι υπέρ του να πραγματοποιήσει τη δεσμευτική της επένδυση ή όχι; Το επαναλαμβάνω: Η «ELDORADO» είναι υποχρεωμένη να κάνει δύο πράγματα και δεν τα κάνει. Πρώτον, να φτιάξει εργοστάσιο καθετοποίησης και επεξεργασίας βάσει της σύμβασης και, δεύτερον, να τηρεί κάποιους περιβαλλοντικούς κανόνες υπό ορισμένες συνθήκες. Δεν θίγω το θέμα της φορολογικής ασυλίας. Είναι έργα και ημέρες παλαιών κυβερνήσεων που έκαναν τις συμβάσεις έτσι όπως τις έκαναν. Είστε υπέρ του να κάνει τις επενδύσεις που επιβάλλει η συμβατική της υποχρέωση ή όχι; Και αν θεωρείτε ότι για μία εταιρεία, παρά τις δυσκολίες, φταίει η Κυβέρνηση αυτή σήμερα, εσείς τι κάνατε τόσα χρόνια; Γιατί δεν τα λύσατε αυτά τα προβλήματα; Γιατί δεν έγινε η επένδυση; Γιατί δεν προχωρήσατε στο να τηρηθούν οι συμβατικές υποχρεώσεις, όπως προβλεπόταν, με το χρονοδιάγραμμα που προβλεπόταν, επί ημερών σας; Εκτός εάν υπογράφει το δημόσιο μία σύμβαση με μία εταιρεία και τελεί υπό καθεστώς συνεχούς αίρεσης από την εταιρεία. Σε αυτήν την περίπτωση όμως - υποθέτω κι εσείς κι εμείς και όλοι μέσα σε αυτήν την Αίθουσα - έχουμε μία μέριμνα για αυτό που καλώς εννοείται ακόμα «δημόσιο συμφέρον». Άρα ας μην τρέχουμε πίσω από κάποιες επιλογές που κάνει η εταιρεία. Η θέση της Κυβέρνησης είναι απόλυτα σαφής. Η Κυβέρνηση θέλει διάλογο κι ένα συντεταγμένο πλαίσιο με το οποίο θα λυθούν τα τρία, τέσσερα επίμαχα προβλήματα. Αυτή είναι η θέση της Κυβέρνησης. Αν θέλετε να ταυτιστείτε με τον τρόπο και με την τακτική που έχει η συγκεκριμένη εταιρεία, είναι δικαίωμά σας. Διώχνουμε, λοιπόν, ή προσκαλούμε επενδύσεις; Θα σας έλεγα ότι την ίδια στιγμή που γίνεται αυτός ο θόρυβος περί δίωξης επενδύσεων, γίνονται τεράστιες επενδύσεις.
Ποιες; Για πείτε μας!
Έχουμε ξενοδοχειακές μονάδες. Τοποθετήθηκαν ξένοι θεσμικοί επενδυτές με 500 εκατομμύρια αυτές τις μέρες. Σε εταιρεία, σε όμιλο της Χαλκιδικής τοποθετήθηκαν μεγάλοι επενδυτές με προοπτική αναβάθμισης όλοι αυτού του τουριστικού δικτύου.
Συγκεκριμένα πείτε μας.
Τον ξέρετε πολύ καλά. Δεν χρειάζεται να λέω ονόματα στη Βουλή.
Έχετε να δώσετε στοιχεία;
Βεβαίως και έχω. Κι έχω και πολλά άλλα.
Πείτε τα, λοιπόν!
Μόνο τις τελευταίες εβδομάδες λοιπόν, έχουν τοποθετηθεί επενδυτικά κεφάλαια σε σημαντικές υπάρχουσες, λειτουργούσες και αναβαθμιζόμενες τουριστικές επιχειρήσεις στην Ελλάδα.
Συγκεκριμένα μπορείτε να μιλήσετε, κύριε Υπουργέ;
Παρακαλώ. Άρα είναι σχήμα οξύμωρο αυτό, το ότι, δηλαδή, από τη μία διώχνουμε και από την άλλη διατυπώνουμε ότι στους ίδιους χώρους, για διάφορους λόγους υπάρχει μία έντονη ξένη επενδυτική δραστηριότητα πάνω σε ελληνικές επιχειρήσεις, οι οποίες βρίσκονται σε φάση ανάπτυξης, αναδιάρθρωσης κ.λπ.. Ένα ακόμη θέμα το οποίο τέθηκε για τη χρήση που κάνουμε στο ΕΣΠΑ είναι το θέμα της εκπαίδευσης και των αναπληρωτών καθηγητών. Επαναλαμβάνω για πολλοστή φορά ότι: εμείς δεν μειώσαμε το εκπαιδευτικό δυναμικό της πρωτοβάθμιας και δευτεροβάθμιας εκπαίδευσης. Κάποιοι εφάρμοζαν κάποια μέτρα, περικοπές, πολύ βίαια ίσως. Εμείς θεωρούσαμε ότι ήταν πολύ βίαιες περικοπές. Αυτό μπορεί να είναι στα θετικά του νεοεκλεγέντα Προέδρου της Νέας Δημοκρατίας. Γιατί, όμως, μας κατηγορείτε; Βρήκαμε ένα εκπαιδευτικό σύστημα το οποίο είχε τεράστια κενά στην πρωτοβάθμια και δευτεροβάθμια εκπαίδευση. Δεν υπήρχε τρόπος να προσλάβουμε το μόνιμο προσωπικό που θέλουμε και πρέπει να προσλάβουμε - θα συμφωνήσουμε σε αυτό - , και κινητοποιήσαμε το ΕΣΠΑ για να προσλάβουμε αναπληρωτές. Τι να κάναμε ακριβώς; Οι ανάγκες είναι μεγάλες. Τις ξέρετε. Πρόκειται για δεκαπέντε με είκοσι χιλιάδες εκπαιδευτικούς. Αυτό είναι το κενό, καταγεγραμμένο, αυτό κληρονομήσαμε και το χειριστήκαμε μέσα από τους αναπληρωτές. Αυτό συνέβη για φέτος με την προοπτική - αυτό που θέλουμε και θα το κάνουμε - να βάλουμε ένα σχεδιασμό χρόνο με τον χρόνο - όπως και στην υγεία έτσι και στην εκπαίδευση - ώστε να γίνουν οι αναγκαίες, μόνιμες προσλήψεις με βάση την τριετία, τετραετία που θα ολοκληρώσουμε ελπίζω, για να καλυφθεί αυτό το πρόβλημα. Αυτό θα γίνει, βέβαια, με βάση τους δημοσιονομικούς περιορισμούς, που έχουμε ως χώρα και ως Κυβέρνηση, αλλά που έχει χώρο για να επιλυθεί αυτό το πρόβλημα με αυτό που όλοι φανταζόμαστε, προσλήψεις μόνιμων καθηγητών και δασκάλων. Με αυτά τα δεδομένα επιτρέψτε μου να κλείσω με δύο σχόλια για το νέο ΕΣΠΑ. Στη δευτερολογία μου θα επανέλθω κατ' αρχάς για επιμέρους έργα, τα οποία, όντως, τα είχαμε απεντάξει υπό το βάρος της υπερδέσμευσης του επόμενου ΕΣΠΑ κατά 250% για τα έργα υποδομής. Επαναλαμβάνω ότι προχωρούμε σε έργα τα οποία είναι 100%, με ένα φυσιολογικό 110%, αλλά όχι παραπάνω. Εμείς σχεδιάζουμε διαφορετικά. Η νέα, λοιπόν, προγραμματική περίοδος - επαναλαμβάνω - ξεκινάει με βάση τον νόμο που είχε ψηφίσει τον Δεκέμβριο του 2014 η Νέα Δημοκρατία. Όμως, αυτός ο νόμος απαιτούσε ένα παράγωγο πλαίσιο αποφάσεων, που νομίζω - για να αποκτήσει νόημα - τα κάναμε όλα στην ώρα τους. Άρα η εκκίνηση του νέου ΕΣΠΑ έχει γίνει ουσιαστικά από τον Σεπτέμβρη, τον Οκτώβρη. Έχει γίνει προεργασία. Έχουν προκηρυχθεί τα τρία πρώτα μεγάλα προγράμματα, 330.000.000 ευρώ. Έχουν μπει όλα τα τρέχοντα, ανθρωπιστική κρίση κ.λπ., τα οποία είναι εν λειτουργία και έχει παραχθεί αυτό το δευτερογενές πλαίσιο. Ταυτόχρονα, κατοχυρώσαμε - το επαναλαμβάνω για πολλοστή φορά - οι προκαταβολές για το νέο ΕΣΠΑ κατ' εξαίρεση για την Ελλάδα από 7% να είναι στο 14%, το οποίο μας δίνει 2 δισεκατομμύρια για το 2015-2016. Αυτά είναι τα δεδομένα. Οι προκηρύξεις πάνε εν τάχει. Και, δυστυχώς, για μία ακόμη φορά είχαμε την πρωτιά στην εκκίνηση του νέου ΕΣΠΑ σύμφωνα με τα δεδομένα του Δεκέμβρη! Ευχαριστώ.
Ευχαριστούμε τον Υπουργό Οικονομίας, Ανάπτυξης και Τουρισμού κ. Γεώργιο Σταθάκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Χαλδίκας (Α΄ και Β΄ Τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, θα ήθελα να σας ενημερώσω ότι για τη συζήτηση της παρούσας επερώτησης ορίζονται ως Κοινοβουλευτικοί Εκπρόσωποι από τις Κοινοβουλευτικές Ομάδες οι εξής συνάδελφοι: Από τον ΣΥΡΙΖΑ ο κ. Νεκτάριος Σαντορινιός, από τη Νέα Δημοκρατία ο κ. Νικόλαος Δένδιας, από τον Λαϊκό Σύνδεσμο - Χρυσή Αυγή ο κ. Ηλίας Κασιδιάρης, από τη Δημοκρατική Συμπαράταξη ο κ. Οδυσσέας Κωνσταντινόπουλος, από το Κομμουνιστικό Κόμμα Ελλάδας ο κ. Μανώλης Συντυχάκης, από το Ποτάμι ο κ. Σπύρος Δανέλλης, από τους Ανεξάρτητους Έλληνες ο κ. Δημήτριος Καμμένος και από την Ένωση Κεντρώων ο κ. Γεώργιος - Δημήτριος Καρράς. Προχωρούμε στις τοποθετήσεις των Κοινοβουλευτικών Εκπροσώπων. Πρώτος είναι ο κ. Νικόλαος Δένδιας από τη Νέα Δημοκρατία. Έχετε δώδεκα λεπτά για την πρωτομιλία σας, κύριε Δένδια.
Κυρίες και κύριοι συνάδελφοι, πρέπει να σας πω ότι άκουσα με ιδιαίτερη προσοχή τον Υπουργό κ. Γιώργο Σταθάκη, ο οποίος διαθέτει μία ακαδημαϊκή ευγλωττία, η οποία του επιτρέπει να παρουσιάζει τα πράγματα με έναν συγκεκριμένο και, αν θέλετε, γοητευτικό, ακαδημαϊκό για τον ακροατή τρόπο. Ακούγοντας τον κύριο Υπουργό, ειλικρινά προς το τέλος της ομιλίας του αισθάνθηκα την ανάγκη να σηκωθώ από το έδρανο του Κοινοβουλευτικού Εκπροσώπου και να του ζητήσω συγγνώμη, διότι είναι προφανές ότι εμείς στην Αντιπολίτευση έχουμε καταλάβει λάθος. Βρισκόμαστε σε μια χώρα η οποία ευημερεί, όπου τα πράγματα τρέχουν όλα στην ώρα τους, με ακρίβεια, σε χρόνο, όπου οι επενδύσεις, κύριε Υπουργέ, προφανώς, ρέουν, όπου το επενδυτικό κλίμα είναι λαμπρό. Και βρίσκεται μία λαϊκίζουσα και περιέργως ζώσα όχι σε έναν πραγματικό, αλλά σε έναν ιδεατό κόσμο, Αντιπολίτευση, η οποία ταλαιπωρεί με άστοχες επίκαιρες επερωτήσεις το Εθνικό Κοινοβούλιο. Αυτά μας είπατε. Όλα είναι άψογα. Όλα έγιναν τέλεια. Δεν υπάρχει η παραμικρή παράλειψη. Το θέμα της «ELDORADO GOLD» - αλίμονο! - δεν έχει καμμιά ιδιαίτερη σημασία. Η εταιρεία φταίει, η οποία δεν εκτελεί τις συμβατικές της υποχρεώσεις απέναντι στο ελληνικό δημόσιο. Θέσατε, μάλιστα, την Αντιπολίτευση ενώπιον των ευθυνών της, αν συμφωνεί με την παράνομη εταιρεία ή αν διαφωνεί ως προς την παράνομη εταιρεία. Ειλικρινά, δεν μπορούμε. Προφανώς δεν ζούμε όλοι στην ίδια χώρα. Ή εμείς ή η Κυβέρνηση έχουμε αποκτήσει σιγά σιγά μία απόσταση από την πραγματικότητα. Ειλικρινά, θα ήταν πάρα πολύ καλό για τον τόπο - αφήστε μας εμάς, τη Νέα Δημοκρατία - την απόσταση από την πραγματικότητα να την έχει αποκτήσει η Αντιπολίτευση. Δυστυχώς, όμως, δεν συμβαίνει κάτι τέτοιο. Δυστυχώς, αυτό το οποίο συμβαίνει - και ειλικρινά λυπάμαι που το διαπιστώνω - είναι ότι η Κυβέρνηση διέπεται σιγά σιγά από έναν πολιτικό αναχωρητισμό, το οποίο συμβαίνει πολλές φορές κάτω από το κράτος της μεγάλης πίεσης και της πραγματικότητας. Δημιουργείς έναν δικό σου, φανταστικό κόσμο, στον οποίον αυτοπεριορίζεσαι. Και όταν σε βοηθάει και η ευγλωττία σου και η ευφυία σου, αυτόν τον κόσμο τον κάνεις πειστικό πρώτα για τον εαυτό σου και μετά προσπαθείς να τον κάνεις πειστικό και για τους άλλους. Αυτό, όμως, τελικά είναι καταστροφικό, διότι όχι μόνο δεν έχει συμβεί αυτό το οποίο πρέπει να γίνει, δεν έχεις κάνει τη δουλειά σου, αλλά το χειρότερο είναι ότι η Κυβέρνηση πιστεύει ότι παρέχει υπηρεσίες στον τόπο και τα πράγματα πάνε καλά. Και αυτό είναι τραγικότερο από το να ερχόταν εδώ να μας πει: «Εν πάση περιπτώσει, βάλτε πλάτη, τα πράγματα είναι ζόρικα» ή: «Εδώ ή εκεί χρειαζόμαστε τη βοήθειά σας» ή, αν θέλετε: «Εδώ ή εκεί αστοχήσαμε» ή: «Το επενδυτικό κλίμα δεν είναι καλό, να δούμε όλοι μαζί πώς μπορούμε να το βελτιώσουμε». Όσον αφορά την απορροφητικότητα του ΕΣΠΑ - ας ξεκινήσουμε λίγο επί των συγκεκριμένων - πράγματι, υπήρξε απορροφητικότητα του ΕΣΠΑ και το 2015, όπως εξαιρετική απορροφητικότητα υπήρχε τα προηγούμενα χρόνια. Και γιατί υπήρξε αυτή η επίφαση επιτυχίας της απορροφητικότητας του 2015 στο ΕΣΠΑ, όταν όλα τα άλλα πράγματα στη χώρα κατέρρεαν; Αυτό είναι γνωστό. Δεν χρειάζεται να μιλήσω. Έκλεισαν οι τράπεζες. Δεν υπάρχει λόγος να καταναλώσω χρόνο της Εθνικής Αντιπροσωπείας, για να αποδείξω ότι η ελληνική οικονομία το 2015 κυριολεκτικώς κατέρρευσε. Αυτό συνέβη, διότι απλώς συνεφωνήθη με την Ευρωπαϊκή Ένωση - και καλώς συνεφωνήθη - το 15%, που είχε απομείνει ως εθνική χρηματοδότηση, να μην καταβληθεί.. Έτσι, πάρθηκε το σύνολο των ευρωπαϊκών χρημάτων χωρίς να υπάρχει εθνική συμμετοχή - δεν υπήρχε η δυνατότητα, άλλωστε, να υπάρξει - με αποτέλεσμα μεν να απορροφηθούν τα ευρωπαϊκά χρήματα, αλλά να γίνουν λιγότερα έργα και προφανώς το ΕΣΠΑ να μη λειτουργεί με τον τρόπο τον οποίο επρόκειτο και έπρεπε να λειτουργήσει όταν συνελήφθη κατ' αρχήν. Και αυτό, το υπό το κράτος της ανάγκης, δηλαδή, γεγονός, παρουσιάζεται ως μεγάλη εθνική επιτυχία, ως κυβερνητική επάρκεια. Δεν είναι έτσι. Το ξέρουμε όλοι ότι δεν είναι έτσι. Και πάνω απ' όλους το ξέρει ο αρμόδιος Υπουργός ότι δεν είναι έτσι. Από εκεί και πέρα, ας πάμε λίγο στο τι συμβαίνει γενικά. Λέω ξανά ότι παρελήφθη από την Κυβέρνηση ένας Κώδικας Δημοσίων Συμβάσεων, ο ν. 4281/2014. Ο Κώδικας αυτός δεν εφαρμόστηκε. Ο Κώδικας Δημοσίων Συμβάσεων στην Ελλάδα δεν εφαρμόζεται ούτε αναθεωρείται με την ενσωμάτωση των νέων οδηγιών. Δεν γίνεται απλώς τίποτα. Οι ηλεκτρονικές διαδικασίες του ΕΣΗΔΗΣ και του ΚΗΜΔΗΣ για τις κρατικές προμήθειες δεν εφαρμόζονται. Ενιαίο πρόγραμμα προμηθειών η χώρα δεν έχει. Στο παρελθόν θεωρήθηκε μέγιστη πρόοδος για τη χώρα να υπάρχει ένα ενιαίο πρόγραμμα κρατικών προμηθειών. Τι πάει να πει αυτό, για να μιλάμε με πρακτικούς όρους και να καταλαβαίνει και ο μέσος άνθρωπος; Αντί ο καθένας να αγοράζει ξεχωριστά στις όποιες τιμές, με ξεχωριστούς, μικρούς διαγωνισμούς, το κράτος να λειτουργεί σαν ένας ενιαίος πελάτης, σαν ένας ενιαίος αγοραστής, ο οποίος να μπορεί και να πετυχαίνει καλύτερες τιμές και να πετυχαίνει διαφάνεια. Η χώρα δεν έχει, επ' αυτής της Κυβερνήσεως, ενιαίο πρόγραμμα κρατικών προμηθειών. Όσον αφορά το πλαίσιο για τις αδειοδοτήσεις επιχειρήσεων: Ο ν. 4262∕2014, που είχε ψηφιστεί, κατά την άποψή μας στη Νέα Δημοκρατία είναι τεράστια καινοτομία. Έδινε τη δυνατότητα ελάττωσης της γραφειοκρατίας. Μάλιστα, είχε ήδη εκδοθεί και η πρώτη εφαρμοστική ΚΥΑ. Εγκαταλείφθηκε, όμως, τελείως όχι μόνο σαν νομοθετικό πλαίσιο, αλλά και σαν στόχευση. Η απλοποίηση των αδειοδοτήσεων προς τις επιχειρήσεις που δραστηριοποιούνται στην Ελλάδα πλέον δεν υπάρχει ως κυβερνητική στόχευση ούτε ως κυβερνητική αντίληψη ούτε προφανώς ενδιαφέρει την Κυβέρνηση κάτι τέτοιο ούτε και μας εξηγεί, βέβαια, τι άλλο τοποθετεί ως στόχο για την καταπολέμηση της γραφειοκρατίας. Για τη διαγραφή των χρεών των επιχειρήσεων, τα είπαμε με τον κύριο Υπουργό και με την Κυβέρνηση στη συζήτηση της τελευταίας νομοθετικής πρωτοβουλίας. Ο ν. 4307/2014 δεν εφαρμόστηκε επί ένα ολόκληρο έτος! Και βέβαια η Κυβέρνηση εμφανίζει εδώ ότι ο νόμος αυτός, που είχε την καλοσύνη να τον ονομάσει «νόμο Δένδια» επειδή κατατέθηκε με την υπογραφή μου, δεν εφαρμόστηκε διότι δεν είχαν εκδοθεί οι απαραίτητες πράξεις. Αυτό δεν είναι ακριβές. Ο κ. Σκρέκας, που με διαδέχθηκε στο Υπουργείο Ανάπτυξης, εξέδωσε ακόμα και τα έντυπα. Απλώς, η Κυβέρνηση έκανε το χειρότερο δυνατό: Πρώτα υποσχέθηκε στην αγορά ότι θα τον αναθεωρήσει επί τα βελτίω, με αποτέλεσμα - και δικαίως - όλοι οι δανειολήπτες να μην έχουν κανέναν λόγο να υπαχθούν σε αυτόν τον νόμο. Η Κυβέρνηση τους έλεγε: «Μη βιαστείτε! Εγώ θα σας φέρω κάτι πολύ καλύτερο από αυτό». Και στο τέλος δεν έκανε τίποτα απολύτως, αλλά ανέλαβε πλέον, υπό το κράτος της ανάγκης, την έσχατη πρωτοβουλία της τελευταίας ρύθμισης για τη δυνατότητα μεταφοράς των κόκκινων δανείων σε συγκεκριμένα funds, το οποίο, βεβαίως, είναι κατανοητό, όμως δεν είναι το πρώτο και το μόνο βήμα που κάνεις, αλλά το τελευταίο. Μάλιστα, πρέπει να σας πω ότι για εμάς, στη Νέα Δημοκρατία και στη φιλελεύθερη παράταξη, ήταν ιδιαίτερα ενδιαφέρον να δούμε αυτό το συγκεκριμένο μέτρο να το εισηγείται η Κυβέρνηση της «πρώτη φορά αριστερά». Δηλαδή, είδαμε τη μεταβίβαση των κόκκινων δανείων στα funds να την προτείνει από εδώ εισηγητής που ανήκει στο κόμμα του ΣΥΡΙΖΑ, ο οποίος - όχι ως φυσικό πρόσωπο, αλλά ως πολιτική ιδιότητα - μόνο με τη λέξη «fund» επί των προηγουμένων συνεδριάσεων των προηγουμένων Βουλών, σηκωνόταν όρθιος και φώναζε σε εμάς ύβρεις του τύπου «γερμανοτσολιάδες» - τα ξέρετε αυτά - και διάφορες άλλες όπως «δούλοι των ξένων» κ.λπ.. Και τώρα έρχεται και εισηγείται τη μεταφορά των κόκκινων δανείων στα funds! Κυρίες και κύριοι συνάδελφοι, υπάρχει μια δυστυχής πραγματικότητα: Η χώρα το 2014 έφτασε - θέλετε με τα λάθη της κυβέρνησης Σαμαρά, θέλετε με τις δυσκολίες της κυβέρνησης Σαμαρά, θέλετε με τις αστοχίες της κυβέρνησης Σαμαρά - χάρη στις μεγάλες προσπάθειες της κυβέρνησης Σαμαρά στην αρχή της απογείωσης της εθνικής οικονομίας. Όλοι οι δείκτες είχαν βελτιωθεί και ήταν προφανές ότι το 2015 η χώρα θα επέστρεφε στην ανάπτυξη. Μετά την εκλογή του ΣΥΡΙΖΑ, τον Ιανουάριο του 2015, η χώρα επέστρεψε στην ύφεση, το τραπεζικό σύστημα της χώρας διελύθη εις τα εξ ων συνετέθη, ένα μεγάλο εθνικό κεφάλαιο - η ύπαρξη δικτύου ελληνικών τραπεζών στα Βαλκάνια και στην Τουρκία - έχει πάψει να υπάρχει, δισεκατομμύρια του Έλληνα φορολογούμενου ως περιουσία του στη μετοχική σύνθεση των τραπεζών έχουν εξαλειφθεί, η χώρα έχει επιστρέψει σε βαθιά ύφεση, συνολική εθνική μελαγχολία έχει καταλάβει τους πάντες, το εθνικό κεφάλαιο στο εξωτερικό έχει πλήρως απαξιωθεί και το όνομα της χώρας οπουδήποτε στον κόσμο είναι συνώνυμο - δυστυχώς! - μόνο με τη χρεοκοπία. Επίσης, στο μεταναστευτικό η Κυβέρνηση διέλυσε ό,τι βρήκε, παρά τις προειδοποιήσεις τις οποίες επανειλημμένα κάναμε με όλη την καλή διάθεση να βοηθήσουμε την Κυβέρνηση με όποιον τρόπο μπορούσαμε. Μετέτρεψαν τη χώρα σε πύλη εισόδου των πάντων, ακόμα και των όποιων τζιχαντιστών προς την Ευρώπη, χωρίς να λάβουν υπ' όψιν τους τίποτα από τη διεθνή πραγματικότητα. Χάρη σε αυτούς αναβαθμίστηκε απόλυτα ο ρόλος της Τουρκίας του κ. Ερντογάν. Η Τουρκία πλέον είναι ο κύριος συνομιλητής της Ευρώπης στην Ανατολική Μεσόγειο. Δεν υπάρχει οποιοσδήποτε που να το αμφισβητεί αυτό. Η Ελλάδα είναι ένας παρίας, ένας ενοχλητικός. Αυτή είναι η θέση στην οποία μάς καταδίκασε η παρούσα Κυβέρνηση. Και όλα αυτά εν ονόματι ενός άλλου δρόμου και μιας άλλης, καλύτερης προοπτικής του ελληνικού λαού. Εκεί που βρισκόμαστε τώρα, θα ήθελα να παρακαλέσω την Κυβέρνηση ή μάλλον να ζητήσω από την Κυβέρνηση, διότι νομίζω ότι οι παρακλήσεις που διατύπωνα συνεχώς το 2015 δεν εισακούσθηκαν, να επανέλθει στην πραγματικότητα. Πρέπει να αντιληφθεί ότι αυτός ο δρόμος, αυτή η πορεία δεν οδηγεί κάπου, πρέπει να καταλάβει αυτό το οποίο είπε προχθές και ο νέος Αρχηγός της Νέας Δημοκρατίας, ο κ. Κυριάκος Μητσοτάκης, στην ομιλία του προς την Κοινοβουλευτική μας Ομάδα, ότι, δηλαδή, η χώρα χρειάζεται 100 δισεκατομμύρια ξένες επενδύσεις. Και αυτά τα 100 δισεκατομμύρια ξένες επενδύσεις δεν πρόκειται να έρθουν ποτέ στην Ελλάδα, εάν οι ξένες επιχειρήσεις απολαμβάνουν της μεταχείρισης που απολαμβάνει η «ELDORADO GOLD». Διότι, εάν το πρόβλημα της Κυβέρνησης - όπως το έθεσε ο μη αρμόδιος στην παρούσα φάση, αλλά αρμόδιος για την ανάπτυξη της οικονομίας Υπουργός - είναι ότι η «ELDORADO GOLD» θέλει να κάνει τα πράγματα, αλλά καθυστερεί και η Κυβέρνηση έχει διαφωνία μαζί της, διότι η «ELDORADO GOLD» δεν πραγματοποιεί την επένδυση, δηλαδή ότι ο κ. Σκουρλέτης φωνάζει και τους λέει «εμπρός, μεγαλύτερες επενδύσεις στην Ελλάδα, περισσότερη δουλειά στην Ελλάδα, περισσότερους εργαζόμενους στην Ελλάδα», τότε όλοι εμείς, αλλά και η εταιρεία, έχουμε καταλάβει κάτι λάθος. Αυτό το οποίο στην πραγματικότητα συμβαίνει είναι ότι η Κυβέρνηση σε κάθε φάση της δραστηριότητάς της προσπαθεί να δημιουργήσει άλλοθι για κάτι άλλο. Αυτή τη στιγμή η Κυβέρνηση χρειάζεται άλλοθι για τους χειρισμούς της στο ασφαλιστικό. Νομίζω ότι είμαστε όλοι σχετικά καλής μνήμης. Άλλωστε, τα πράγματα είναι πρόσφατα, δεν χρειάζεται και πολύ μεγάλο κεφάλαιο μνήμης γι' αυτό. Η Κυβέρνηση, η οποία είχε υποσχεθεί δέκατη τρίτη σύνταξη κ.λπ., καλείται τώρα να διαχειριστεί τις συντάξεις των 300 ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρέπει, λοιπόν, να βρει αριστερά αντίμετρα. Όμως, νομίζω ότι είναι φρόνιμο τα αριστερά αντίμετρα να μην είναι το οικονομικό μέλλον της χώρας. Σας ευχαριστώ πολύ.
Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Νικόλαο Δένδια. Τώρα ακολουθεί ο Κοινοβουλευτικός Εκπρόσωπος του ΣΥΡΙΖΑ κ. Νεκτάριος Σαντορινιός για έξι λεπτά.
Κύριε Πρόεδρε, έξι λεπτά; Δώδεκα λεπτά μίλησε ο κ. Δένδιας και εγώ έξι;
Ναι, μίλησε τόσο, γιατί είναι Κοινοβουλευτικός Εκπρόσωπος του κόμματος που κάνει την επερώτηση.
Ο κόσμος δεν είναι δίκαιος, κύριε συνάδελφε!
Κυρίες και κύριοι συνάδελφοι, καταλαβαίνετε ότι για όσα θέματα έθεσε ο κ. Δένδιας είναι πάρα πολύ μικρός ο χρόνος. Αλλά αυτό που συνέβη στην ουσία είναι ότι ο κ. Δένδιας - και καλά έκανε - δεν ασχολήθηκε με το κείμενο της επίκαιρης επερώτησης, γιατί μάλλον δεν συμφέρει την Αντιπολίτευση να ασχοληθεί με αυτό το κείμενο. Γιατί, ειλικρινά, διαβάζοντας το κείμενο της επίκαιρης επερώτησης προετοιμαζόμενος να έρθω, αυτόματα ήρθε στο μυαλό μου να ευχαριστήσω τον συντάκτη της, γιατί δίνει - άθελά του προφανώς - τη δυνατότητα να αντιληφθεί κανείς ποιος πραγματικά είναι εκτός πραγματικότητας σε αυτήν την Αίθουσα. Βέβαια, παρατηρώντας στη συνέχεια την ημερομηνία κατάθεσης, κατάλαβα ότι δεν είχε και τόσο ευγενή κίνητρα, αλλά εντάσσεται σε μια λαϊκίστικη λογική, σπίλωσης της Κυβέρνησης από πλευράς της Αξιωματικής Αντιπολίτευσης, που ξεκίνησε από μία σκανδαλοθηρική εφημερίδα, την «BILD» της Γερμανίας, και συνεχίστηκε με την Ευρωβουλευτή σας, την κ. Σπυράκη, που έκανε αντίστοιχη ερώτηση στην Ευρωβουλή. Θα περίμενε κανένας από το κόμμα που είχε την ευθύνη του σχεδιασμού του προγράμματος ΕΣΠΑ 2007-2013 και μαζί με τον κυβερνητικό του εταίρο ήταν αυτό που ουσιαστικά είχε την αποκλειστική ευθύνη υλοποίησής του να είναι πολύ πιο προσεκτικό στη στοιχειοθέτηση των ερωτημάτων του. Ακόμα περισσότερο προσεκτικός θα έπρεπε να είναι ο συντάκτης της επίκαιρης επερώτησης, όταν ρωτά τι θα απογίνουν τα έργα του Γ΄ Κοινοτικού Πλαισίου Στήριξης, που ήδη είχαν αποτελέσει έργα γέφυρα από το Γ΄ Κοινοτικό Πλαίσιο Στήριξης στο ΕΣΠΑ 2007-2013. Κυρίες και κύριοι συνάδελφοι, υπήρξατε τόσο ανίκανοι, που δεν καταφέρατε να ολοκληρώσετε έργα στρατηγικής σημασίας, όπως όλα τα έργα παραχώρησης οδικών αξόνων στη διάρκεια δύο προγραμματικών πλαισίων. Η ανικανότητά σας αυτή θα μπορούσε να μας κοστίσει την απαίτηση επιστροφής του συνόλου της κοινοτικής χρηματοδότησης που έχει απορροφηθεί γι' αυτά. Ξέρετε πολύ καλά ότι ο κανονισμός των χρηματοδοτικών προγραμμάτων δεν επιτρέπει τη μεταφορά αυτών των έργων στο νέο ΕΣΠΑ, δεν μπορεί να γίνει μεταφορά σε τρία ουσιαστικά προγραμματικά πλαίσια. Όμως, να σας ενημερώσουμε ότι τα έργα αυτά θα ολοκληρωθούν μέχρι τον Μάρτιο του 2017, ώστε να μη μείνουμε με ανολοκλήρωτα έργα για δεκαεπτά ολόκληρα χρόνια μετά την έναρξη του Α΄ προγραμματικού πλαισίου στο οποίο είχαν ενταχθεί. Αλήθεια, γι' αυτήν την ανικανότητα θα μας πείτε πόση είναι η ζημιά που υπέστη η χώρα; Θέλω να αναφερθώ τώρα στο ποια ήταν η κατάσταση του ΕΣΠΑ όταν αναλάβαμε εμείς. Είχατε υπερδεσμεύσει το πρόγραμμα με έργα 10 δισεκατομμυρίων ευρώ. Από αυτά, τα 4 δισεκατομμύρια, έναν χρόνο πριν να λήξει το πρόγραμμα, δεν είχαν νομικές δεσμεύσεις. Στην ουσία δεν μπορούσαν να ξεκινήσουν καν, ενώ τα περισσότερα από τα έργα, τα υπόλοιπα 6 δισεκατομμύρια της υπερδέσμευσης που είχαν συμβάσεις, ήταν έργα με φοβερές καθυστερήσεις, τα οποία δεν είχαν απορροφήσει παρά ελάχιστα χρήματα της νομικής δέσμευσης. Νομίζω ο κ. Γιαννάκης αναφέρθηκε σε ένα από αυτά, που λέει ότι επί έξι χρόνια δεν έχει απορροφηθεί παρά το 50%. Άρα κάποιο πρόβλημα έχει αυτό το έργο. Αυτό αποδεικνύει τον ρουσφετολογικό τρόπο με τον οποίο εντάξατε ανώριμα έργα, ακόμα και λίγες μέρες πριν από τις εκλογές, μόνο και μόνο για να ικανοποιήσετε την εκλογική σας πελατεία. Κάποια από αυτά τα έργα, στη διαδικασία εξυγίανσης του προγράμματος, εμείς αναγκαστήκαμε να τα απεντάξουμε. Το είπε ο κύριος Υπουργός πριν πολύ παραστατικά. Τώρα εσείς, πολύ υποκριτικά, καταγγέλλετε αυτές τις απεντάξεις. Δικαίωμά σας. Γνωρίζετε βέβαια μέσα σας ότι δεν θα μπορούσαν να υλοποιηθούν. Τα υπόλοιπα έργα είναι αυτά που εντάσσονται στη νέα προγραμματική περίοδο είτε ως μεταφερόμενα είτε ως έργα - γέφυρα. Και μια που μιλάμε για μεταφορά και έργα - γέφυρα, να υπενθυμίσω ότι δεν είναι νέα μέθοδος. Από το Γ΄ Κοινοτικό Πλαίσιο Στήριξης στο ΕΣΠΑ, για το οποίο συζητάμε, εσείς μεταφέρατε 4,5 δισεκατομμύρια ως έργα - γέφυρα, επομένως ας λείπουν τα δάκρυα. Δυστυχώς, αυτή είναι η θλιβερή συμβολή σας στη νέα προγραμματική περίοδο. Όμως, το χειρότερο δεν είναι ότι δεν κατανοείτε πόσο κακή διαχείριση κάνατε. Το χειρότερο είναι ότι μας ζητάτε και τα ρέστα για την αδυναμία υλοποίησης έργων που - όπως λέτε - εκκρεμούν επί δεκαετίες. Μας κατηγορείτε δηλαδή ότι σε ένα χρόνο δεν καταφέραμε να υλοποιήσουμε έργα που εσείς δεν μπορέσατε να υλοποιήσετε σε αυτές τις δεκαετίες που κυβερνούσατε. Αυτό και αν είναι θράσος. Κυρίες και κύριοι συνάδελφοι, στο κείμενο της ερώτησής σας διατυπώνετε την άποψη ότι η πρόβλεψη για απορρόφηση 4,5 δισεκατομμυρίων δείχνει τη μεγάλη απόσταση που χωρίζει την Κυβέρνηση από την πραγματικότητα. Λοιπόν, είχατε δίκιο. Δεν καταφέραμε να απορροφήσουμε 4,5 δισεκατομμύρια, αλλά 5 δισεκατομμύρια ευρώ. Περιμέναμε σήμερα να το είχατε διορθώσει στα κείμενά σας, αλλά δεν το κάνατε. Δεν πειράζει. Συνολικά, το 2015 διατέθηκαν 6,4 δισεκατομμύρια ευρώ στην πραγματική οικονομία. Μιλάμε για υλοποίηση 100% του ΠΔΕ. Καλύψαμε όλους τους στόχους απορρόφησης σε όλα τα επιχειρησιακά προγράμματα. Εισέρρευσαν στη χώρα 2,3 δισεκατομμύρια ευρώ κοινοτικής συνδρομής, 250 εκατομμύρια περισσότερα από αυτά που εσείς είχατε προϋπολογίσει. Και να θυμίσουμε ότι στο Γ΄ Κοινοτικό Πλαίσιο Στήριξης, παρά το γεγονός ότι είχατε κάνει δύο παρατάσεις, χάσατε και 1 δισεκατομμύριο τελικά. Κυρίες και κύριοι συνάδελφοι, όλα τα στοιχεία δείχνουν πως, αν συνεχίζατε εσείς μέχρι το κλείσιμο του προγράμματος, θα είχαμε απώλεια εθνικών πόρων. Τώρα με τη σκληρή δουλειά του επενδυτικού επιτελείου δεν χάθηκε ούτε 1 ευρώ. Προς μεγάλη σας απογοήτευση - το καταλαβαίνουμε - είμαστε αυτοί που φέραμε τη χώρα πρώτη σε απορρόφηση πόρων του ΕΣΠΑ, ενώ το 2014- λάθος μάς τα είπε ο κ. Αυγενάκης - ήταν έκτη. Είμαστε η πρώτη και η μόνη χώρα που έχει εγκεκριμένο σύστημα διαχείρισης και ελέγχου για το σύνολο των προγραμμάτων του 2014-2020. Και έτσι είμαστε η μόνη χώρα η οποία μπορεί να υποβάλλει αιτήματα πληρωμής για όλα τα προγράμματα της περιόδου μέχρι το τέλος Δεκεμβρίου 2015. Είμαστε σίγουροι ότι με τη δική μας διαχείριση το νέο ΕΣΠΑ θα είναι πιο αποδοτικό και πιο χρήσιμο για τη χώρα και για τους πολίτες. Τελικά, κυρίες και κύριοι συνάδελφοι, το ερώτημα για το πόσο κόστισαν οι παραλείψεις της διαχείρισης του ΕΣΠΑ δεν έπρεπε να απευθυνθεί σε εμάς, αλλά σε εσάς, γιατί εμείς καταφέραμε να μαζέψουμε σε λίγο χρόνο τα ασυμμάζευτα που είχατε αφήσει. Σας ευχαριστώ.
Ευχαριστούμε τον κ. Νεκτάριο Σαντορινιό, Κοινοβουλευτικό Εκπρόσωπο του ΣΥΡΙΖΑ. Τον λόγο δίνουμε τώρα στον κ. Ηλία Κασιδιάρη, Κοινοβουλευτικό Εκπρόσωπο από τον Λαϊκό Σύνδεσμο - Χρυσή Αυγή. Κύριε Κασιδιάρη, έχετε τον λόγο.
Είναι δεδομένο ότι επί διακυβέρνησης ΣΥΡΙΖΑ - ΑΝΕΛ δεν πραγματοποιείται κανένα απολύτως έργο στη χώρα. Έχουν ισοπεδωθεί όλες οι παραγωγικές δομές της Ελλάδος. Έχει ισοπεδωθεί ο ιδιωτικός τομέας. Έχουν καταδιωχθεί με κάθε μέσο όλοι οι επαγγελματίες ή μάλλον όχι όλοι οι επαγγελματίες, όλοι οι μικρομεσαίοι επαγγελματίες, και έχουν αφεθεί στο απυρόβλητο οι «νταβατζήδες» της δημόσιας ζωής. Θα αναφερθώ με πολλές λεπτομέρειες, στη συνέχεια της τοποθέτησής μου, στο ζήτημα αυτό. Είναι άδικο, βέβαια, να λέμε ότι δεν αξιοποιείται το ΕΣΠΑ επί ΣΥΡΙΖΑ, διότι είδαμε μόλις χθες στο αστυνομικό δελτίο ότι συνελήφθη στέλεχος του ΣΥΡΙΖΑ, υποψήφιος Βουλευτής του ΣΥΡΙΖΑ, παρ' ολίγον Βουλευτής του ΣΥΡΙΖΑ, από την Τρίπολη, ο οποίος έπαιρνε μίζες για να προωθεί, να δίνει χρήματα από το ΕΣΠΑ σε πολίτες. Άρα, λοιπόν, υπάρχει αξιοποίηση για ανθρώπους διεφθαρμένους, οι οποίοι ανήκουν στον κομματικό μηχανισμό του κόμματος εξουσίας. Εμφανίστηκε ο Τσίπρας να μας πει ότι πλέον δεν πρέπει να υπάρχει, πρέπει να σταματήσει η κομματοκρατία και οι οικογενειοκρατία στην Ελλάδα. Αμέσως μετά πήγε και διόρισε τον ξάδελφό του, σε νευραλγική θέση για το ελληνικό κράτος, την ξαδέλφη του, πήγε και διόρισε σε ανύπαρκτη ΔΕΚΟ το σύζυγο της Καφαντάρη, αφού πρώτα είχε διορίσει διευθυντή στην ΕΥΔΑΠ τον σύζυγο, σύντροφο, συνοδό - δεν ξέρω - της Δούρου, διόρισε τις συγχωριανές του, όπως τη Γεροβασίλη για να πηγαίνει στα μπουζούκια και να κάνει κατανάλωση σε λουλούδια και να βγαίνει στην ΕΡΤ και να προκαλεί με το ύφος της τον ελληνικό λαό. Όλα αυτά έχουν γίνει επί ΣΥΡΙΖΑ. Βεβαίως, δεν έχει δικαίωμα να μιλάει η Νέα Δημοκρατία. Δεν έχει δικαίωμα η Νέα Δημοκρατία να τολμά να κάνει αντιπολίτευση για το ΕΣΠΑ. Γιατί το σκάνδαλο του ΕΣΠΑ της περιόδου 2007-2013 είναι ένα ποινικό αδίκημα, είναι ένα έγκλημα με συμμέτοχους στο έγκλημα αυτό και το ΠΑΣΟΚ και τη Νέα Δημοκρατία. Δεν το είπε κανείς σήμερα, δεν μίλησε κανείς για την ουσία του προβλήματος, ότι τα μισά κονδύλια του ΕΣΠΑ της περιόδου 2007-2013 για κατασκευές πήγαν στον Μπόμπολα. Πήγαν στους λεγόμενους «εθνικούς εργολάβους», που είναι ταυτόχρονα και καναλάρχες και καταστρέφουν την Ελλάδα. Εδώ θα αναφέρουμε, βεβαίως, συγκεκριμένα στοιχεία. Η κατασκευαστική εταιρεία του Μπόμπολα «ΕΛΛΑΚΤΩΡ» πήρε το 50% των συνολικών κονδυλίων του ΕΣΠΑ. Μιλάμε για το μυθικό ποσό των 6 δισεκατομμυρίων ευρώ για την περίοδο για την οποία συζητάμε σήμερα. Δεν είναι τυχαίο ότι η Νέα Δημοκρατία ενδιαφέρθηκε σήμερα για το τι γίνεται με τα λεφτά αυτά, διότι ο μεγαλύτερος χρηματοδότης του πολιτικού συστήματος έχει πάρει μαύρο χρήμα από τράπεζες, έχει πάρει παράνομα χρήμα από το ΕΣΠΑ. Διαχειρίζονται όλα αυτά τα τεράστια κονδύλια δυο - τρεις άνθρωποι σε μια Ελλάδα η οποία καταρρέει. Οι ίδιοι άνθρωποι είναι και στη λίστα Λαγκάρντ, τα ίδια ακριβώς πρόσωπα. Η οικογένεια Μπόμπολα είναι στον περιβόητο λογαριασμό των 2 δισεκατομμυρίων δολαρίων της λίστας Λαγκάρντ, που διαχειρίζεται ο σιωνιστής παράγοντας Μιονί, κολλητός φίλος του Παπασταύρου, για τον οποίο μετά από ενάμιση χρόνο επιτέλους οι δικαστικές αρχές απαίτησαν να δώσει πίσω τρία εκατομμύρια ευρώ, από τα πεντέμισι που δεν μπορούσε να δικαιολογήσει. Πάμε, όμως, στο ΕΣΠΑ. Οι τρεις μεγάλοι κατασκευαστικοί όμιλοι «ΕΛΛΑΚΤΩΡ», «ΤΕΡΝΑ» και «ΑΒΑΞ» εξασφάλισαν δισεκατομμύρια κοινοτικών κονδυλίων την περίοδο 2007-2013, οι ίδιοι ή και μέσω ενός κόλπου που κάνουν με δίκτυα και θυγατρικές εταιρείες. Πέρα από τα δέκα δισεκατομμύρια - περίπου το μισό ΕΣΠΑ - που μοιράστηκαν οι τρεις μεγάλοι όμιλοι, υπάρχουν και δεκάδες άλλα εκατομμύρια ευρώ - και αυτό είναι ένα μεγάλο σκάνδαλο σε μια χώρα η οποία δεν παράγει απολύτως τίποτα - που δόθηκαν σε εταιρείες συμβούλων, σε δημοσκοπικές εταιρείες, σε διαφημιστικές εταιρείες, για έργα που δεν προωθούν σε καμμία περίπτωση την παραγωγική ανασυγκρότηση της χώρας. Και αυτό είναι ζήτημα για επίκαιρη επερώτηση, αυτό είναι ζήτημα για κοινοβουλευτικό έλεγχο. Επανειλημμένως τα έχει θέσει τα ζητήματα αυτά η Χρυσή Αυγή. Ουδέποτε, όμως, έρχεται εδώ ένας Υπουργός για να απαντήσει στις ερωτήσεις που θέτει ο Λαϊκός Σύνδεσμος - Χρυσή Αυγή. Ακόμα και τώρα έχει αποχωρήσει ο Υπουργός της Κυβερνήσεως, διότι δεν μπορεί να ακούει τις αλήθειες οι οποίες πονάνε και την Κυβέρνηση και τη δήθεν Αντιπολίτευση. Ακούστε, λοιπόν, για να φρίξετε, πώς διενεμήθη το ΕΣΠΑ την περίοδο 2007-2013 και δεν αναφέρθηκε κανείς από τους προλαλήσαντες ομιλητές κανενός κόμματος στο ζήτημα αυτό. Από το κονδύλιο των 12,9 δισεκατομμυρίων ευρώ, οι μικρές κατασκευαστικές εταιρείες, πέρα από τα συμφέροντα Μπόμπολα και Ψυχάρη, πήραν μόνο 441 εκατομμύρια. Πώς να προχωρήσει μπροστά η ελληνική οικονομία, όταν συμβαίνουν τέτοιες αδικίες, που αγγίζουν τα όρια της παρανομίας; Οι «εθνικοί εργολάβοι», που είναι παράλληλα και «εθνικοί καναλάρχες», απορρόφησαν 9,5 δισεκατομμύρια ευρώ για τις κατασκευές, το μισό πακέτο του ΕΣΠΑ, το 90% των χρημάτων που πήγαν σε κατασκευαστικά έργα. Η είσπραξη των κονδυλίων αυτών από τρεις κατασκευαστικούς ομίλους πολλές φορές δεν φαίνεται άμεσα, διότι αυτά τα κονδύλια εμφανίζονται να εισπράττονται από δεκάδες εταιρείες, που είναι στην πραγματικότητα κοινοπραξίες και συνεταιρισμοί μεταξύ τους. Για παράδειγμα, οι εταιρείες του ομίλου «ΕΛΛΑΚΤΩΡ» κάνουν συμπράξεις με εταιρείες της «ΑΒΑΞ» και της «ΤΕΡΝΑ» και δημιουργούν νέες εταιρείες, οι οποίες παίρνουν τα έργα. Στην ουσία είναι ο Μπόμπολας και ο Ψυχάρης που μοιράζονται όλα αυτά τα δισεκατομμύρια ευρώ. Πιο συγκεκριμένα, η «ΕΛΛΑΚΤΩΡ» πήρε πάνω από 3,1 δισεκατομμύρια ευρώ, συν την «ΑΕΓΕΚ» 1,2 δισεκατομμύριο ευρώ, συν την «ΤΕΡΝΑ» 2.678.000 εκατομμύρια ευρώ και «ΑΒΑΞ» περίπου 2 δισεκατομμύρια ευρώ. Τα ίδια πρόσωπα δεν τα παίρνουν μόνο από το ΕΣΠΑ, τα παίρνουν ταυτόχρονα και από τις τράπεζες μέσω θαλασσοδανείων, για τα οποία η προηγούμενη αμαρτωλή συγκυβέρνηση Σαμαρά - Βενιζέλου ψήφισε ειδικό νόμο, να απαλλάσσονται οι τραπεζίτες, οι οποίοι έχουν δώσει θαλασσοδάνεια ακόμα και σε κόμματα. Είναι ένας νόμος, ο οποίος, παρά τις διαβεβαιώσεις που λάβαμε εδώ και πολύ καιρό από τον αρμόδιο Υπουργό, δεν έχει καταργηθεί ακόμα από την παρούσα Κυβέρνηση. Η παρούσα Κυβέρνηση είχε δεσμευτεί ότι θα καταγγείλει όλες αυτές τις συμβάσεις υπέρ των εθνικών εργολάβων ή μάλλον των «νταβατζήδων» της Ελλάδος. Δεν έκανε απολύτως τίποτα. Είχε πει ότι θα πάρει πίσω και τις άδειες των καναλιών. Καμμία άδεια δεν θα πάρει, εις ό,τι αφορά τουλάχιστον τον Μπόμπολα, τον Αλαφούζο και όλα τα μεγάλα κεφάλια, τα οποία δυστυχώς συνεχίζουν και σήμερα την αφαίμαξη του δημοσίου πλούτου της Ελλάδος. Δεν είναι μόνο το ΕΣΠΑ βεβαίως. Είναι μείζον το ζήτημα των κονδυλίων από ευρωπαϊκά ταμεία. Για να μην αναφερθούμε στο Ευρωπαϊκό Ταμείο Ασύλου και Μετανάστευσης, από το οποίο μοιράζονται εκατομμύρια σε κάποιες ανύπαρκτες μη κυβερνητικές οργανώσεις πάρα πολύ ύποπτες, με αντεθνικό έργο, που ευθύνονται για τη σημερινή κατάντια της Ελλάδος, για το ότι σε λίγο καιρό οι Έλληνες θα είμαστε μειοψηφία μέσα στην πατρίδα μας. Να αναφερθώ και στις Σκουριές, γιατί μίλησε για το θέμα αυτό και ο αρμόδιος Υπουργός. Είναι βεβαίως ένας αντιπερισπασμός το θέμα αυτό, το οποίο δημιουργείται σήμερα στα κανάλια. Επειδή έρχεται η λαίλαπα του ασφαλιστικού, θέλει να δείξει κάτι ο ΣΥΡΙΖΑ στο αριστερό του κοινό. Στην πράξη τι πρέπει να γίνει με τις Σκουριές; Πρέπει να καταγγελθεί αυτή η αποικιοκρατική σύμβαση. Η «ELDORADO» και η «ΕΛΛΗΝΙΚΟΣ ΧΡΥΣΟΣ», συμφερόντων Μπόμπολα και πάλι, η οποία είχε εμπλακεί εξαρχής στην υπόθεση των μεταλλίων χρυσού στη Χαλκιδική, δεν έχουν καμμία θέση στην Ελλάδα, αν από την επένδυση αυτή δεν εισπράττει χρήματα το ελληνικό δημόσιο. Πρέπει, λοιπόν, να γίνει μία νέα σύμβαση και βεβαίως πρέπει να προχωρήσει η εκμετάλλευση του ορυκτού πλούτου της Ελλάδος προς όφελος του ελληνικού λαού και κανενός άλλου. Αυτό ζητάει η Χρυσή Αυγή. Έξω οι «νταβατζήδες» από την Ελλάδα, έξω το Διεθνές Νομισματικό Ταμείο από την Ελλάδα. Δεν πρόκειται να γίνει κάτι τέτοιο βεβαίως με Κυβέρνηση ΣΥΡΙΖΑ, διότι, όσο υπάρχουν υποταγμένες κυβερνήσεις στη χώρα μας, τόσο θα μας διοικούν οι διεθνείς τοκογλύφοι. Ευχαριστώ.
Ευχαριστούμε τον κ. Κασιδιάρη. Προχωρούμε με τον κ. Οδυσσέα Κωνσταντινόπουλο, Κοινοβουλευτικό Εκπρόσωπο της Δημοκρατικής Συμπαράταξης, για έξι λεπτά.
Ευχαριστώ, κύριε Πρόεδρε. Με αφορμή τη συζήτηση της Νέας Δημοκρατίας, η οποία έχει να κάνει με τα μεταφερόμενα έργα, νομίζω ότι μπορεί να γίνει μια ουσιαστική συζήτηση για το θέμα του ΕΣΠΑ, αλλά όχι στη λογική - στην οποία νομίζω ξεπέρασε και τον κ. Σταθάκη ο κ. Σαντορινιός - «εμείς είμαστε οι καλύτεροι, δεν υπάρχει κανένας άλλος εκτός από εμάς». Να γίνει μια ουσιαστική κουβέντα - ελπίζω - με τον κύριο Υπουργό, στον οποίο γενικώς του αρέσει το γήπεδο, «να μιλάμε γενικά, ποτέ ειδικά» και «εμείς άλλα λέγαμε, άλλα κάναμε, καλά τα κάναμε τώρα, ο κόσμος μάς αγαπάει, του αρέσει αυτό που κάνουμε, άρα προχωράμε». Πρώτον, κυρίες και κύριοι συνάδελφοι, εμείς ως Δημοκρατική Συμπαράταξη - και το ξέρει ο κύριος Υπουργός, παρ' όλο που δεν το ανέφερε - έχουμε βοηθήσει δημιουργικά στον αναπτυξιακό νόμο αλλά και στο ΕΣΠΑ, για να μπορέσει η χώρα να απορροφήσει τους πόρους. Όχι όμως απλά για να τους απορροφήσει, γιατί πίσω από την απορροφητικότητα κρύβεται η προστιθέμενη αξία σε διάφορους κλάδους της οικονομίας, κρύβεται η απασχόληση. Άρα το πρώτο θέμα είναι ο νόμος για το νέο ΕΣΠΑ, που ψηφίστηκε την προηγούμενη φορά. Και ενώ ο ΣΥΡΙΖΑ έλεγε ότι θα τον αλλάξει, έλεγε ότι το νέο ΕΣΠΑ είναι φαραωνικό, μετά από έξι μήνες στη λογική του κ. Σταθάκη, που έχει επικρατήσει στον ΣΥΡΙΖΑ, δεν είναι φαραωνικό το ΕΣΠΑ - είναι δική σας δήλωση, κύριε Υπουργέ - «καλά το κάνουμε, είναι καλός ο νόμος, προχωράμε». Μπράβο, κύριε Υπουργέ. Καλά κάνετε και τον προχωράτε. Δεύτερο θέμα. Υπερδεσμεύσεις. Είναι ένα πολύ βασικό ζήτημα στην επιχειρηματολογία σας. Το λέτε πάντα. Δεν επανέρχεστε μετά. Είπατε σήμερα ότι οι υπερδεσμεύσεις ήταν 156%. Ο κ. Χαρίτσης με τον κ. Κορκολή ήταν πριν από δύο - τρεις μήνες στην Επιτροπή Περιφερειών. Ο κ. Κορκολής, ο Γενικός σας Γραμματέας, λέει ότι «ο κ. Κωνσταντινόπουλος αναφέρθηκε σε ένα νούμερο, ότι η εξυγίανση το καλοκαίρι του 2014 έφτασε στα 2,3 δισεκατομμύρια». Όχι 10 δισεκατομμύρια, κύριε Σαντορινιέ. Τα νούμερα τα λέει ο Υπουργός, μαζέψτε τα εσείς, μην τα απλώνετε. «Η υπερδέσμευση είναι στα 2,3 δισεκατομμύρια» - και σωστά λέει ο κ. Κωνσταντινόπουλος - , «είναι στα 125 δισεκατομμύρια». Κατεβάσατε τις υπερδεσμεύσεις στο 125, όχι στο 156.
…(Δεν ακούστηκε)
Μισό λεπτό. Ήμουν αυτός που υπέγραψε. Καταθέτω στη Βουλή την εξυγίανση στις 8 Αυγούστου 2014, που μπήκε στην περιφερειακή πολιτική, την DG Regio, δηλαδή, όπου το σύνολο του phasing είναι 2.379.000 εκατομμύρια και είναι σύμφωνη η Ευρωπαϊκή Επιτροπή. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας καλώ, κύριε Υπουργέ, να καταθέσετε τη δική σας εξυγίανση. Βεβαίως, η πρώτη εξυγίανση έγινε έναν χρόνο πριν. Εσείς έπρεπε να κάνετε μια εξυγίανση. Πολύ σωστά, πάρα πολύ σωστά. Σας ζητώ να καταθέσετε το χαρτί της εξυγίανσης που στείλατε στην Ευρωπαϊκή Επιτροπή. Δεύτερο θέμα: Εθνική συμμετοχή. Ο κύριος Υπουργός και ο ΣΥΡΙΖΑ λένε ότι είναι μεγάλη επιτυχία η μείωση της εθνικής συμμετοχής. Τι σημαίνει μείωση της εθνικής συμμετοχής, που δεν είχε συμβεί τα προηγούμενα χρόνια; Μείωση της εθνικής συμμετοχής, που συμβαίνει στις άλλες χώρες της Ευρωπαϊκής Ένωσης, είναι λιγότερα έργα. Κύριε Υπουργέ, θέλω να μου πείτε εσείς το νούμερο, για να καταλάβετε πόσο μείον είναι λόγω της εθνικής συμμετοχής. Πάμε στο δεύτερο, κύριε Υπουργέ. Υπάρχει ένα σύστημα, αγαπητοί συνάδελφοι, το ΟΠΣ, το Ολοκληρωμένο Πληροφοριακό Σύστημα. Είναι πολύ απλό. Δεν μπορεί να το αλλάξει κανένας. Εγώ σας καταθέτω αυτό που έχω από τις 7-1-2015. Θέλω να μου καταθέσετε το δικό σας, το σημερινό. Λέει ότι για το ΕΣΠΑ 2007-2013 μαζί με το «INTERREG» και όλα αυτά, είχαν δοθεί για το ΕΣΠΑ 2007-2013- ήταν πληρωμές από την Τράπεζα της Ελλάδος, όπως ξέρετε, κύριε Χαρίτση, δεν είναι δικό μου νούμερο -17,4 δισεκατομμύρια. Το καταθέτω στα Πρακτικά. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας παρακαλώ να μας καταθέσετε το ΟΠΣ σημερινής ημερομηνίας και να μας πείτε σε ποιο σημείο έχουν φτάσει σήμερα οι πληρωμές στο ΕΣΠΑ 2007-2013 σε απόλυτους αριθμούς. Εγώ δεν ξέρω πόσο είναι. Περιμένω από εσάς, κύριε Υπουργέ, να μου το πείτε στη δευτερολογία σας. Εγώ κατέθεσα τον αριθμό. Στο ΟΠΣ είναι 17,473 δισεκατομμύρια. Είναι στοιχεία πληρωμών με ημερομηνία 7-1-2015. Σας καλώ να καταθέσετε το σημερινό χαρτί. Δεύτερον, κύριε Υπουργέ, θέλω να σας πω το εξής, γιατί γράφονται διάφορα για 6,8 δισεκατομμύρια για το Πρόγραμμα Επενδύσεων και όλα αυτά, ότι απορροφήσατε το Πρόγραμμα Δημοσίων Επενδύσεων. Θέλω να κάνω μια παράκληση σε εσάς προς τον κ. Κορκολή. Έκανα μια ερώτηση στον κ. Κορκολή μαζί με άλλους συναδέλφους και μας αποστέλλει απάντηση τα στοιχεία που θέλουμε να βρούμε να τα ψάξουμε στη «ΔΙΑΥΓΕΙΑ». Κύριε Υπουργέ, θα επανακαταθέσω την ερώτηση και εύχομαι και ελπίζω ότι, όταν ένας Βουλευτής ρωτάει, δεν τον στέλνουμε στη «ΔΙΑΥΓΕΙΑ» για να βρει τα στοιχεία, του τα στέλνουν οι Υπηρεσίες και ο αρμόδιος, ο κ. Κορκολής. Επειδή έχει υπογραφή του κ. Κορκολή - το καταθέτω παρακαλώ για τα Πρακτικά - να μας δώσετε τα στοιχεία, για να δούμε πού πήγαν τα λεφτά. [[Στο σημείο αυτό ο Βουλευτής κ. Οδυσσέας Κωνσταντινόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα στο ΕΣΠΑ 2014-2020, που έχετε πάλι ΟΠΣ, θέλω να σας πω ότι οι πληρωμές αυτήν τη στιγμή δεν ξεπερνούν τα 230 εκατομμύρια, από τα οποία τα 30 εκατομμύρια είναι τεχνική βοήθεια. Για όσους ξέρουν η τεχνική βοήθεια τι είναι - τα 30 εκατομμύρια - θα είχατε…
Ένα δισεκατομμύριο.
Φέρτε μου το ΟΠΣ. Σας παρακαλώ, φέρτε τις πληρωμές του ΟΠΣ. Κύριε Υπουργέ, εγώ έχω καλή διάθεση. Φέρτε τι έχει καταχωρισθεί στο ΟΠΣ, στο Ολοκληρωμένο Πληροφοριακό Σύστημα. Κύριε Υπουργέ, είστε πάντα χαλαρός, είστε λίγο στη λογική: γενικόλογα, λίγο κρασί, λίγο θάλασσα και το κορίτσι μου και όλα μαζί και θα μπορούμε να τα βρίσκουμε και, εντάξει, και από εδώ «αδέλφια μου, αλήτες, πουλιά» και όλα αυτά. Σας λέω κάτι πολύ απλό. Κύριε Υπουργέ, εγώ λέω…
Αυτά είναι τα νούμερα. Ή είναι 300.000 ή είναι ένα δισεκατομμύριο.
Μα, αυτό σας λέω. Κύριε Υπουργέ, εγώ θέλω εσάς να πιστέψω. Εσάς πιστεύουμε. Φέρτε μας το σημερινό ΟΠΣ για το 2014-2020 να δούμε τι πληρωμές έχετε και να καταλάβουμε.
Να ολοκληρώνουμε σιγά σιγά, σας παρακαλώ.
Όπως είπατε τα νούμερα: 17,4 δισεκατομμύρια δώσαμε στις 5-1-2015. Εσείς λέτε ότι απορροφήσατε άλλα 6 δισεκατομμύρια. Και πολύ καλά κάνατε. Και θέλουμε να βοηθήσουμε σε αυτό. Εμείς λίγο πριν από το τέλος του χρόνου σάς είπαμε να έρθουμε και στο Υπουργείο, κύριε Υπουργέ, για να σας στηρίξουμε και να σας πούμε απόψεις. Δεν μας καλέσατε, δεν υπάρχει κανένα πρόβλημα. Θέλουμε να μας πείτε πού πήγαν τα 6 δισεκατομμύρια. Πού τα πήγατε; Πού έγιναν οι πληρωμές; Για να καταλάβει και ο κόσμος τι ακριβώς έχει γίνει. Δεν σας ζητάμε τίποτα άλλο. Φέρτε το ΟΠΣ, ζητήστε από τους συνεργάτες σας - ο κ. Χαρίτσης τα ξέρει αυτά - να μας εκτυπώσουν το σημερινό Πληροφοριακό Σύστημα, για να δούμε πού βρισκόμαστε. Κύριε Υπουργέ, επειδή στον προϋπολογισμό στη σελίδα 89 του ΠΔΕ έχετε βάλει ότι οι νομικές υπερδεσμεύσεις δυστυχώς είναι 0,7 δισεκατομμύριο, για έργα κάτω από 5 εκατομμύρια, γιατί όπως ξέρετε το ΕΣΠΑ 2007-2013 πληρώθηκε, δεν υπάρχει άλλος λογαριασμός και ο λογαριασμός του ΕΣΠΑ, όπως εσείς συμφωνήσατε με την Ευρωπαϊκή Επιτροπή, είναι ξεχωριστός, κλειδωμένος λογαριασμός, φοβούμαι πάρα πολύ ότι έχετε να κάνετε πληρωμές, έχετε νομικές δεσμεύσεις 7,4 δισεκατομμύρια και έχετε 5,2 δισεκατομμύρια. Σας λείπουν γύρω στα 2 δισεκατομμύρια. Διαψεύστε με. Αναφέρομαι σε έργα κάτω από 5 εκατομμύρια. Μπορεί να κάνουμε λάθος. Φοβούμαι πάρα πολύ ότι θα έχετε για τα επόμενα δύο χρόνια υποχρεώσεις 2 δισεκατομμύρια από το εθνικό σκέλος και όχι από το συγχρηματοδοτούμενο, γιατί το συγχρηματοδοτούμενο δεν υπάρχει, υπάρχει μόνο για το 2014-2020. Σας παρακαλώ να καταθέσετε αυτά τα στοιχεία, για να μπορέσουμε να βοηθήσουμε και να μας βοηθήσετε και να καταλάβει ο κόσμος τι ακριβώς έχει να κάνει η Κυβέρνηση το επόμενο χρονικό διάστημα. Ελπίζω τα στοιχεία που σας ζήτησα να τα δώσετε, για να μπορέσουμε όλοι να κατανοήσουμε τι έχει συμβεί στο ΕΣΠΑ. Σας ευχαριστώ πολύ.
Σας ευχαριστώ, κύριε Κωνσταντινόπουλε. Προχωρούμε με τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Εμμανουήλ Συντυχάκη για έξι λεπτά.
Ευχαριστώ, κύριε Πρόεδρε. Τόσο η σημερινή Κυβέρνηση όσο και οι προηγούμενες, της Νέας Δημοκρατίας και του ΠΑΣΟΚ, ομολογουμένως καλλιέργησαν πάρα πολλές αυταπάτες και προσδοκίες, ότι το ΕΣΠΑ είναι ένα εργαλείο ανάπτυξης που θα οδηγήσει την ελληνική οικονομία έξω από την κρίση. Μάλιστα την περασμένη επταετία η Ελλάδα πήρε 20 δισεκατομμύρια ευρώ. Το ερώτημα είναι αυτή η χρηματοδότηση, αυτός ο πακτωλός, εμπόδισε σε τίποτα την εκδήλωση της καπιταλιστικής κρίσης; Ανέκοψε τη συντριβή των επαγγελματιών, των βιοτεχνών, των εμπόρων, των φτωχών αγροτών; Απέτρεψε μήπως τις περικοπές στους μισθούς; Βελτίωσε τους όρους ζωής του λαού; Όχι. Αντίθετα, οι χρηματοδοτήσεις συμπληρωματικά προστέθηκαν στις φοροαπαλλαγές, τις επιδοτήσεις, τα άλλα προνόμια στην πλουτοκρατία, συντέλεσαν εν τέλει στην υπερσυσσώρευση κεφαλαίων, που τελικά αποτέλεσαν και την αιτία της κρίσης. Μας μιλήσατε για απορροφητικότητα 5 δισεκατομμυρίων ευρώ. Ωραία. Σε τι θα ωφεληθεί ο εργάτης, ο αγρότης, ο μικρομεσαίος; Σε τίποτα δεν πρόκειται να ωφεληθεί μέσα απ' αυτήν την ιστορία. Και τώρα έρχεται η Κυβέρνηση και μας λέει ότι τα χρήματα αυτά πάνε για την ενίσχυση της ανάπτυξης, της ανταγωνιστικότητας, της εξωστρέφειας και τη μετάβαση στην καινοτόμα επιχειρηματικότητα. Αυτά έλεγαν το ΠΑΣΟΚ και η Νέα Δημοκρατία. Δεν λένε κάτι διαφορετικό. Μόνο που αυτά αποτελούν και τις αξιώσεις που έχουν καταθέσει φορείς του κεφαλαίου, όπως ο Σύνδεσμος Ελλήνων Βιομηχάνων. Όταν σας λέγαμε: «Χρηματοδοτήστε από το Πρόγραμμα Αγροτικής Ανάπτυξης τη «Βιομηχανία Ζάχαρης»», κοινοτική χρηματοδότηση, «να δοθούν για να αναστηλωθεί η «Βιομηχανία Ζάχαρης»», εσείς λέγατε: «Δεν γίνεται, δεν είναι επιλέξιμη». Αυτές, λοιπόν, οι χρηματοδοτήσεις αποτελούν τον βασικό πυλώνα χρηματοδότησης για την ενίσχυση ανταγωνιστικότητας και κερδοφορίας των μονοπωλιακών ομίλων, εγχώριων, ευρωενωσιακών, με βάση τις κατευθύνσεις που θέτει κάθε φορά η στρατηγική της Ευρωπαϊκής Ένωσης και τώρα η αντιλαϊκή ατζέντα της στρατηγικής «Ευρώπη 2020». Πρόκειται για κατευθύνσεις που συνδιαμορφώνουν και εξειδικεύουν οι ελληνικές κυβερνήσεις. Μάλιστα ετοιμάζετε και ολόκληρο οπλοστάσιο με αναπτυξιακούς νόμους, επενδυτικές, φορολογικές και δανειακές διευκολύνσεις, νομοσχέδιο για να γίνει ευάερο και ευήλιο το κλίμα, νομοσχέδιο με νομιμοποίηση αδήλωτων κεφαλαίων, με κύριο στόχο να διοχετεύσετε χρήματα του νέου ΕΣΠΑ 2014-2020 στους επιχειρηματικούς ομίλους. Τα χρήματα αυτά, όμως, κυρίες και κύριοι, δεν πέφτουν από τον ουρανό. Είναι χρήματα που βγήκαν με το αίμα και τον ιδρώτα του λαού και δίνονται συμπληρωματικά των φοροαπαλλαγών και των επιδοτήσεων της πλουτοκρατίας. Αποδέκτης αυτών των ευρωπαϊκών πόρων είναι σίγουρο ότι δεν είναι ο λαός. Μάλιστα θα σας πω ότι, από το 1980 μέχρι σήμερα, 360 δισεκατομμύρια δόθηκαν από κοινοτικά πακέτα. Πού πήγαν; Ωφελήθηκε ο λαός σε τίποτα; Όχι. Ωφελήθηκαν οι μονοπωλιακοί όμιλοι. Αντιμετωπίστηκαν μήπως οι περιφερειακές ανισότητες, οι κλαδικές ανισομετρίες; Υπήρξε άμβλυνση των κοινωνικών ανισοτήτων; Αντιμετωπίστηκαν μία σειρά σημαντικές ανάγκες, που θα βελτίωναν την ποιότητα ζωής της εργατικής λαϊκής οικογένειας; Πού είναι, λοιπόν, αυτή η ανάπτυξη, την οποία επαγγέλλονταν η Νέα Δημοκρατία και το ΠΑΣΟΚ κι επαγγέλλεται τώρα και η συγκυβέρνηση ΣΥΡΙΖΑ - ΑΝΕΛ; Τα λεφτά αυτά δεν έγιναν ούτε θα γίνουν αντιπλημμυρικά έργα, σχολεία, νοσοκομεία, υποδομές που έχει ανάγκη ο λαός ούτε θα ενισχυθούν οι κοινωνικές δομές των δήμων, ούτε για τη δασοπροστασία ούτε για να νερά ούτε για τα εγγειοβελτιωτικά έργα. Δεν πήγε το παραμικρό κονδύλι για την αντισεισμική θωράκιση μιας σεισμογενούς χώρας. Πόσα δόθηκαν, αλήθεια, σε περιφέρειες, όπως στη δυτική Ελλάδα ή στην Περιφέρεια Κρήτης - σεισμογενείς περιοχές - και αλλού; Πόσα είναι τα σχολεία που είναι χτισμένα τη δεκαετία του 1920, του 1930 και του 1950 κι όμως λειτουργούν κι έχουν μέσα παιδιά; Αυτά, όμως, δεν είναι επιλέξιμα έργα, κατά συνέπεια δεν είναι χρηματοδοτούμενα. Τους κανόνες και τις προτεραιότητες τους βάζουν τα συμφέροντα και οι ανάγκες των μονοπωλιακών ομίλων. Κι από αυτή τη διαδικασία δεν κερδίζει όλη η Ελλάδα. Κερδίζει το κεφάλαιο και οι καπιταλιστές. Αυτή είναι η ανάπτυξη που επαγγέλλεστε όλοι σας. Κυρίες και κύριοι, είναι γνωστό ότι το ΕΣΠΑ 2007-2013 έληξε στις 32-12-2015, χωρίς καμμία άλλη παράταση ή πρόγραμμα γέφυρας, που θα μεταφέρει στο Σύμφωνο Εταιρικής Σχέσης 2014-2020 το υπόλοιπο της χρηματοδότησης έργων που δεν κατάφεραν να την απορροφήσουν ολόκληρη για οποιονδήποτε λόγο. Αντίθετα, μόνο στον βαθμό που σε ένα έργο ολοκληρώθηκε μέρος εργασιών, που μπορεί να θεωρηθεί αυτοτελές, μόνο τότε το υπόλοιπο του έργου, που θα είναι για τον ίδιο λόγο αυτοτελές, θα μπορεί να ενταχθεί στο Σύμφωνο Εταιρικής Σχέσης, στον βαθμό που θα πληροί τα νέα, πιο αυστηρά, μα πραγματικά πολύ πιο αυστηρά κριτήρια επιλεξιμότητας και αιρεσιμότητας του Συμφώνου Εταιρικής Σχέσης. Αυτή η πραγματικότητα μεταφράζεται σε απένταξη έργων. Μισοτελειωμένα έργα, με αμφίβολη προοπτική ολοκλήρωσης, αποποίησης αποζημιώσεων και σε απλήρωτους εργαζομένους για τελεσθείσες εργασίες. Μάλιστα, αντίστοιχη ερώτηση έχουμε καταθέσει κι εμείς, κύριε Υπουργέ, στις 18 Δεκεμβρίου και αναμένουμε τις απαντήσεις σας. Ο πραγματικός αριθμός των έργων ΕΣΠΑ που έχει διακοπεί η χρηματοδότησή τους είναι άγνωστος. Θα συμφωνήσουμε ότι καταγράφονταν έργα με 156 ευρώ. Σε αυτήν την κατηγορία, όμως, είναι τα τριακόσια πενήντα έργα των δήμων που αποσπάστηκαν το 2013 με κυβερνητική απόφαση από τα ΠΕΠ περιφερειών και μεταφέρθηκαν στην «ΕΕΤΑΑ Α.Ε.», ανώνυμη εταιρεία του Υπουργείου Εσωτερικών, με συνυπευθυνότητα της ΚΕΔΕ. Σε πολλά από αυτά τα έργα διακόπηκε η χρηματοδότηση, με ευθύνη της Κυβέρνησης, μετά τον Απρίλη του 2015 για ένα εξάμηνο και συνεχίστηκε μέσα στον Οκτώβρη. Αντίστοιχη εμπλοκή πληρωμών, περίπου τετράμηνη, υπήρξε το καλοκαίρι του 2014. Συνέπεια της στάσης πληρωμών ήταν η διακοπή των εργασιών και η καθυστέρηση χρονοδιαγραμμάτων για διάστημα έξι έως δέκα μηνών. Θα σας φέρω το παράδειγμα από τη δική μου περιοχή. Ένα ιστορικό σχολείο του Ηρακλείου, το Καπετανάκειο, χρηματοδοτούμενο από το ΕΣΠΑ, εδώ και επτά χρόνια είναι γιαπί και επτά χρόνια οκτακόσιοι μαθητές κάνουν μάθημα στα κοντέινερ, στον χώρο της αυλής, ακριβώς γι' αυτούς τους λόγους που σας ανέφερα. Η Κυβέρνηση άσκησε έναν χονδροειδή εκβιασμό. Με την πίεση να προλάβει να απορροφηθεί ό,τι μπορούσε από το ΕΣΠΑ μέχρι 31-12-2015 και να αποφύγει την απένταξη, απαιτούσε να ολοκληρωθούν μέσα σε ένα δίμηνο όσα δεν έγιναν στο δεκάμηνο της στάσης πληρωμών, διαδικασία η οποία σε πάρα πολλές περιπτώσεις είναι ανέφικτη, για καθαρά τεχνικούς λόγους. Αυτή η πραγματικότητα μεταφράζεται σε τεράστια πίεση προς τους αυτοαπασχολούμενους και τους μικρούς εργολάβους, που δεν έχουν τη δυνατότητα να ολοκληρώσουν τα έργα και θα αντιμετωπίσουν τη χρεοκοπία, με σημαντικές, αρνητικές συνέπειες. Οι μεγαλοεργολάβοι έχουν «δέσει τον γάιδαρό τους». Όπως δείχνει και η νέα αναθεώρηση συμβάσεων της σύμπραξης δημόσιου και ιδιωτικού τομέα, έχουν τη δυνατότητα διαπραγμάτευσης και πρόσθετης χρηματοδότης από τον κρατικό προϋπολογισμό και δεν απειλούνται με διακοπή της χρηματοδότησης. Άλλωστε, το παράθυρο για επανένταξη στο νέο ΣΕΣ μπορεί να αξιοποιηθεί σε τέτοιες περιπτώσεις. Πρακτικά, ένα μεγάλο έργο μπορεί εύκολα να τμηθεί σε μικρότερα αυτοτελή κομμάτια, ορισμένα από τα οποία θα ενταχθούν στο νέο πρόγραμμα χρηματοδότησης. Αντίθετα, τα μικρά έργα, που αφορούν αυτοαπασχολούμενους, μικροεργολάβους, δεν μπορούν να κατατμηθούν και σε επιμέρους αυτοτελή κομμάτια. Την ίδια στιγμή κυκλοφορούν και διάφορες φήμες - και πρέπει να δώσετε μία απάντηση σε αυτό - πώς μεγαλοεργολάβοι, με οικονομική άνεση και μεγαλύτερες προσβάσεις στον κρατικό μηχανισμό, θα διευκολυνθούν για να προλάβουν, εμφανίζοντας έτσι εικονικούς λογαριασμούς ως εκτελεσθείσες εργασίες, οι οποίες δεν θα έχουν γίνει, αλλά θα γίνουν αυτό το χρονικό διάστημα, δηλαδή από 1-1-2016, για να εισπράξουν προνομιακά κονδύλια από το ΕΣΠΑ. Πρέπει να μας δώσετε μία απάντηση σε αυτό. Τέλος, καθώς το ύψος των συμβάσεων φαίνεται να ξεπερνά τα διαθέσιμα του ΕΣΠΑ, αρκετές εργασίες που έγιναν μέχρι 31 Δεκεμβρίου μάλλον δεν θα μπορέσουν να πληρωθούν. Είναι πιθανό επίσης, να μείνουν απλήρωτες και μετέωρες οι εργασίες, οι οποίες, λόγω της προαναφερθείσας κατάστασης, εκτελέστηκαν από 4-12-2015 έως 31-12-2015. Και σε αυτά τα ζητήματα θα πρέπει να μας δώσετε απάντηση. Όπως επίσης και στο πώς θα διασφαλίσετε την καταβολή των κονδυλίων για όλες τις συμβάσεις του ΕΣΠΑ, οι οποίες αφορούν αυτοαπασχολούμενους και μικροεργολάβους. Είναι η ίδια κατάσταση με τους εργαζόμενους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Οι μεγαλοεργολάβοι βρήκαν την ευκαιρία να εντείνουν αυτό το καθεστώς ανασφάλειας με διάφορες διαρροές - οι οποίες δίνουν και παίρνουν - για σταμάτημα της χρηματοδότησης του ΕΣΠΑ, για πάγωμα της εξόφλησης εκτελεσμένων εργασιών, για προβλήματα στη χρηματοδότηση των έργων. Παράλληλα γίνεται σταδιακή μείωση του προσωπικού, παρ' όλο που υπάρχει ανεκτέλεστο έργο, όπως είναι η Ιονία Οδός, οι εργαζόμενοι υποχρεώνονται σε καθυστέρηση μηνών των δεδουλευμένων τους - Καλλίδρομο, Ακράτα - και υποχρεώνονται σε αναγκαστικές άδειες και σε εκ περιτροπής εργασία - όπως στη Γραμμή 3 του μετρό Αιγάλεω - Πειραιά - , με πρόσχημα τη μη επιστροφή ΦΠΑ. Όλα αυτά, λοιπόν, είναι ένα μέρος της συνολικότερης κυβερνητικής πολιτικής, στο πλαίσιο της πολιτικής που εφαρμόζει η Ευρωπαϊκή Ένωση και δίνει τις οδηγίες και τις εντολές. Ως Κομμουνιστικό Κόμμα Ελλάδας, έχουμε πει πάρα πολλές φορές - και αποδεικνύεται - πως μόνο ένας ενιαίος κρατικός φορέας κατασκευών μιας εργατικής, λαϊκής εξουσίας και οικονομίας με επιστημονικό, κεντρικό, περιφερειακό, τοπικό σχεδιασμό, με κοινωνικοποιημένη την παραγωγή μπορεί να ικανοποιήσει πλήρως τις συνδυασμένες λαϊκές ανάγκες, εξασφαλίζοντας προτεραιότητες στα έργα, με γνώμονα τις εργατικές, λαϊκές ανάγκες. Και σε αυτό το σημείο με αφορμή τις Σκουριές θα ήθελα να σας πω ότι αποκτάει επικαιρότητα η θέση του ΚΚΕ, ότι, δηλαδή, ο ορυκτός πλούτος πρέπει να είναι λαϊκή κοινωνική περιουσία και ορισμένοι πάνω σε αυτήν την πρόταση του ΚΚΕ - γιατί δεν έχουν απάντηση - ρίχνουν λάσπη, παραποιώντας αυτήν τη θέση. Πρέπει, λοιπόν, να είναι λαϊκή, κοινωνική περιουσία ο ορυκτός πλούτος, όλος αυτός ο πλούτος που διαθέτει σήμερα η χώρα μας. Γιατί εάν ήταν πραγματικά λαϊκή, κοινωνική περιουσία ο χρυσός στις Σκουριές, και τα εργασιακά δικαιώματα των εργαζομένων θα μπορούσαν να προστατευθούν και να μην καταστρέφεται η περιοχή. Γιατί ακριβώς ένας τέτοιος σχεδιασμός υποτάσσεται στις πραγματικές ανάγκες που έχει ο λαός. Ευχαριστώ, κύριε Πρόεδρε, για την ανοχή.
Ευχαριστούμε τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Συντυχάκη. Πριν προχωρήσουμε, θα ήθελα να κάνω μία ανακοίνωση προς το Σώμα. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στον εκπαιδευτικό πρόγραμμα: «1974: Η αποκατάσταση της δημοκρατίας», που οργανώνει το Ίδρυμα της Βουλής, είκοσι δύο μαθήτριες και μαθητές, καθώς και δύο συνοδοί εκπαιδευτικοί από το 5ο Γενικό Λύκειο Ηλιούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, οι Υπουργοί Οικονομίας, Ανάπτυξης και Τουρισμού, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υποδομών, Μεταφορών και Δικτύων, Ναυτιλίας και Νησιωτικής Πολιτικής, η Αναπληρώτρια Υπουργός Οικονομίας, Ανάπτυξης και Τουρισμού και ο Υφυπουργός Εξωτερικών κατέθεσαν στις 15-01-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων». Παραπέμπεται στην αρμόδια Διαρκή Επιτροπή. Συνεχίζουμε με τον Κοινοβουλευτικό Εκπρόσωπο από το Ποτάμι, κ. Σπυρίδωνα Δανέλλη. Ορίστε, κύριε συνάδελφε, έχετε τον λόγο για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, είναι διαχρονική η παθογένεια που χαρακτηρίζει την αξιοποίηση των ευρωπαϊκών πόρων, των πόρων από τα ευρωπαϊκά διαρθρωτικά ταμεία, τα οποία εισέρρευσαν στη χώρα μας τα τελευταία χρόνια, λόγω της συμμετοχής μας στην ΕΟΚ, πριν, και στη συνέχεια στην Ευρωπαϊκή Ένωση. Η παθογένεια αυτή έγκειται στην αδυναμία της Ελλάδας να φθάσει σε έναν ολοκληρωμένο σχεδιασμό, σχεδιασμό έργων και δράσεων που να τα διακρίνει ένας συνεκτικός ιστός και μία ιεράρχηση. Δεν αξιοποιήσαμε τους ευρωπαϊκούς πόρους, όπως έκαναν άλλοι, προκειμένου τα έργα και οι δράσεις να διαρθρώνονται μεταξύ τους, έτσι ώστε να δημιουργούν μια προστιθέμενη αναπτυξιακή αξία. Αυτή ήταν και η φιλοσοφία, εξάλλου, όλων των πόρων των ευρωπαϊκών διαρθρωτικών ταμείων, με αποτέλεσμα βεβαίως να έχουμε και απώλεια πόρων στο τέλος κάθε προγραμματικής περιόδου, αλλά και ανορθολογική και αναποτελεσματική αξιοποίηση των ευκαιριών που είχαμε. Είναι χαρακτηριστικό, επίσης, πως μιλούσαμε πάντα και εξακολουθούμε να μιλάμε για απορροφητικότητα και όχι για αξιοποίηση και αυτό δεν είναι τυχαίο. Άλλες πλευρές της παθογένειας είναι η ανεπάρκεια και η αδυναμία της κρατικής μηχανής. Παρά τις φιλότιμες προσπάθειες και την ικανότητα στελεχών της δημόσιας διοίκησης, δεν υπήρξε ποτέ ένα συγκεκριμένο πλαίσιο με αξιοκρατικές και ορθολογικές δομές. Ακόμη και σε αυτό το ατελές πλαίσιο υπήρξαν επιπλέον παρεμβάσεις, οι οποίες δεν επέτρεψαν ποτέ να λειτουργήσει ολοκληρωμένα και αποτελεσματικά. Η γραφειοκρατία, η ανεπάρκεια στελεχιακού δυναμικού και οι συνεχείς έξωθεν πολιτικές παρεμβάσεις επέτειναν πάντα το πρόβλημα. Σήμερα στην πιο κρίσιμη και προβληματική περίοδο για τη χώρα οι ευρωπαϊκοί πόροι είναι οι μόνοι σίγουροι πόροι για επενδύσεις και προώθηση δράσεων και έργων που έχει ανάγκη όσο ποτέ η χώρα. Και όμως, φαινόμαστε αδύναμοι να διδαχθούμε από τα λάθη του παρελθόντος, ώστε να τους αξιοποιήσουμε με αποτελεσματικότητα. Και αυτό στη σημερινή συγκυρία είναι εγκληματικό βέβαια. Είχαμε καταφέρει πριν από λίγα χρόνια μέσα στη διάρκεια και την κλιμάκωση της κρίσης να τροποποιήσουμε τον ευρωπαϊκό κανονισμό, ώστε η χώρα μας - μόνη αυτή, δεν συνέβη με τις άλλες χώρες που μπήκαν στις περιπέτειες των προγραμμάτων στήριξης - να απαιτείται να καταβάλει το χαμηλότερο ποσοστό ιδίας συμμετοχής για τα συγχρηματοδοτούμενα έργα, ποσοστό που έφθασε στο τέλος της τρέχουσας περιόδου να μηδενιστεί. Παρ' όλα αυτά, δεν είμαστε σε θέση να απορροφήσουμε ούτε καν αυτούς τους σωτήριους πόρους με αυτές τις συνθήκες. Κλείνει η περίοδος του ΕΣΠΑ με απόλυτη ανάγκη όσο ποτέ πόρων. Η σημερινή δυσμενής οικονομική συγκυρία, αλλά και η αναπτυξιακή λογική του νέου ΕΣΠΑ απαιτούν τη δυναμική εκκίνηση της νέας προγραμματικής περιόδου με την άμεση ενεργοποίηση εκείνων των επιχειρησιακών προγραμμάτων που θα επέτρεπαν την επανεκκίνηση της οικονομίας μέσω της διευκόλυνσης του μετασχηματισμού του παραγωγικού ιστού της χώρας, την ολοκλήρωση των υποδομών, αλλά και τη μεταρρύθμιση του θεσμικού περιβάλλοντος, ώστε να δημιουργηθούν επιτέλους οι συνθήκες του ενάρετου κύκλου της βιώσιμης ανάπτυξης. Η πρόβλεψη αυτή, δυστυχώς, δεν δικαιώνεται στην πράξη και μακάρι, αγαπητέ κύριε Υπουργέ, να ίσχυαν οι διαβεβαιώσεις σας και η αισιόδοξη ματιά την οποία μας περιγράψατε για τις προσπάθειες, τις δράσεις και τα αποτελέσματα των προσπαθειών. Μακάρι, για το καλό της πατρίδας μας και όλων ημών! Αντιθέτως, στα τέσσερα από τα πέντε επιχειρησιακά προγράμματα, τα οποία θα μπορούσαν να συμβάλουν στην επανεκκίνηση της οικονομίας, παρατηρείται προσχηματική ενεργοποίηση, προδημοσιεύσεις προσκλήσεων ή προσκλήσεις για έργα κατάρτισης. Στην ιστοσελίδα μάλιστα - και είναι χαρακτηριστικό αυτό - του επιχειρησιακού προγράμματος «Ανταγωνιστικότητα, Επιχειρηματικότητα και Καινοτομία», το ΕΠΑνΕΚ, εμφανίζεται σήμερα προειδοποίηση που αναφέρει χαρακτηριστικά: «Προσοχή, δεν έχει ξεκινήσει η υποβολή προτάσεων επενδύσεων σε προγράμματα του ΕΠΑνΕΚ, ΕΣΠΑ 2014-2020». Σημειώνουμε ότι κεντρικός στρατηγικός στόχος του ΕΠΑνΕΚ είναι η ενίσχυση της ανταγωνιστικότητας και της εξωστρέφειας των επιχειρήσεων, η μετάβαση στην ποιοτική επιχειρηματικότητα με αιχμή την καινοτομία και την αύξηση της εγχώριας προστιθέμενης αξίας, κάτι που έχουμε ανάγκη όσο ποτέ. Από τον κατάλογο πράξεων, δηλαδή τον κατάλογο των ενταγμένων έργων του ΕΣΠΑ 2014-2020 ανά επιχειρησιακό πρόγραμμα και ανά ταμείο, προκύπτει ότι στο νέο ΕΣΠΑ έχουν ενταχθεί μόνο εξήντα τέσσερα έργα - αυτά ήταν τα διαθέσιμα στοιχεία ως τις 6 Νοεμβρίου 2015- που είναι στο σύνολό τους έργα ΕΚΤ, τα περισσότερα έργα phasing του επιχειρησιακού προγράμματος «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση», καθώς και ορισμένα των περιφερειακών προγραμμάτων. Ο συνολικός προβλεπόμενος προϋπολογισμός των έργων είναι περίπου 223 εκατομμύρια ευρώ με υλοποίηση έως το τέλος του 2017. Παράλληλα, η νέα προγραμματική περίοδος έχει υπερφορτωθεί με έργα που είχαν προγραμματιστεί για το 2007-2013, δηλαδή την προγραμματική περίοδο που έληξε, προενταγμένα μεταφερόμενα, τα οποία δεν υλοποιήθηκαν είτε διότι εν τω μεταξύ άλλαξαν οι πολιτικές προτεραιότητες είτε διότι - σύνηθες φαινόμενο - δεν ήταν ώριμα, προκειμένου να υπάρξουν εμπροσθοβαρείς δράσεις στο επόμενο πρόγραμμα. Με αυτόν τον τρόπο μεταφέρεται παράλληλα ο αναποτελεσματικός και σε πολλές περιπτώσεις άστοχος προγραμματισμός των προηγουμένων χρόνων. Ωστόσο, παρά τις αρχικές εξαγγελίες για εκκαθάριση του νέου ΕΣΠΑ από τον άστοχο προγραμματισμό, καμμία ουσιαστική μέριμνα δεν υπήρξε, ώστε να «εξορθολογικοποιηθεί». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω σε μισό λεπτό, κύριε Πρόεδρε. Τα έργα που μεταφέρονται στο ΣΕΣ 2014-2020 ως έργα phasing, προϋπολογισμού περίπου 5,6 δισεκατομμυρίων ευρώ, αποστερούν προφανώς τη χώρα από το αντίστοιχο ποσό, μειώνοντας έτσι τους προγραμματιζόμενους ευρωπαϊκούς πόρους κατά τη διάρκεια της τρέχουσας δημοσιονομικής περιόδου 2014-2020. Αδράνεια και ανεπάρκεια οδήγησαν στη μη έγκαιρη, σύμφωνα με τον ευρωπαϊκό κανονισμό, υποβολή του αιτήματος παράτασης για έργα που μας ακολουθούν από το μακρινό Γ΄ Κοινοτικό Πλαίσιο Στήριξης. Εδώ υπάρχουν, βεβαίως, ευθύνες στην προηγούμενη κυβέρνηση, η οποία έπρεπε εγκαίρως να καταθέσει το αίτημα πριν λήξει η περσινή χρονιά. Οι εκλογές, όμως, μας έφεραν αλλού. Στη συνέχεια υπήρξε αδράνεια και από τη δική σας πλευρά. Έτσι, λοιπόν, τα ημιτελή έργα θα πρέπει να ολοκληρωθούν, όσα πρέπει να ολοκληρωθούν, από εθνικούς πόρους και υπάρχει και εμφανής κίνδυνος επιστροφής στις Βρυξέλλες σημαντικών πόρων. Κλείνοντας, για να διορθωθούν οι πανθομολογούμενες αστοχίες της προηγουμένης προγραμματικής περιόδου, αλλά και να απλοποιηθεί το πολυδαίδαλο οικοδόμημα υπηρεσιών και φορέων απαιτείται μια ολοκληρωμένη αναθεώρηση του ν.4314/2014, αντί των συνεχών επιμέρους και αποσπασματικών παρεμβάσεων και τροποποιήσεων. Και βέβαια, θα πρέπει να δημιουργηθούν οι προϋποθέσεις - και αυτό είναι το μεγάλο ζήτημα, το οποίο δεν αφορά μονάχα εσάς, ξεκινάει όμως από εσάς και είναι εξαιρετικά χρήσιμο - που θα μας επιτρέψουν να καταλήξουμε σε έναν ολοκληρωμένο σχεδιασμό, που βάσει αυτού του ολοκληρωμένου σχεδιασμού με αποτελεσματικό και επαρκή τρόπο να μπορέσουμε να αξιοποιήσουμε τους πόρους που θα έχουμε στη διάθεσή μας από εδώ και εμπρός. Σας ευχαριστώ.
Ευχαριστούμε τον κ. Δανέλλη, Κοινοβουλευτικό Εκπρόσωπο από το Ποτάμι. Τον λόγο έχει τώρα ο κ. Δημήτριος Καμμένος, Κοινοβουλευτικός Εκπρόσωπος από τους Ανεξάρτητους Έλληνες, για έξι λεπτά.
Ευχαριστώ πολύ, κύριε Πρόεδρε. Αγαπητοί συνάδελφοι, στον σύντομο χρόνο της ομιλίας μου θα πρέπει να εξηγήσω το τι ζήσαμε τα τελευταία σαράντα χρόνια, το τι παραλάβαμε και τι πρέπει να κάνουμε από εδώ και πέρα. Δυστυχώς, σε ανυπόστατα άρθρα της «BILD», η οποία είναι γνωστή για τον χαρακτήρα των άρθρων της και την αναξιοπιστία της, στηρίχθηκε και η αξιότιμος συνάδελφος στην Ευρωπαϊκή Επιτροπή κ. Σπυράκη και εκκίνησε ένα θέμα, το οποίο είναι παντελώς ανυπόστατο, το οποίο το υιοθέτησε άκριτα και το έφερε στη δημοσιότητα, έτσι ώστε να φέρει τη χώρα σε δύσκολη θέση. Νομίζω ότι αυτό ήταν μια πράξη ακραίας ανευθυνότητος εκείνη την περίοδο. Πάμε, όμως, να δούμε τι έχει συμβεί. Τα τελευταία σαράντα χρόνια διάσπαρτα στοιχεία - διότι δεν είναι εύκολο, είναι αδύνατο σε αυτό το δημόσιο, το οποίο είχε μάθει να λειτουργεί εντελώς άναρχα και χαοτικά, με απλό σκοπό και κίνητρο το να μη μπορεί ποτέ να υπάρξει έλεγχος σε οτιδήποτε σπαταλά σε σχέση με αυτά που εισπράττει από οποιαδήποτε πηγή χρηματοδότησης, να βρούμε το τελικό ύψος των επιδοτήσεων που έχουν έλθει στην Ελλάδα - μιλούν για περίπου 200 δισεκατομμύρια ευρώ συν όσα είναι να πάρουμε από εδώ και πέρα μέχρι το 2020. Ο κ. Καρβούνης, ο αξιότιμος Πρόεδρος της αντιπροσωπείας της Ευρωπαϊκής Επιτροπής στην Ελλάδα, έχει δώσει κάποια στοιχεία, όσα μπόρεσε και αυτός να ανασύρει από στοιχεία της Ένωσης. Μεσογειακά Ολοκληρωμένα Προγράμματα και ΕΣΠΑ είναι δεκάδες δισεκατομμύρια επιδοτήσεων, επίσης, προς τον αγροτικό τομέα και άλλες επιχορηγήσεις. Όλοι συμφωνούν ότι υπήρχε ένας πρόσκαιρος σχεδιασμός. Πιστεύω ότι σκοπός ήταν να μην υπάρχει ποτέ έλεγχος. Σύμφωνα με πρόσφατη μελέτη του ΕΛΙΑΜΕΠ για την Τράπεζα της Ελλάδας, από το 1981 έως το 2008 η Ελλάδα είχε λάβει από τα κοινοτικά ταμεία περί τα 91 δισεκατομμύρια ευρώ, ενώ το ποσό ξεπερνά τα 110 δισεκατομμύρια ευρώ, αν υπολογισθεί και το εν εξελίξει ΕΣΠΑ. Στον πίνακα που έχουμε από την Κομισιόν - θα καταθέσω τα στοιχεία, γιατί είναι επίσημα στοιχεία της Κομισιόν, αλλά θα σας τα διαβάσω, πολύ γρήγορα - φαίνεται ότι στα τριάντα χρόνια συμμετοχής μας στην Ευρωπαϊκή Ένωση από τα προγράμματα - πλαίσια, από τα Μεσογειακά Ολοκληρωμένα Προγράμματα μέχρι και τα εν εξελίξει ΕΣΠΑ, τα ποσά ανέρχονται σε 70,7 δισεκατομμύρια ευρώ. Το ποσό αυτό διπλασιάζεται, εάν υπολογιστούν οι τεράστιες επιδοτήσεις, χρηματοδοτήσεις αγροτικού τομέα, ο οποίος μόνο την τελευταία δεκαπενταετία είχε έσοδα άνω των 40 δισεκατομμυρίων ευρώ. Τι έγινε στην Ελλάδα; Έγινε πιο ανταγωνιστική; Φτιάξαμε δρόμους; Φτιάξαμε κάποιους δρόμους, αλλά δεν φτιάξαμε τους βασικούς. Φτιάξαμε, για να είμαστε ανταγωνιστικοί, σιδηροδρόμους που έπρεπε να φτιάξουμε για να διευκολύνουμε το εμπόριο και τις μεταφορές; Όχι. Φτιάξαμε λιμάνια; Δυστυχώς όχι. Μιλάω για τα τελευταία σαράντα χρόνια. Φτιάξαμε αεροδρόμια; Δυστυχώς όχι. Αναγκαζόμαστε τώρα να τα ιδιωτικοποιήσουμε, για να έρθει ένας επενδυτής να τοποθετήσει τα κεφάλαιά του μαζί με το ελληνικό δημόσιο, για να έχουμε ανταγωνιστικές μεταφορές στον κλάδο των αεροδρομίων. Καταντήσαμε με τα 200 δισεκατομμύρια ευρώ, τα οποία πέρασαν σε τσέπες επιτηδείων και κατέστησαν την Ελλάδα πρακτικά σήμερα μη ανταγωνιστική, στο να μην έχουμε ούτε πρωτογενή παραγωγή. Το 90% των προϊόντων μας πριν δεκαπέντε χρόνια θα μπορούσε - και μπορούσε - να κρατήσει και να απορροφηθεί στην ελληνική αγορά, πράγμα το οποίο δεν συμβαίνει αυτήν τη στιγμή. Οι ένοχοι είναι πάρα πολλοί. Και οι ένοχοι δεν είναι μόνο αυτοί που τα δίνουν, αλλά είναι κι αυτοί που τα παίρνουν. Πάντοτε χρειάζονται δύο σε μια απάτη και δεν φοβάμαι να το πω. Αν θέλετε, πάρτε το για τα Πρακτικά. Είναι τα στατιστικά για τις απορροφήσεις των ΕΣΠΑ των τελευταίων σαράντα ετών. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλα αυτά τα στοιχεία είναι πάρα πολύ σημαντικά, για να δούμε από εδώ και πέρα πώς αυτή η Κυβέρνηση κατάφερε μέσα στο μικρό αυτό χρονικό διάστημα να διοικήσει το κράτος. Διότι είχαμε ένα δίμηνο πολύ σκληρών διαπραγματεύσεων στην αρχή, το καλοκαίρι άλλο ένα τρίμηνο σκληρών διαπραγματεύσεων, είχαμε εκλογές, είχαμε εχθρούς, εσωτερικούς και εξωτερικούς σε κάθε βήμα της διαπραγμάτευσης, έπρεπε και να διαχειριστούμε ΕΣΠΑ, έπρεπε να διαχειριστούμε επιλεγμένα και προεπιλεγμένα προγράμματα που θα έπρεπε να περάσουν και στο ΕΣΠΑ, αλλά και στο πακέτο του κ. Γιούγκερ. Ήρθε εδώ ο κ. Κατάινεν, ο οποίος έκανε μια εξαιρετική ομιλία. Ήμασταν όλοι εκεί. Δώσαμε προτάσεις. Όλοι προσπαθούμε δημιουργικά να βοηθήσουμε και να βάλουμε επιλεγμένα έργα, αν θέλετε, επάνω στο πρόγραμμα και τον στρατηγικό σχεδιασμό της Ευρώπης, στον οποίο η Ελλάδα έχει πολύ σημαντικό ρόλο. Επίσης, πρέπει εδώ πέρα να κάνει αυτή η Κυβέρνηση έναν εθνικό στρατηγικό σχεδιασμό για τα επόμενα χρόνια ασχέτως με το ποιος θα είναι στην Κυβέρνηση. Εμείς βλέπουμε ότι θα είμαστε εμείς στην Κυβέρνηση, αλλά πάνω από όλα είμαστε όλοι Έλληνες. Ο σχεδιασμός των υποδομών δεν πρέπει να αποτυπώσει τα λάθη της προηγούμενης εικοσαετίας ή τριακονταετίας, να χαθούν τα χρήματα. Και είμαι σαφής σε αυτό που λέω. Αν κάποιος συνάδελφος μού βρει ένα έργο, το οποίο έχει επιδοτηθεί συγχρηματοδοτούμενο από την Ευρωπαϊκή Ένωση κι έχουμε το τελικό του κόστος, θα χαρώ πάρα πολύ να το δω. Δεν υπάρχει ούτε ένα. Γιατί; Διότι κανένα έργο δεν τελείωσε όπως ξεκίνησε. Υπήρχαν πάντοτε υπερτιμολογήσεις. Δεν υπάρχει έργο, το οποίο να έχει ξεκινήσει από το άλφα έως το ωμέγα και να τελειώσει όπως έχει προγραμματισθεί. Γι' αυτό έχουν απορροφηθεί τεράστια κονδύλια και γι' αυτό δεν προχώρησε ποτέ η ανταγωνιστικότητα στην ελληνική οικονομία. Για να προχωρήσει η ανταγωνιστικότητα πρέπει να υπάρχει σχεδιασμός και θα πρέπει όλοι οι φορείς μαζί με τα κόμματα τόσο στη Βουλή όσο και στο Ευρωκοινοβούλιο, τους εκπροσώπους της ελληνικής δημοκρατίας να βοηθούν, να δίνουν κατευθύνσεις και να μπορέσουμε να φέρουμε μια σταθερότητα στην ελληνική οικονομία κι όλα τα κόμματα να δίνουν προτάσεις δημιουργικές και να μην κάνουν στείρα αντιπολίτευση. Η απορρόφηση των κονδυλίων είναι μια χρυσή ευκαιρία από εδώ και πέρα, διότι η Ελλάδα δεν έχει άλλα περιθώρια, παρά μόνο να εκτιναχθεί μπροστά μαζί με το Πρόγραμμα Δημοσίων Επενδύσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Κι εμείς οι οικονομολόγοι ξέρουμε ότι με μια μείξη του ΠΤΔ μαζί με τις ιδιωτικές επενδύσεις και μεγάλο μέρος προσπάθειας που θα δώσει ο ελληνικός λαός μέσα από την πτώση αυτήν τη στιγμή, δυστυχώς του κατά κεφαλήν εισοδήματος αλλά και του κόστους που έχει ο εργοδότης - γιατί έχει χαμηλώσει το κόστος λόγω του μισθοδοτικού κόστους - θα πρέπει να είμαστε πιο ανταγωνιστικοί για να πάμε πιο μπροστά. Να κλείσω λίγο με την «ELDORADO GOLD». Η «ELDORADO GOLD» είναι μια εταιρεία, η οποία πρέπει να καταλάβει, μαζί με όλες τις επενδύσεις που γίνονται στην Ελλάδα - και αυτό το λέω και στους φίλους Γερμανούς, οι οποίοι θα ασχοληθούν με τα αεροδρόμια ή σε όποιον άλλον ξεκίνησε με τον «Αστέρα» ή, εύχομαι, σε όποιον με το καλό ξεκινήσει με το Ελληνικό - ότι η Ελλάδα δεν είναι Μπανανία ούτε υποσαχάρια Αφρική. Δεν είναι χώρα, στην οποία έχεις να κάνεις με έναν ηγέτη μιας φυλής, στον οποίον μιλάς, κλείνεις τη συμφωνία, κάνεις ό,τι θέλεις, τελειώνεις όποτε θέλεις, χρεώνεις ό,τι θέλεις και παραδίδεις ό,τι και όποτε θέλεις. Πρέπει να εκπληρώσει τις συμβατικές της υποχρεώσεις. Θα παραδώσω το επίσημο press release της «ELDORADO GOLD» στις 14 του μηνός, για να δείτε ότι όσα λένε δημόσια, δεν είναι ακριβώς αυτά που λένε στους μετόχους τους, γιατί είναι μια εισηγμένη εταιρεία. Είναι πάρα πολύ σημαντικό να λέει την αλήθεια. Λέει αλήθειες, αλλά λέει και κάποια πράγματα, τα οποία δεν έχει αναφέρει ποτέ στα ελληνικά ΜΜΕ και εξηγεί για όλες τις επενδύσεις της στην Ελλάδα πόσο σημαντικές είναι και πόσο θέλει να μείνει στην Ελλάδα. Βεβαίως, θα πρέπει να μείνει μέσα στο πλαίσιο του νόμου. Θα καταθέσω, επίσης, ένα χαρτί που ήρθε στα χέρια μου. Είναι εκδόσεως 4ης Αυγούστου 2014. Είναι από την Αποκεντρωμένη Διοίκηση Μακεδονίας - Θράκης, από το Τμήμα Ανάπτυξης και Διμερών Σχέσεων, Διεύθυνση Υδάτων. Στη δεύτερη σελίδα, για να μην μακρηγορήσω, διαβάζω κάτι που είναι πολύ σημαντικό, κύριε Πρόεδρε. Διαβάζω μία παράγραφο και τελειώνω. Επρόκειτο για μια γεώτρηση στις Σκουριές και λέει ότι «εξαιτίας των υπερβάσεων στις συγκεντρώσεις» - προσέξτε παρακαλώ - «μολύβδου και αρσενικού, προκειμένου το νερό να διατεθεί για υδρευτική χρήση, θα απαιτηθεί επεξεργασία υψηλού επιπέδου, γεγονός που έρχεται σε αντίθεση με την οδηγία 2000/60/ΕΚ κ.λπ.». Βρέθηκε υψηλή συγκέντρωση στον υδροφόρο ορίζοντα μολύβδου και αρσενικού. Δηλαδή έχει μολυνθεί ο υδροφόρος ορίζοντας. Έχει μολυνθεί το νερό που πίνουν και οι ίδιοι οι εργάτες και οι κάτοικοι της περιοχής και όλοι εκεί στην περιοχή. Είναι ένα επίσημο έγγραφο. Το καταθέτω στα Πρακτικά για όποιον θέλει να το μελετήσει. [[Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα πρέπει εδώ να δούμε ότι όταν μια επένδυση πιθανόν φέρει βλάβη στην υγεία του κόσμου - είναι επίσημο έγγραφο - , θα πρέπει πιθανόν να ζητηθούν και ποινικές ευθύνες. Δεν είναι μόνο τα περιβαλλοντικά. Δεν είναι μόνο οι άδειες χρήσης. Δεν είναι μόνο τα πολεοδομικά για να κτίσω ένα κτήριο. Πρέπει να δούμε και τις επιπτώσεις στο περιβάλλον και πόσο μάλλον στην υγεία των πολιτών. Κλείνω λέγοντας ότι δεν πρέπει να γίνουν τα ίδια λάθη. Πρέπει να έχουμε διαφάνεια. Έχει μεγάλη ευθύνη η Αντιπολίτευση να ελέγχει την Κυβέρνηση για το πού σπαταλούνται τα χρήματα, να υπάρξει στρατηγικός σχεδιασμός και όλοι μαζί να μπορέσουμε να φέρουμε την ανάπτυξη στη χώρα, την ανάπτυξη με νούμερα πρακτικά και όχι στα χαρτιά. Ευχαριστώ πάρα πολύ και συγχαρητήρια, κύριε Δένδια, για τη νέα σας θέση.
Ευχαριστούμε τον κ. Δημήτρη Καμμένο, Κοινοβουλευτικό Εκπρόσωπο των ΑΝΕΛ. Πριν πάρει τον λόγο για να δευτερολογήσει ο Υπουργός, τον λόγο έχει ο τελευταίος από τους Κοινοβουλευτικούς Εκπροσώπους κ. Γεώργιος - Δημήτριος Καρράς από την Ένωση Κεντρώων. Κύριε Καρρά, έχετε τον λόγο για έξι λεπτά.
Ευχαριστώ, κύριε Πρόεδρε. Είμαι από την αρχή μέσα στην Αίθουσα και παρακολουθώ τη συζήτηση και βγάζω κάποια συμπεράσματα, ότι μιλάμε για ποσότητα, μιλάμε για ποσότητα έργων, μιλάμε για ποσότητα χρημάτων. Για ποιότητα, όμως, δεν αντελήφθην, αν δηλαδή τα έργα του ΕΣΠΑ έχουν ποιοτικά κριτήρια, βάσει των οποίων γίνεται η επιλογή και βάσει των κριτηρίων κάποια από αυτά προχωρούν ή κάποια απορρίπτονται. Διαβάζω, λοιπόν, την ανακοίνωση ότι η απορρόφηση του ΕΣΠΑ 2007-2013 στο τέλος του 2014 ήταν 85%. Είναι ικανοποιητικό νούμερο, όπως το ακούω. Στο τέλος του 2015 διαβάζω ότι φτάνει στο 97%. Ικανοποιητικότερο, προφανώς, νούμερο. Πάω, λοιπόν, στο επόμενο ζήτημα που με απασχολεί, να δούμε ποια έργα ολοκληρώθηκαν, ποια έργα εκτελέστηκαν μερικώς, ποια έργα μεταφέρονται και ποια έργα θα ολοκληρωθούν στο επόμενο πρόγραμμα 2014-2020, τόσο από τα περιφερειακά όσο και από τα τομεακά. Στέκομαι, λοιπόν, σε δύο - τρία σημεία και λέω ότι έχουμε έργα προς μεταφορά στην επόμενη προγραμματική περίοδο. Ας δούμε, λοιπόν, ενδεικτικά κάποια παραδείγματα. Θα μιλήσω για τον τομέα τον οποίο γνωρίζω. Βλέπω, λοιπόν, ότι έχουμε κωδικοποίηση τουριστικής νομοθεσίας και κωδικοποίηση δασικής νομοθεσίας, που μεταφέρονται στην επόμενη περίοδο, από 1 εκατομμύριο ευρώ περίπου το κάθε έργο. Αυτά τα έργα, όμως, θα έπρεπε κατά την άποψή μας να τα έχουν κάνει οι ίδιες οι Υπηρεσίες και αν γίνονταν από ιδιώτες με ανάθεση, δεν μπορούσαν να είχαν στοιχίσει παραπάνω από μερικές χιλιάδες ευρώ. Γιατί το λέω αυτό; Τι σημαίνει κωδικοποίηση της νομοθεσίας; Σημαίνει ότι θα προστρέξουμε σε μια τράπεζα νομικών πληροφοριών. Η συνδρομή του Δικηγορικού Συλλόγου είναι δωρεάν. Η συνδρομή της «NOMOS» είναι 320 ευρώ ετησίως. Η συνδρομή της «ΝΟΜΟΤΕΛΕΙΑΣ» είναι 150 ευρώ τον χρόνο. Θα μαζέψουμε, λοιπόν, τη νομοθεσία, την έχει ιστορικά, έχει και τις κατηργημένες και τις ισχύουσες διατάξεις, θα μαζέψουμε κάτω από τις διατάξεις της νομοθεσίας και τη νομολογία, θα αγοράσουμε δυο - τρία βιβλία ιδιωτικών κωδικοποιήσεων, που κυκλοφορούν και θα τα κάνουμε έναν ωραίο τόμο και θα πάμε να εισπράξουμε ένα εκατομμύριο. Και, πράγματι, αυτό το εκατομμύριο, στο οποίο αναφέρομαι, έχει πληρωθεί μέσα στο 2015. Έχω τα στοιχεία για το πώς κατακυρώθηκε ο διαγωνισμός, πώς διαιρέθηκε σε τρία υποέργα και πώς εξοφλήθηκε στο τέλος του 2015. Το ερώτημά μου, λοιπόν, είναι το εξής: Έχει κανείς σταθεί να δει τη συνεισφορά αυτού του έργου στο ΑΕΠ, τη χρησιμότητά του, τη διαχρονικότητά του και πώς αυτό το εκατομμύριο, το οποίο ξοδεύτηκε από ευρωπαϊκούς και ελληνικούς πόρους, θα μπορέσει να αποδώσει στο πολλαπλάσιο; Αυτή είναι η έννοια του ΕΣΠΑ: απόδοση και ανάπτυξη. Ε, λοιπόν, θα σας πω κάτι και ίσως στεναχωρηθούν οι φίλοι της Νέας Δημοκρατίας: Ενώ ήταν σε εξέλιξη αυτό το έργο, ήρθε το καλοκαίρι του 2014 ο ν. 4280, που ανέτρεψε τη δασική νομοθεσία, έθεσε εκποδών βασικές αρχές της, το έργο της κωδικοποίησης παραδόθηκε τον Δεκέμβρη του 2014 και δεν έχει και κανένα αντικείμενο. Αν το είχα κάνει στο γραφείο μου, σας ομιλώ με εντιμότητα, θα μου είχε στοιχίσει 10.000 ευρώ, γιατί θα είχα χρησιμοποιήσει δύο νέους συναδέλφους ικανούς στην πληροφορική, δύο διοικητικούς για γραμματειακή υποστήριξη και αναλώσιμα μελάνια και χαρτιά αξίας 1.000 ευρώ και θα είχα τελειώσει. Θέλω να πω ότι αυτό είναι μια διαχρονική ευθύνη όλων των κυβερνήσεων και κακοπάθησε το ΕΣΠΑ με τέτοιες δράσεις, ενώ αυτά τα χρήματα, τα οποία σήμερα μεταφέρονται και στο νέο πρόγραμμα, θα περιορίσουν και τους νέους πόρους, χωρίς να εξορθολογίζονται. Θα συνεχίσει, λοιπόν, να υπάρχει αυτή η δεισιδαιμονία της ελληνικής πραγματικότητας. Θα πω κάτι άλλο στο σημείο αυτό: Ερχόμαστε, λοιπόν, στα έργα «γέφυρες». Περνάμε έργα δεκάδων και εκατοντάδων εκατομμυρίων στο νέο πρόγραμμα. Δείτε λίγο για ποια έργα μιλάμε. Δεν ακούστηκε τίποτα μέσα στην Αίθουσα για το θέμα αυτό. Μιλάμε κυρίως για έργα, που εκεί είναι το σκάνδαλο - και φοβούμαι ότι μπορώ να χρησιμοποιήσω και τη λέξη «ευρωαπάτες» πλέον - όπως για το έργο της ψηφιακής σύγκλισης, το οποίο τι λέει; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ λιγάκι την ανοχή σας, αν έχετε την καλοσύνη. Έχουμε δύο, τρία εκατομμύρια για κάθε έργο κεντρικό τη ψηφιακής σύγκλισης και μετά το κάνουμε φιλέτο σε όσες περιφέρειες υπάρχουν και τα εκατομμύρια του αρχικού προϋπολογισμού τα κάνουμε δεκαπέντε. Ένα παράδειγμα μόνο: Μιλάμε για αθωνική πολιτιστική κληρονομιά. Πού την αναθέτουμε; Σε όλες τις περιφέρειες της Ελλάδος. Έχω μία ερώτηση: Η αθωνική κληρονομιά είναι στην Κρήτη; Έχει μετόχια στην Κρήτη ο Άθως, για να παίρνει το πρόγραμμα της Κρήτης χρήματα, κύριε Υπουργέ, από την ψηφιακή σύγκλιση; Έχει μετόχια στην Αττική; Δεν τα ξέρω. Αλλά και αν έχει μετόχια…
Έχει καλό πανεπιστήμιο.
Δεν αντιλέγω. Δεν έχει όμως να καταγράψει αθωνική κληρονομιά η Κρήτη. Και αυτός είναι ο τίτλος του έργου και του υποέργου. Δεν θέλω να πω περισσότερα. Θέλω να τελειώσω με το εξής, αν μου επιτρέπετε: Στη συγκεκριμένη περίπτωση είδαμε και βγαίνει, αν κάτσει κανείς και κοιτάξει τον κατάλογο των έργων, τα οποία θα μεταφερθούν στο νέο πρόγραμμα ή εκείνα, τα οποία με τη μορφή «γέφυρας» θα συνεχιστούν στο νέο πρόγραμμα, ότι δεν έχουν καμμία ανταποδοτικότητα. Πολλά έργα δεν έχουν καμμία χρησιμότητα. Σε πολλές περιπτώσεις είναι εμφανές ότι είναι αντικείμενα πιέσεων τοπικών αρχόντων, αντικείμενα ρουσφετιών. Δεν θέλω να χρησιμοποιήσω τις λέξεις «διαφθορά», «διαπλοκή». Θα πω όμως κάτι που μου έρχεται στο μυαλό αυτόματα αυτή τη στιγμή: Προτιμούμε να πάμε το έργο, τον δρόμο στο σπίτι του συμπέθερου, του κοινοτικού ή το δημοτικού άρχοντα ή προτιμάμε να το πάμε στον κάμπο, να πάει στο χωράφι του ο αγρότης να αποδώσει, να καλλιεργήσει; Φοβάμαι ότι προτιμήσαμε σε πολλά έργα να πάμε στον συμπέθερο. Τελειώνοντας θα πω και τούτο: Αν δεν μπουν ποιοτικά κριτήρια και μάλιστα νομοθετημένα αυστηρά - η ισχύουσα νομοθεσία, έχω την εντύπωση, και η τελευταία της Νέας Δημοκρατίας δεν τα κάλυψε - να δούμε, να έχουμε σταθμίσει τι συνεισφέρει το κάθε έργο στο ΑΕΠ, στη διάρκεια λειτουργείας του, στον πολλαπλασιαστή του, δεν νομίζω ότι μπορούμε να προχωρήσουμε χωρίς περίσκεψη στο επόμενο ΕΣΠΑ, γιατί και αυτό θα έχει τις ίδιες παθογένειες. Και θα πω και το εξής: Όπως βλέπουμε στη διαχρονικότητα, η ερώτηση, που συζητάμε σήμερα ως επίκαιρη επερώτηση, η ίδια θα μπορούσε να είχε γίνει το 2000 με τα ΜΟΠ, η ίδια θα μπορούσε να είχε γίνει το 2009 με το προηγούμενο πρόγραμμα, η ίδια γίνεται σήμερα και δεν θέλω, αλλά φοβάμαι ότι η ίδια θα γίνει και το 2023, όταν πλέον θα τελειώνει το πρόγραμμα 2014-2020 και πάλι, όσοι είστε εδώ, θα συζητάτε αν απέδωσε ή δεν απέδωσε, αν τελειώσαμε, ποια έργα έγιναν και ποια δεν έγιναν. Το ΕΣΠΑ είναι εργαλείο ανάπτυξης, δεν είναι εργαλείο ρουσφετιών, δεν είναι εργαλείο πιέσεων, δεν είναι εργαλείο διαπλοκής. Να ξεπεραστεί αυτή η διαχρονικότητα, για να μπορέσουμε με μετρήσιμους πλέον παράγοντες να δούμε πώς μπορούμε να προχωρήσουμε. Και θέλω να τελειώσω αντιστρέφοντας αυτό που είχε πει ένας παλαιός πολιτικός: «Μη χτίζουμε γεφύρια εκεί που δεν έχουμε ποτάμια». Ευχαριστώ πολύ, κύριε Πρόεδρε, και τους συναδέλφους για την προσοχή τους.
Ευχαριστούμε τον κ. Καρρά, Κοινοβουλευτικό Εκπρόσωπο της Ένωσης Κεντρώων. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τέσσερις συνοδοί εκπαιδευτικοί από το 4ο Γυμνάσιο Κερκύρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για τη δευτερολογία του ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης. Κύριε Υπουργέ, έχετε τον λόγο για δέκα λεπτά.
Αγαπητές και αγαπητοί συνάδελφοι, αισθάνομαι την ανάγκη να επαναφέρω τους Βουλευτές της Νέας Δημοκρατίας στην επιβεβλημένη τάξη, διότι η ερώτηση, την οποία μου κάνατε και στην οποία παρά τις πολύ συγκεκριμένες απαντήσεις δεν τοποθετηθήκατε ευθέως, είναι: Επερωτάται ο αρμόδιος Υπουργός: ποιος ευθύνεται για τις τραγικές καθυστερήσεις που οδηγούν, δυστυχώς, με βεβαιότητα σε απώλεια ευρωπαϊκών πόρων, σε ανολοκλήρωτα έργα και σε μεταφορά έργων στη νέα προγραμματική περίοδο; Δεύτερη ερώτηση: έχει υπολογιστεί η ζημιά αυτών των αβλεψιών; Επαναλαμβάνω για πολλοστή φορά: Δεν ζούμε σε μια εικονική πραγματικότητα, κύριε Δένδια, εμείς. Εγώ κατέθεσα τα στοιχεία, είπα ότι η Ελλάδα πρώτευσε. Θα καταθέσω τα στοιχεία τώρα, τον πλήρη πίνακα για την απορρόφηση του 2007-2013. Είναι 97,1% η Ελλάδα, το Λουξεμβούργο δεύτερο με 95% κ.λπ.. Θα καταθέσω τα πλήρη στοιχεία για το νέο επιχειρησιακό πρόγραμμα, που πάλι είναι πρώτη η Ελλάδα με είκοσι προγράμματα που ξεκινούν, με δεκαοκτώ αρχές που έχουν οριστεί. Και θα απαντήσω φυσικά και στον κ. Κωνσταντινόπουλο, που διαβάζει επιλεκτικά στα στοιχεία με πέπλο μυστηρίου. Αυτές ήταν οι ερωτήσεις. Νομίζω ότι η τοποθέτησή μας ήταν πολύ συγκεκριμένη. Καλώς ή κακώς, το θεωρούμε μια επιτυχία της Κυβέρνησης και θα συνεχίσουμε να τη θεωρούμε, εκτός εάν η κριτική εδράζεται πάνω σε πραγματικά δεδομένα. Κι αυτό δεν είναι ακαδημαϊσμός, είναι απλά δεδομένα στατιστικά. Αυτά κάναμε, αυτό ήταν το αποτέλεσμα. Είμαστε ανοιχτοί σε κριτική ότι θα θέλαμε να γίνουν άλλα πράγματα, που θα έφερναν καλύτερο αποτέλεσμα, αλλά μέχρι εκεί. Από κει και πέρα εκπλήσσομαι που αναφέρετε στη ροή του λόγου σας για την καταστροφή που φέραμε στην οικονομία. Και, επίσης, εκεί τα δεδομένα, θα πρέπει να σας υπενθυμίσω, είναι ότι δεν ακολούθησαν το καταστροφολογικό σενάριο ότι η οικονομία παρά τις δυσκολίες και τα προβλήματα που δημιουργήθηκαν αναμφίβολα κλείνει με μικρό, πολύ οριακό ποσοστό ύφεσης, ότι η πρόοδος, που έγινε το δεύτερο εξάμηνο, είναι δεδομένη. Υπάρχουν καλές επιδόσεις και στη μεταποίηση - συν 4,6- και στον τουρισμό, υπάρχουν και πολλοί άλλοι δείκτες, οι οποίοι μας δείχνουν ότι πολύ απέχει η πραγματικότητα απ' αυτό το καταστροφολογικό σενάριο που εκθέσατε. Πάω τώρα στον κ. Κωνσταντινόπουλο. Ήρθατε με ύφος αστυνομικού τύπου Πουαρό ότι υπάρχει ένα φανταστικό νούμερο κάπου κρυμμένο, το οποίο αν αποκαλυφθεί, θα έλθει στον κόσμο η Αποκάλυψη. Αυτό το φοβερό στοιχείο, το οποίο αποκρύπτουμε, είναι αυτό που θα δείξει την κατάληξη και την αποτυχία του σεναρίου! Δεν υπάρχουν τέτοιες αστυνομικές ιστορίες. Δεν ψάχνουμε το παζλ, το οποίο όλοι εμείς εδώ μέσα δεν μπορούμε να ανακαλύψουμε. Το νούμερο είναι συγκεκριμένο, λοιπόν.
Μόνο στο Νομισματοκοπείο υπάρχουν τέτοια νούμερα.
Ωραία. Επειδή, λοιπόν, εμφανιστήκατε με αυτό το ύφος ότι υπάρχει αυτό το μαγικό νούμερο στα ΟΠΣ, το μαγικό νούμερο στα ΟΠΣ θα σας το αποκαλύψω τώρα, για να τελειώσει η συζήτηση. Είναι 21,87 δισεκατομμύρια.
Καταθέστε το.
Αυτό θα καταθέσω: 21,87 δισεκατομμύρια.
Καταθέστε το. Καταθέστε το πρόγραμμα, σας παρακαλώ.
Δεύτερον, φτιάξατε, επίσης, διάφορα σενάρια, με εξίσου αποκαλυπτικό ύφος, για το πόσα λεφτά έχουμε απορροφήσει από το νέο ΕΣΠΑ. Είπατε ένα καταπληκτικό νούμερο 3,30. Σας διόρθωσα. Είναι 1 δισεκατομμύριο. Το καταθέτουμε. [[Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι 1,32 δισεκατομμύριο. Πρώτοι σε κατάταξη απορρόφησης πόρων. Είναι στα Πρακτικά κατατεθειμένα και τα τρία. Ποσοστό απορρόφησης, λοιπόν, πίνακας πρώτος. Πίνακας δεύτερος: «Αρχές και εγκεκριμένα επιχειρησιακά προγράμματα του νέου ΕΣΠΑ» και απορρόφηση πόρων από το νέο ΕΣΠΑ 4,99% των πόρων του ΕΣΠΑ. Είναι 1 δισεκατομμύριο ακριβώς, όπως σας διόρθωσα. Άρα μην ψάχνετε να βρείτε εξ αποκαλύψεως αλήθειες. Τα στοιχεία είναι απλά. Είναι δεδομένα. Απορώ, γιατί δεν τα είχατε ήδη εσείς.
Τα έχουμε. Άλλα λένε όμως.
Αφού τα είχατε, γιατί τα κρύβετε; Καταθέστε τα τότε.
Είναι άλλα τα στοιχεία. Θα τα καταθέσω, κύριε Υπουργέ.
Αποκλείεται να είναι άλλα. Δεν γίνεται να είναι άλλα. Μία είναι η συνομοταξία των στοιχείων. Υπό αυτές τις συνθήκες, λοιπόν, θα ήθελα να θέσω και μερικά επιπρόσθετα θέματα, που τέθηκαν από τη συζήτηση και τα οποία είναι σημαντικά. Πρώτον, θα μιλήσω για τα έργα που έρχονται από το Γ΄ ΚΠΣ. Αναφέρομαι σε μεγάλα έργα, αυτοκινητόδρομους και τέτοια, για τα οποία διατυπώθηκε από κάποιους ομιλητές η σκέψη ότι δεν μπορούν να μεταφερθούν στο νέο πρόγραμμα. Δεν μπορούν να μεταφερθούν για δύο λόγους: Πρώτον, διότι δεν μπορείς να έχεις έργα σε τρεις προγραμματικές περιόδους. Άρα de facto είναι εκτός και, δεύτερον, διότι στο νέο ΕΣΠΑ δεν υπάρχει χώρος για μεγάλα έργα. Άρα de facto ήταν εκτός. Η ιδέα, λοιπόν, ότι εμείς φέρουμε οποιαδήποτε ευθύνη, είτε για την καθυστέρηση ολοκλήρωσης των μεγάλων έργων - ακριβώς το αντίθετο κάνουμε - είτε για το ότι θα υπάρξουν διαφυγόντες πόροι είναι εντελώς παραπλανητική. Πρέπει να είμαστε σαφείς. Δεν γίνεται αυτά τα έργα να πάνε σε τρεις προγραμματικές περιόδους. Οι προηγούμενες κυβερνήσεις για διάφορους λόγους δεν μπορούσαν να τα ολοκληρώσουν. Θεωρούσαν ότι αυτά μπορούσαν να ολοκληρωθούν σε χρόνους εξωπραγματικούς. Υπήρξαν, επίσης, πολλές άλλες αστοχίες - και αυτή είναι η πιο ήπια έκφραση που μπορώ να χρησιμοποιήσω. Αυτό που καλούμαστε εμείς να κάνουμε είναι το εξής απλό. Είναι ένας αγώνας δρόμου να τελειώσουν αυτά τα έργα μέχρι τον Μάρτιο του 2017 και για τον λόγο αυτό έχει συγκροτηθεί και διυπουργική επιτροπή και υπάρχουν και πολλοί άλλοι τρόποι, προκειμένου να πετύχουμε αυτό τον στόχο. Δεύτερον, έγινε κριτική ότι παρακάμπτουμε τους μικρούς δήμους. Το αντίθετο συμβαίνει. Ακριβώς επειδή θέλουμε να φέρουμε τους μικρούς δήμους στο επίκεντρο των νέων έργων και να είναι μέρος αυτού, έχουμε βγάλει μία σειρά από διαδικασίες, με τις οποίες οι μικροί δήμοι, που δεν έχουν τη δυνατότητα τεχνικής ωρίμανσης των έργων εντός του δήμου, να μπορούν να προσφύγουν σε πληθώρα θεσμών. Με το ΤΕΕ έχει υπάρξει μία συμφωνία, όπως με διάφορες άλλες Υπηρεσίες, οι οποίες μπορούν να προσφέρουν την τεχνική στήριξη στους μικρούς δήμους, για να μπορέσουν να ολοκληρώσουν τα έργα τους. Το τρίτο θέμα αφορά στην κριτική ότι υπάρχει καθυστέρηση, ενδιάμεσος χρόνος ανάμεσα στις προδημοσιεύσεις που κάναμε για τα προγράμματα επιχειρηματικότητας. Αυτό έγινε τον Οκτώβριο και αφήσαμε σαράντα ημέρες μέχρι να οριστικοποιήσουμε τις προκηρύξεις. Δεν είναι νεκρός χρόνος αυτός. Οι τελικές προσκλήσεις προκύπτουν μέσα από διάλογο. Αυτός ο διάλογος γίνεται και ταυτόχρονα οι ενδιαφερόμενοι μπορούν να προετοιμάζουν τη διαδικασία, με την οποία θα ενταχθούν σε αυτές τις νέες προσκλήσεις. Άρα ο χρόνος ανάμεσα στην προδημοσίευση και την πρόσκληση είναι δημιουργικός χρόνος. Έτσι το καταλαβαίνουμε και αυτό κάνουμε, προκειμένου να υπάρχει αποτέλεσμα, δηλαδή οι τελικές προσκλήσεις, που θα γίνουν εντός των επόμενων δύο ή τριών εβδομάδων, να απαντάνε στις πραγματικές ανάγκες της οικονομίας, αφού έχουν τεθεί οι στόχοι. Από αυτούς τους στόχους, επαναλαμβάνω ότι αυτά αφορούν προσκλήσεις ύψους 350 εκατομμυρίων, που θα ολοκληρωθούν τις δύο επόμενες εβδομάδες. Κλείνω με μια παρατήρηση για το ΠΔΕ. Το ένα θέμα ήταν οι κοινοτικοί πόροι. Το δεύτερο θέμα που επιλύσαμε ήταν το ΠΔΕ. Εκεί ασκείται κριτική, είτε ότι οι πόροι για την επόμενη χρονιά δεν είναι επαρκείς είτε ότι υπήρξε οποιαδήποτε υπόνοια απώλειας πόρων του ΠΔΕ. Το ΠΔΕ ήταν 6,4 δισεκατομμύρια φέτος, μιλάμε για πλήρη εκτέλεση, σε ποσοστό 100%. Υπογραμμίζω ότι το τελευταίο τετράμηνο, τους μήνες Σεπτέμβριο, Οκτώβριο, Νοέμβριο και Δεκέμβριο, το ΠΔΕ εκτελέστηκε κατά 5 δισεκατομμύρια. Από τα 6,4 δισεκατομμύρια, τα 5 δισεκατομμύρια εκτελέστηκαν στο πλαίσιο ολοκλήρωσης των προγραμμάτων το τελευταίο τετράμηνο. Οι ρυθμίσεις, που κατοχυρώσαμε από την Ευρωπαϊκή Ένωση, τα 2 δισεκατομμύρια που σας ανέφερα, είναι πραγματικά. Αυτή είναι η ελάφρυνση του κρατικού προϋπολογισμού, χωρίς να μειώσουμε τον αριθμό των έργων. Φυσικά τα έργα του προγράμματος 2007-2013 ολοκληρώνονται πλήρως και το νέο ΠΔΕ του 2016 έχει αύξηση 5,5%, το οποίο είναι 6,75 δισεκατομμύρια. Αυτά είναι τα δεδομένα και υπό αυτούς τους όρους θεωρώ ότι η συζήτηση πρέπει να μείνει στο επίπεδο των πραγματικών δεδομένων και όχι των φαντασιακών. Ευχαριστώ.
Κυρία Πρόεδρε, επειδή δεν έχω δικαίωμα δευτερολογίας, μπορώ να καταθέσω στα Πρακτικά δύο στοιχεία σε αυτά που ανέφερα πριν στον κύριο Υπουργό;
Θέλετε να τα καταθέσετε στα Πρακτικά;
Ναι. Δώστε μου ένα λεπτό να τοποθετηθώ και να τα καταθέσω. Έχουμε δικαίωμα δευτερολογίας;
Κατ' αρχάς θέλουν οι επερωτώντες να δευτερολογήσουν; Γιατί υπάρχει ολόκληρη σειρά. Απλώς παρεμβλήθηκε ο κ. Σταθάκης. Κύριε Αυγενάκη, έχετε τον λόγο για πέντε λεπτά.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, γίναμε θεατές σε ένα ακόμα θλιβερό επικοινωνιακό σόου από τον πλέον αποτυχημένο Υπουργό της Κυβέρνησης ΣΥΡΙΖΑ, τον κ. Σταθάκη. Ως γνήσιος εκφραστής της «ευγενικής απραξίας» μάς παρουσίασε μια κατάσταση μοναδική, μια κατάσταση εξαιρετική, μια κατάσταση θεσπέσια! Σας προτείνουμε να ξυπνήσετε από τον λήθαργο που βρίσκεστε μήνες τώρα, γιατί η Ελλάδα καταρρέει. Για το πόση σχέση έχετε, αλήθεια, με την αγορά δεν θα σας απαντήσουμε εμείς. Απαντούν τα επιμελητήρια και οι καθημερινά εκατοντάδες και χιλιάδες και ακόμη περισσότεροι πολίτες, που βγαίνουν δυστυχώς στους δρόμους. Πόσο ακριβή είναι τα στοιχεία, που μας δώσατε, οφείλουμε να το εξετάσουμε. Το συνηθίζετε άλλωστε - και μιλώ ευθέως - να λέτε άλλα, να έχετε δεσμευτεί για κάτι άλλο από αυτό που λέτε σήμερα και στο τέλος συνήθως να μην κάνετε τίποτα, απλώς να τρέχετε - λαχανιασμένοι συνήθως - πίσω από τις εξελίξεις και τα γεγονότα. Βρίσκεστε στον κόσμο σας και προτείνω να συνέλθετε το γρηγορότερο δυνατό. Καταθέσατε με υπερηφάνεια και χαμόγελο μάλιστα, με ικανοποίηση, μία σειρά από στοιχεία που οφείλουμε να τα εξετάσουμε, διότι είναι και άλλες φορές που δώσατε στοιχεία από αυτό το Βήμα τα οποία ήταν ανακριβέστατα. Υπενθυμίζω, κύριε Σταθάκη - που κοιτάτε από την άλλη μεριά - τα στοιχεία του ΒΟΑΚ, βόρειος οδικός αξονας. Αμφισβητήσατε ακόμα και αυτά που επικαλούμουν δίνοντας άλλες πληροφορίες - τάχα εσείς τα γνωρίζετε όλα - που τελικά η δική σας υπηρεσία είχε δώσει τα στοιχεία σε εμένα μέσα από τον κοινοβουλευτικό ελεγχο, τα οποία εσείς ως αρμόδιος Υπουργός αμφισβητούσατε. Όμως, ακόμη περιμένουμε από την Κυβέρνηση και από εσάς να μας δώσετε επίσημα διασταυρωμένα και ακριβή στοιχεία για την υλοποίηση των έργων, ποια είναι η εξέλιξή τους, τι θα γίνει με τα ανολοκλήρωτα έργα - αναλυτικά όμως και όχι γενικά και αόριστα, έρχονται οι επενδυτές, τους έχουμε σε ουρά και περιμένουν κ.λπ. - ποια έργα αναλυτικά μεταφέρονται στην επόμενη προγραμματική περίοδο, ποια έργα θα πληρωθούν από το ΠΔΕ, αν έχει υπάρξει σχετική μέριμνα στο ΠΔΕ. Κύριε Σταθάκη, μια και θέλετε ερωτήματα συγκεκριμένα και αμφισβητήσατε ακόμη και το περιεχόμενο της επίκαιρης επερώτησής μας, από τις εβδομήντα χιλιάδες κωδικούς ενταγμένων έργων, ποιοι έχουν ολοκληρωθεί, όχι μόνο ως προς το φυσικό αντικείμενο αλλά και όσον αφορά την τιμολόγηση των έργων και την ολοκλήρωση και τακτοποίηση των λογιστικών, ταμειακών υποχρεώσεών τους; Ποιες είναι οι επιπτώσεις, αν γνωρίζετε και αν τυχόν σας ενδιαφέρει, για την ανάπτυξη και την ανεργία; Είδα πολλά χαμόγελα, αγαπητέ κύριε Σταθάκη, συντοπίτη. Αν δεν σας ξέραμε, θα έπρεπε να ζητάμε και συγγνώμη «συγγνώμη, Υπουργέ μου, κάναμε λάθος, είναι αλλιώς τα πράγματα» και να τρέχουμε να διορθώσουμε τα όσα είπαμε. Δεν είναι όμως έτσι. Σας ζητώ να συνειδητοποιήσετε ποια είναι η κατάσταση στη χώρα. Η κατάσταση, κύριοι συνάδελφοι, που σπεύσατε να τον υπερασπιστείτε είναι τραγικότατη, αν στα παραπάνω συνυπολογίσουμε και την μη υλοποίηση και την πλήρη αδυναμία υλοποίησης στο επόμενο εξάμηνο δράσεων της νέας προγραμματικής περιόδου. Οι δράσεις είχαν προετοιμαστεί από την κυβέρνηση Σαμαρά και ήταν έτοιμες να προκηρυχθούν, όμως οι καθυστερήσεις και η αδράνεια, η αναποτελεσματικότητα, η ανικανότητα και η κωλυσιεργία της Κυβέρνησης ΣΥΡΙΖΑ - ΑΝΕΛ οδήγησαν σε κρίσιμες καθυστερήσεις. Είναι σημαντικό στο σημείο αυτό να αναφέρουμε ότι η Ευρωπαϊκή Επιτροπή θέλοντας να δείξει έμπρακτα την υποστήριξή της στην ανάκαμψη της πραγματικής ελληνικής οικονομίας, επέδειξε αποφασιστικότητα προτείνοντας την άμεση εκταμίευση 1 δισ. ευρώ, 500 εκατομμύρια από το ΕΣΠΑ και 500 εκατομμύρια από το ΣΕΣ για το έτος 2015. Έθεσαν όμως έναν όρο - κατ' εμέ τον αυτονόητο - να υλοποιήσει η Κυβέρνηση αυτά για τα οποία η ίδια συμφώνησε και υπέγραψε στη συμφωνία της Συνόδου Κορυφής στις 12 Ιουλίου 2015. Όμως ακόμη και σε αυτό η Κυβέρνηση έχει αποδειχθεί κατώτερη των περιστάσεων. Η Κυβέρνηση, εξακολουθεί να κάνει ανεύθυνες εξαγγελίες με ωραία χαμόγελα, να έχει απραξία, αναποτελεσματικότητα, ανικανότητα και φυσικά γενικόλογες τοποθετήσεις. Απέναντι στην αλήθεια των πραγματικών δεδομένων αλλά κυρίως απέναντι στη σκληρή αλήθεια των αριθμών, εσείς χαμογελάτε ευγενικά και επικαλείστε επενδυτές που τάχα έρχονται και επενδύουν σωρηδόν, με μία άκρως εχθρική συμπεριφορά που διαρκώς δείχνετε και εκπέμπετε αρνητικά μηνύματα σε οποιονδήποτε περνούσε από το μυαλό του να έρθει να επενδύσει στη χώρα μας. Με την κωλυσιεργία και τις λανθασμένες πολιτικές θέτετε σε κίνδυνο τις ευρωπαϊκές χρηματοδοτήσεις, την ολοκλήρωση μεγάλων αναπτυξιακών έργων καθώς και τα κονδύλια του ΕΣΠΑ συνολικού ύψους 43,5 δισεκατομμύριων ευρώ για την επόμενη πενταετία. Η πολιτική δεν γίνεται με ευχολόγια αλλά με έργα. Δυστυχώς ακόμη περιμένει η ελληνική κοινωνία να δει τα εργοτάξια να λειτουργούν, οι εργαζόμενοι να επιστρέφουν στις θέσεις τους και φυσικά να ολοκληρώνονται τα έργα αυτά και να παραδίδονται στους χρήστες, στους πολίτες δηλαδή. Γίνεται για άλλη μία φορά αντιληπτό και ξεκάθαρο ότι η θέση της Νέας Δημοκρατίας αλλά και του ίδιου του νέου Αρχηγού μας, του Κυριάκου Μητσοτάκη, είναι ότι οι ιδιωτικές επενδύσεις και η ανάπτυξη της επιχειρηματικότητας είναι απολύτως αναγκαίες και θα συμβάλουν καθοριστικά στην ανάκαμψη της ελληνικής οικονομίας. Παρακαλώ πολύ βάλτε μπρος, διότι η οικονομία δεν μπορεί να περιμένει. Η ανάπτυξη δεν έρχεται δυστυχώς με χαμόγελα και με ωραία λόγια αλλά με πράξεις και με αποτελέσματα. Ευχαριστώ.
Τον λόγο έχει ο κ. Παναγιωτόπουλος.
Κυρία Πρόεδρε, πολύ σύντομα μία δευτερολογία που οφείλεται. Θα ήθελα να πω από του Βήματος, κύριοι Υπουργοί, ότι η κριτική είναι όχι σε προσωπικό επίπεδο αλλά σε πολιτικό….
Σε προσωπικό είναι.
Σε πολιτικό. Έτσι πρέπει να είναι. Έτσι είναι, είναι σκληρή, αλλά είναι σε πολιτικό επίπεδο. Πιστέψτε το!
Εσείς δεν ήσασταν επικεφαλής του «Δεν πληρώνω»;
Όχι. Έχετε αποδείξεις; Έχετε στοιχεία; Τις συκοφαντίες και τον λαϊκισμό αλλού, όχι σε μένα. Εντάξει;
Κύριε Υπουργέ, μπορώ να μιλήσω; Μετά θα τα βρείτε.
Τέλειωσαν τα ψέματα!
Για το ΕΣΠΑ δεν είναι η επερώτηση;
Είπαμε, η Νέα Δημοκρατία είναι η Νέα Δημοκρατία που αφήνει πίσω της διά παντός τον λαϊκισμό. Αυτό θα είναι το ύφος από εδώ και πέρα. Και νομίζω ότι αυτό είναι και αυτό που αντιλαμβάνεται ο κόσμος από εδώ και πέρα. Επανέρχομαι. Την άνοιξη του 2015, εάν θυμάστε καλά, κύριε Υπουργέ, είχαμε κρούσει τον κώδωνα του κινδύνου για μία σειρά μεγάλων έργων υποδομών που παρουσιάζανε μεγάλη καθυστέρηση. Η απάντηση και το ύφος ήταν περίπου στον ίδιο καθησυχαστικό τόνο, ότι κινδυνολογούμε, υπερβάλλουμε…
…(Δεν ακούστηκε)
Κύριε Αυγενάκη, παρακαλώ μην κάνετε διάλογο.
…(Δεν ακούστηκε)
Κύριε Υπουργέ, είναι αγένεια αυτό. Παρακαλώ. Είναι αγένεια. Ακούστε τον ομιλητή και μετά θα τα πείτε με τον κ. Αυγενάκη!
Ο κ. Αυγενάκης άνοιξε την συζήτηση. Εντάξει, συνεχίστε εσείς.
Ο κ. Αυγενάκης άνοιξε τη συζήτηση αλλά εγώ είμαι στο Βήμα και δεν απευθύνεστε σε εμένα.
Εσείς είχατε πει κύριε Παναγιωτόπουλε, ότι δεν θα δευτερολογήσετε και γι' αυτό δεν σας είχα φωνάξει.
Σας είπα ότι θα μιλήσω για πολύ λίγο. Είπα ότι δεν θα δευτερολογήσω αλλά θέλω μόνο ένα λεπτό. Δεν θα κάνω χρήση όλου του χρόνου. Αυτό τώρα είναι ένα άλλο θέμα, το οποίο κακώς βάζετε, κυρία Πρόεδρε. Θα είμαι πολύ σύντομος. Λέω, λοιπόν, ότι είχαμε χτυπήσει το καμπανάκι την άνοιξη του 2015 και η απάντηση που μας δόθηκε ήταν στο ίδιο καθησυχαστικό ύφος, ότι κινδυνολογούμε, κ.λπ., κ.λπ.. Μετά από έξι ή επτά μήνες - εάν δεν απατώμαι - προέκυψαν απολύσεις στο μετρό της Θεσσαλονίκης, έργο για το οποίο τότε είχαμε καταγγείλει ότι κακώς «πάγωνε». Επομένως, δεν κινδυνολογούσαμε. Και εν πάση περιπτώσει, τα επιχειρήματά μας δεν εδράζονταν σε μία κινδυνολογική διάθεση αλλά σε έγγραφα του οργάνου τότε του Πανελληνίου Συνδέσμου των Εργοληπτών, οι οποίοι πραγματικά σε τραγικούς τόνους παρουσίαζαν ένα τοπίο πλήρους αδράνειας, μία εποχή των παγετώνων στα μεγάλα έργα στη χώρα. Από διάθεση να βοηθήσουμε για να ξεμπλοκάρει η κατάσταση ήρθαμε και μιλήσαμε εδώ. Το νέο ΕΣΠΑ, λοιπόν, περίοδος 2014-2020, γνωρίζουμε ότι δεν θα περιλαμβάνει χρηματοδότηση έργων υποδομών αλλά άλλες δραστηριότητες. Γι' αυτό υπάρχουν κάποιες ανησυχίες σε όλη την Ελλάδα από έργα που έχουν «παγώσει» για το κατά πόσο θα επανεκκινήσουν. Και χρειάζονται και κάποιες διαβεβαιώσεις από τα πιο αρμόδια όργανα. Στην εκλογική μου περιφέρεια, της Καβάλας για παράδειγμα, «τρέχουν» ήδη τέσσερα μεγάλα έργα υποδομών που έχουν μπει στο καθεστώς γέφυρας, στο phasing δηλαδή, τρία από το ΕΠΠΕΡΑΑ, που δίνει προτάσεις για το περιβάλλον, υποδομές διαχείρισης απορριμμάτων και λυμάτων στον Νέστο, στο Παγγαίο και στην Καβάλα και ένα από το ΠΕΠ Μακεδονίας - Θράκης «Εκμετάλλευση γεωθερμικού πεδίου Ερατεινού», που εγώ θα έλεγα ότι είναι έργο κομβικής στρατηγικής σημασίας για την ανάπτυξη της πρωτογενούς παραγωγής σε μία μεγάλη αγροτική περιοχή. Δεν μιλάω για τα άλλα δεκαοκτώ έργα που είναι σε καθεστώς μεταφοράς, που με άλλα λόγια θα πάνε στο μέλλον και δεν ξέρουμε πότε, αλλά μιλάω γι' αυτά τα τέσσερα. Αυτά τα τέσσερα έργα έχουν «παγώσει» και ξέρουμε ότι θα «τρέξουν» στην επόμενη περίοδο με το καθεστώς της γέφυρας. Αυτή τη στιγμή όμως, δεν γίνεται τίποτα και θέλουμε κάποιες διαβεβαιώσεις, όχι μόνο γι' αυτά αλλά και για όλα τα παρομοίως φύσεως έργα που γίνονται σε όλη τη χώρα, για να ξέρουμε ότι κάτι θα γίνει. Απαντήσεις πάνω σε αυτά θέλουμε, χωρίς διάθεση - αν θέλετε - προσωπικής απαξίωσης αλλά με πολλή διάθεση σκληρής πολιτικής κριτικής. Σας ευχαριστώ.
Κύριε Μηταράκη, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Κύριε Υπουργέ, θα είμαι συγκεκριμένος στη δευτερολογία μου. Αναφερθήκατε στον αναπτυξιακό νόμο και σε αυτό θα σας ασκήσω δριμύτατη κριτική. Πρώτον, χωρίς λόγο χάσαμε δώδεκα μήνες το 2015, που δεν κατατέθηκε ο νέος αναπτυξιακός. Ο ίδιος είπατε ότι περιμένατε το δεύτερο εξάμηνο για να ξεκινήσετε τη διαβούλευση. Χαμένος χρόνος σε μία εποχή που η χώρα μας δεν έχει την πολυτέλεια να περιμένει. Αναφερόμενος στους παλαιότερους νόμους, πράγματι, υπάρχουν ιστορικά προβλήματα στον αναπτυξιακό νόμο, τα ίδια βρήκα και εγώ μπροστά μου τον Ιούλιο του 2012 όταν ορκίστηκα Υφυπουργός Ανάπτυξης. Δεν ήρθα στη Βουλή για να διαμαρτυρηθώ. Δουλέψαμε εποικοδομητικά. Καταθέσαμε άμεσα τον ν. 4146/2013, όπου πήραμε συγκεκριμένες νομοθετικές πρωτοβουλίες: Πρώτον, δημιουργήσαμε υπηρεσία εσωτερικού ελέγχου, για να αντιμετωπίσουμε φαινόμενα διαφθοράς, γιατί υπήρχαν στην προηγούμενη διακυβέρνηση, πριν από την κυβέρνηση της Νέας Δημοκρατίας, τα οποία - όπως γνωρίζετε - έχουν εξεταστεί από τις αρμόδιες ευρωπαϊκές αρχές. Δεύτερον, εισαγάγαμε τον θεσμό των εξωτερικών πιστοποιημένων ελεγκτών, για να μπορέσουν να βοηθήσουν την υπηρεσία στον έλεγχο των υποθέσεων. Γνωρίζω ότι σήμερα αυτός ο θεσμός δεν λειτουργεί. Τρίτον, ενισχύσαμε τη ρευστότητα, δίνοντας προκαταβολές στο 100% του έργου, καταργώντας έτσι σε αυτές τις περιπτώσεις τον ενδιάμεσο έλεγχο. Μειώνοντας δηλαδή κατά 50% τη γραφειοκρατία, κάνοντας τους μισούς ελέγχους από ό,τι χρειαζόταν, κάνοντας δηλαδή κατευθείαν τελικό έλεγχο και όχι ενδιάμεσο. Αυτές οι πρωτοβουλίες επέτρεψαν την επιτάχυνση των πληρωμών το 2013 και το 2014. Το 2015, δεν μου είπατε στη δευτερολογία σας τι πληρωμές κάνατε σε σχέση με το 2012 και το 2013. Πλέον έχετε ολοκληρώσει ένα χρόνο διακυβέρνησης και μπορούμε να συγκρίνουμε όμοια πράγματα. Μπορούμε να συγκρίνουμε τι έγινε στην προηγούμενη διακυβέρνηση με αυτά τα προβλήματα και τι έγινε στην παρούσα. Αναφερθήκατε στον έλεγχο της Ευρωπαϊκής Επιτροπής και, πράγματι, είχαμε μία έντονη αλληλογραφία και αρκετές επισκέψεις κατά τη διάρκεια της υφυπουργίας μου στις Βρυξέλλες. Να σας αναγνωρίσω ότι επί των ημερών σας ολοκληρώθηκε ο έλεγχος και βρέθηκε ότι η υπηρεσία και επί των ημερών μας λειτουργούσε σωστά και κανονικά. Επειδή, όμως, λέω ότι επιτέλους πρέπει επιτέλους να συγκρίνουμε όμοια με όμοια πράγματα, θέλω να πω το εξής: τον Μάιο του 2014 το ΚΕΠΕ, ο επίσημος σύμβουλος και ερευνητικό κέντρο της Κυβέρνησης, παρουσίασε μία μελέτη για τις επενδύσεις που ήρθαν στη χώρα μας την περίοδο 2012-2014, τα δύο πρώτα χρόνια της κυβέρνησης Σαμαρά. Δεν είναι μία μακροοικονομική μελέτη, που παίρνει γενικές παραμέτρους. Είναι μία μελέτη που με ονοματεπώνυμο ονοματίζει κάθε επένδυση που ήρθε στη χώρα. Ποια εταιρεία, ποιο ποσό, σε ποιον χώρο. Το σύνολο αυτής της μελέτης στα πρώτα δύο χρόνια της κυβέρνησης Σαμαρά ήταν 37,6 δισεκατομμύρια ευρώ. Είναι με ονοματεπώνυμο και την έχω καταθέσει παλαιότερα στα Πρακτικά. Η μελέτη αυτήν τη στιγμή αν μπείτε στην ιστοσελίδα του ΚΕΠΕ είναι διαθέσιμη. Ολοκληρώσαμε τον πρώτο χρόνο διακυβέρνησης ΣΥΡΙΖΑ και σας ρωτάω: Πείτε μου το όνομα μίας νέας επένδυσης που ήρθε στη χώρα. Μη μου πείτε για την ιδιωτικοποίηση των αεροδρομίων που ολοκληρώσατε. Συγχαρητήρια για αυτό! Χάσατε ένα χρόνο χωρίς λόγο και δεν πήρατε και καλύτερη συμφωνία. Πείτε μου, όμως, ένα παράδειγμα, μία νέα επένδυση που ήρθε σε αυτήν τη χώρα, για να την ακούσουν και οι άνεργοι που περιμένουν από την Κυβέρνηση του τόπου να δημιουργήσει τις συνθήκες που θα δώσουν ελπίδα στα νέα παιδιά να μείνουν σε αυτήν τη χώρα και να μην πάνε στο εξωτερικό. Είναι δεδομένο, κύριε Υπουργέ, ότι με την παρούσα Κυβέρνηση αυτή η ελπίδα δεν υπάρχει. Ευχαριστώ πολύ.
Ευχαριστούμε κι εμείς. Κύριε Φορτσάκη, θα δευτερολογήσετε;
Όχι, κυρία Πρόεδρε.
Κύριε Δένδια, έχετε τον λόγο.
Κυρία Πρόεδρε, αν δέχεται τη διακοπή ο κ. Δένδιας, έχω ζητήσει τον λόγο για ένα λεπτό.
Δεν έχω καμμία αντίρρηση να προηγηθεί ο συνάδελφος.
Για μισό λεπτό, κύριε Κωνσταντινόπουλε. Τι θέλετε; Δεν έχετε δικαίωμα δευτερολογίας εσείς.
Αν νομίζετε ότι δεν μπορώ, εντάξει, Θέλω να συνεισφέρω σε αυτήν τη συζήτηση.
Δεν είναι θέμα συνεισφοράς. Κατ' εξαίρεση θα σας δώσω τον λόγο για μισό λεπτό, αν θέλετε να καταθέσετε κάποιο έγγραφο και να το δικαιολογήσετε.
Βεβαίως. Ευχαριστώ, κυρία Πρόεδρε. Ζητώ τον λόγο επειδή ο κύριος Υπουργός παρουσίασε κάποια στοιχεία. Και θα ήθελα να πω ότι εγώ - προς θεού - δεν έχω καμμία σχέση με τον Πουαρό. Είναι λίγο μπερδεμένος ο κύριος Υπουργός με το Νομισματοκοπείο, την περιφρούρηση και όλα αυτά. Ας πάμε, όμως, στα στοιχεία. Κύριε Υπουργέ, στις 5-1-2015 έχουν καταχωρηθεί 17,5 δισεκατομμύρια πληρωμές στο πρόγραμμα 2007-2013. Αν υποθέσουμε ότι αυτό το νούμερο που λέτε εσείς είναι το σωστό - θα σας καταθέσω τα στοιχεία εγώ - είναι 21 δισεκατομμύρια, μένουν μόνο 3,5 δισεκατομμύρια. Σας ξαναρωτάω. Θα καταθέσω το χαρτί. Σας δίνω, όμως, κύριε Υπουργέ - επειδή λέτε ότι το ΟΠΣ είναι πολύ ανοιχτό και το βλέπουμε - και καταθέτω τα στοιχεία του ΟΠΣ στις 12-1-2016, δύο μέρες νωρίτερα. Δεν ξέρω πόσα άλλα στοιχεία έχουν μπει. Πρόκειται για 19,8 δισεκατομμύρια. Θα τα καταθέσω. Κύριε Υπουργέ, θα σας καταθέσω τα στοιχεία για το πρόγραμμα του 2014-2020, 7 Ιανουαρίου του 2006, ΟΠΣ - Ολοκληρωμένο Πληροφοριακό Σύστημα του Υπουργείου. Δαπάνες ύψους 230 εκατομμυρίων, εκ των οποίων - μπορεί να έχουν μπει και άλλα στοιχεία, βέβαια - τα 30 εκατομμύρια ήταν η τεχνική βοήθεια. Θα σας ζητήσουμε άμεσα με κοινοβουλευτικό έλεγχο να μας πείτε πού δόθηκαν τα 30 εκατομμύρια. Σας ευχαριστώ πολύ.
Κύριε Δένδια, έχετε τον λόγο. Θα μιλήσετε από τη θέση σας;
Μάλιστα, κυρία Πρόεδρε.
Έχετε πέντε λεπτά.
Άλλωστε, κάτω των οκτώ λεπτών, αν θυμάμαι καλά στον Κανονισμό, μιλάει κανείς από τα έδρανα. Έτσι, έχω και τη χαρά να βλέπω τον κύριο Υπουργό κατά πρόσωπο και όχι εκ πλαγίου. Κύριε Υπουργέ, ξέρετε, οι επερωτήσεις μας δίνουν και μια δυνατότητα μιας ευρύτερης συζήτησης, η οποία είναι χρήσιμη. Μάλιστα, αν γίνεται μέσα στο σωστό κλίμα και με δυνατότητα αλληλοκατανόησης των επιχειρημάτων, νομίζω ότι μπορούν να επηρεάσουν την κρίση και της Κυβέρνησης, έστω και αν δεν είναι έτοιμη, για λόγους κατανοητούς, να το ομολογήσει μέσα στην Αίθουσα και ενώπιον της Εθνικής Αντιπροσωπείας. Εγώ, λοιπόν, λέω ότι εδώ έχετε πια ένα χρόνο κυβερνητικής θητείας. Είναι πια απόλυτα δυνατόν να υπάρξουν συγκρίσεις. Δεν είμαι έτοιμος να ακούσω το γνωστό σας επιχείρημα περί των σαράντα ετών κ.λπ.. Η Ελλάδα τα σαράντα αυτά χρόνια - μια και εν τη ρύμη του λόγου το είπα - έκανε άλματα. Τεράστια λάθη, τεράστια σφάλματα, αλλά άλματα. Η Ελλάδα του 1974 δεν έχει τίποτα να κάνει με την Ελλάδα του 2014, ό,τι και αν λάβει κανείς υπ' όψιν του. Φθάνουμε, όμως, σε ένα πολύ, πολύ κρίσιμο σημείο και σας παρακαλώ να το λάβετε υπ' όψιν σας. Το μοντέλο το οποίο προσπαθείτε να εφαρμόσετε - κι εσείς στην πραγματικότητα είστε Υπουργός Εθνικής Οικονομίας, δεν είστε μόνο Υπουργός Ανάπτυξης με τη στενή έννοια - παρά την τεράστια στροφή που έχετε κάνει, συνεχίζει να διώχνει τις επενδύσεις και να επισωρεύει φορολογικά και άλλα βάρη στην πλάτη όσων επιχειρούν ή όσων δραστηριοποιούνται σε αυτόν τον τόπο. Αυτό δεν μπορεί να γίνει, δεν μπορεί να εφαρμοστεί, δεν μπορεί να οδηγήσει κάπου. Η χώρα οδηγείται σε αδιέξοδο. Ο επιχειρηματίας στην καθημερινότητά του οδηγείται σε αδιέξοδο. Συνεχώς επισωρεύετε φορολογικά βάρη, συνεχώς επισωρεύετε βάρη, δεν βοηθάτε σε τίποτα την δραστηριοποίηση των πολιτών. Και σαν να μην έφθαναν όλα αυτά, υπάρχει το γνωστό σχέδιο του ασφαλιστικού με τον τρόπο που εμείς το έχουμε αντιληφθεί, όπως κυκλοφορεί, διότι συγκροτημένο σχέδιο ασφαλιστικού δεν έχει υποβληθεί. Θα ήθελα, λοιπόν, να σας πω ότι με αυτά τα δεδομένα η Κυβέρνηση ΣΥΡΙΖΑ - ΑΝΕΛ - θέλω να σας προλέξω και δεν μου αρέσει να είμαι μάντης - οδεύει προς το τέλος της όσο και αν αυτό φαίνεται παράδοξο, τέσσερις μήνες μετά την τελευταία εκλογική σας νίκη. Και πάλι χωρίς να είμαι μάντης, σας προλέγω ότι στις δημοσκοπήσεις που θα δουν το φως της δημοσιότητας, τέσσερις μήνες μετά τις τελευταίες εκλογές, η Νέα Δημοκρατία θα είναι ξανά μπροστά. Και δεν σας το λέω αυτό επιχαίροντας, διότι δεν βιαζόμαστε να ξανακαθίσουμε στις καρέκλες που εσείς σήμερα κατέχετε.
Βιάζεστε.
Σας το λέω ως τεράστια απόδειξη της αποτυχίας της Κυβέρνησης και της απελπισίας του ελληνικού λαού. Εμείς, με τον νέο μας Αρχηγό, τον Κυριάκο Μητσοτάκη, πιστεύω ότι θα καταφέρουμε να διατυπώσουμε μια καινούργια πρόταση και σύντομα, να δώσουμε μια νέα ελπίδα στην ελληνική κοινωνία.
Κύριε Υπουργέ, έχετε τον λόγο για πέντε λεπτά.
Δράττομαι της ευκαιρίας να καταλήξουμε στο επίμαχο θέμα και να κάνω μερικά σχόλια γενικότερα στο επίμαχο θέμα. Στην τοποθέτηση του ο κ. Αυγενάκης, προσέφυγε σε μορφολογικού τύπου αναλύσεις για τη φυσιογνωμία μου, το στιλ μου. Με χαρακτήρισε και τον πιο αποτυχημένο Υπουργό. Τα παρακάμπτω όλα αυτά, διότι το κενό παρέμεινε. Όταν καταφεύγουμε σε τέτοιου τύπου επιχειρήματα, συνήθως σημαίνει ότι δεν έχουμε να απαντήσουμε κάτι για τα ΕΣΠΑ. Από ό,τι φάνηκε, ο κ. Αυγενάκης δεν έχει να πει κάτι για τα ΕΣΠΑ, γι' αυτό προσέφυγε στα χαρακτηριστικά του προσώπου μου, του στιλ μου, στον ΒΟΑΚ και σε διάφορα άλλα φαντασιακά. Τα στοιχεία είναι εκεί, είναι κατατεθειμένα. Αν τα αμφισβητεί κάποιος, να μας προσκομίσει άλλα. Μια μεγάλη επιτυχία της χώρας είναι δεδομένη. Τώρα πάω στα γενικότερα. Η φυγή από αυτό σημαίνει ότι κάνουμε μια ανάλυση τώρα γενικώς για την οικονομία. Δεν ήταν αυτή η επερώτηση. Θα την κάνω όσο θέλετε τη συζήτηση γενικώς για την οικονομία. Εκεί, όμως, τα αποτελέσματα αυτού του διαλόγου και της συζήτησης σάς υπενθυμίζω ότι δεν είναι τόσο αρνητικά όσο καταστροφολογικά τα παρουσιάζετε. Τα αποτελέσματα από την πραγματική οικονομία είναι δεδομένα. Η ύφεση είναι μόλις 0,6% - κάπου εκεί θα κλείσει. Οι δημοσιονομικοί στόχοι επιτεύχθηκαν, ο οδικός χάρτης των συμφωνηθέντων προχωράει. Μπορεί να μην αρέσει σε κάποιους αλλά έχουμε κλείσει τρεις κύκλους διαπραγματεύσεων επιτυχώς. Το ασφαλιστικό και η πρώτη αξιολόγηση είναι το τέταρτο κομβικό σημείο. Η ανακεφαλαιοποίηση των τραπεζών έγινε. Η οικονομία εκπέμπει σταθερότητα. Όσον αφορά το πολιτικό σύστημα, δεν ξέρω οι δημοσκοπήσεις τι ανατροπές θα κάνου , αλλά σας υπενθυμίζω ότι δύο φορές κερδίσαμε εκλογές τους τελευταίους δώδεκα μήνες. Αν αμφισβητήσει από αύριο πάλι η Νέα Δημοκρατία την δυνατότητά μας να κυβερνήσουμε, θα πρέπει να μας το πείτε. Δηλαδή, κάθε πότε θέλετε να κάνουμε εκλογές; Είναι ανάλογο με τις δημοσκοπήσεις, ανάλογο με τον αέρα, ανάλογο με την ταυτότητα; Αποκτήστε την ταυτότητα που επικαλείστε τώρα ότι θα αποκτήσετε και εδώ είμαστε να τα ξανασυζητήσουμε.
Κηρύσσεται περαιωμένη η συζήτηση επί της υπ' αριθμόν 2/2/5-11-2015 επίκαιρης επερώτησης των Βουλευτών της Νέας Δημοκρατίας, προς τον Υπουργό Οικονομίας, Ανάπτυξης και Τουρισμού, σχετικά με τα έργα προς μεταφορά και τα έργα phasing. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.22' λύεται η συνεδρίαση για τη Δευτέρα 18 Ιανουαρίου 2016 και ώρα 17.30΄, με αντικείμενο εργασιών του Σώματος: α) νομοθετικό έργο, σύμφωνα με την ημερήσια διάταξη που έχει διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.